﻿COLECŢIA
Tehnoredactor ADRIAN BUCUR
Grafica VALERIU PANTILIMON
Redactor IONUŢ GURGU
Director MUGUR VASILIU
EDITURA SCARA
Asociaţia Română pentru Cultură şi Ortodoxie
C.P. 1 – 46, Bucureşti
telefon 01/212.76.80; 0723.046.982
internet www.scara.ro
© Asociaţia Română pentru Cultură şi Ortodoxie
I.S.B.N. 973-85641-4-x
COLECŢIA
Coperta I – Arsanaua mănăstirii Zografu (detaliu) © Ionuţ Gurgu
DESTINUL
UNEI
GENERAŢII
CONSTANTIN PAPANACE
Mihai Eminescu un mare precursor al legionarismului românesc
CONSTANTIN PAPANACE
Destinul unei generaţii
NAE IONESCU
Fenomenul legionar
BUCURESTI
2002
4
5Introducere
Volumul pe care îl aveţi în mână adună laolaltă – pentru prima
oară – trei lucrări deosebit de valoroase pentru biblioteca oricărui român:
Destinul unei generaţii, Mihai Eminescu un mare precursor al legiona-
rismului românesc de Constantin Papanace şi Fenomenul legionar de Nae
Ionescu. Sunt trei lucrări care dau într-un fel soluţia pentru problema nău-
citoare cu care se confruntă astăzi românii: raportul între generaţie şi mi-
siunea pe care ea trebuie să o îndeplinească în faţa lui Dumnezeu şi a
istoriei. Într-un fel, pentru că nouă ne este astăzi greu şi să citim – darmite
să înţelegem – rândurile mărturisitoare ale premergătorilor noştri – iar de
curând ne sunt prin lege interzise lecturile care ne apropie chiar şi cu un
pas de conştiinţa apartenenţei la un neam, la o generaţie, de conştiinţa
misiunii noastre ca generaţie în interiorul neamului.
Onestitatea textelor ca şi a autorilor nu pot fi puse la îndoială nici
un moment. Se cunosc puţine despre lucrurile pe care le veţi întâlni în
acest volum şi aceasta tocmai pentru că s-a urmărit şi se urmăreşte sistematic
înlăturarea lor – spunem din nou: astăzi aceste lecturi au fost interzise prin
lege, fapt care arată nimic altceva decât imposibilitatea de a contracara, de
a opri interesul românilor pentru problema mântuirii ca generaţie – ca
neam – şi valabilitatea lor în ultimă instanţă.
Destinul unei generaţii este o lucrare care vine să definească
noţiunea de „generaţie”, folosind ca model generaţia interbelică. Prin aceasta
rândurile lui Constantin Papanace au astăzi valabilitate pentru noi. Nu
este un manifest ci este o „poveste” care are ca personaj principal generaţia
din care a făcut parte şi autorul: o generaţie care şi-a înţeles menirea şi care
poate fi numită ultima generaţie românească, ea însăşi apărută într-un mod
surprinzător într-o lume care se definea, ca şi lumea contemporană nouă,
prin lipsa de interes pentru Împărăţia Cerului. Spre deosebire de noi însă,
generaţia despre care vorbeşte Constantin Papanace a cunoscut frământările
metafizice, ideologice şi mistice, a pornit – cu alte cuvinte – în căutarea lui
Dumnezeu, pe Care, credem noi, L-a aflat.

folosit termenul apare cu înţeles impropriu, altfel spus, noţiunea de
„generaţie” are astăzi un înţeles cu totul confuz.
După cum am mai spus şi în alt loc, generaţia se defineşte prin
asumarea sau raportarea la câteva valori esenţiale pentru un anumit popor.
Pentru români aceste valori sunt Dumnezeu şi neamul românesc.
Dumnezeu înseamnă Sfânta Treime iar neamul este alcătuit din totalitatea
persoanelor – vii sau trecute în rândul celor drepţi – care trăiesc româneşte,
trăiesc având ca repere fundamentale credinţa şi tradiţia poporului român.
Cu alte cuvinte nu toţi cei care ocupă spaţiul unui stat – spaţiu
delimitat politico-administrativ – înseamnă neamul. Trăitorii în spaţiul
statului român sunt cetăţeni români care nu formează nici poporul –
formă de actualizare a neamului – şi nici nu fac parte din neam.
Astfel, se poate spune, fără tăgadă, că noi facem parte dintr-o
anumită generaţie doar în măsura în care ne înţelegem rostul şi misiunea
faţă de Dumnezeu şi faţă de istoria noastră ca neam; altfel ne putem
numi leat sau oricum altfel, nu însă generaţie.
Destinul unei generaţii este „povestea” generaţiei interbelice care
a înţeles care îi este menirea şi misiunea. Se ştie foarte puţin despre această
generaţie, deşi cu toţii am avut, prin bunicii noştri, legături cu ea.
Este vorba despre generaţia care şi-a asumat suferinţa – trăind
mulţi ani în puşcăriile comuniste – şi moartea pentru neamul în care s-a
ivit. Cu atât este mai valoroasă lucrarea de faţă cu cât astăzi valorile
esenţiale ale neamului românesc sunt mai ridiculizate, cu cât ceea ce
înseamnă valoare pentru neamul românesc astăzi nu mai înseamnă nimic
pentru noi.
Mihai Eminescu un mare precursor al legionarismului românesc
– aparţine tot lui Constantin Papanace.
Multe s-au spus despre Eminescu – de la lucruri comune, la lucruri
de o deosebită fineţe, observaţii şi studii care practic nu pot fi cuprinse
într-o simplă prezentare. Unele adevărate, altele pe cât de elaborate pe atât
de fanteziste. Din păcate însă, tot acest demers de a-l arăta „cumva” pe
Eminescu a fost făcut cu predilecţie doar asupra unei părţi a operei – trebuie
spus că nici până acum, anul 2002, nu au fost publicate integral caietele
(scrierile) semnate Eminescu. Selectarea anumitor părţi a fost asumată

eminesciene asupra căreia s-a răsfrânt analiza exegeţilor a fost cea literară.
Poezia este cea care astăzi îl ţine în conştiinţa românilor pe cel căruia, într-
un fel de batjocură, i s-au atribuitcalitatea sau calificativul de „luceafăr al
poeziei româneşti”, „poet naţional” şcl. Batjocură, pentru că nimic nu
poate fi mai cinic decât să desconsideri ceea ce el însuşi considera ca
esenţial, să treci cu vederea peste ceea ce el avea mai de preţ: credinţa sa şi
crezul său de român. Ori acestea nu pot fi nici întrezărite, necum văzute
din partea poetică a vieţii sale. Un cititor onest se poate întreba, pe bună
dreptate, dacă acestea au existat, dacă Eminescu a fost într-adevăr creştin
ortodox şi român – de altfel aceasta a fost o temă de discuţie începând cu
epoca contemporană lui – şi dacă el şi-a apărat cu adevărat neamul.
Fără îndoială cea mai mare nedreptate care i-a fost făcută a fost
aceea de a crea o imagine cu totul falsă despre el, imagine ale cărei
consecinţe el însuşi le-a trăit, faţă de care a luat atitudine – fapt care a
fost interpretat de „exegeţi” ca dovadă a nebuniei sale.
Care e calea pe care am putea să ne apropiem de Eminescu?
Pur şi simplu trebuie alungată imaginea pe care, de la Iacob
Negruzzi şi Titu Maiorescu, cu mici excepţii, o invocă şi o evocă toţi cei
care spun sau au spus lucruri despre el. După cum mărturiseşte un prieten
apropiat lui, Eminescu nu era o prezenţă plăpândă şi bolnăvicioasă, nu era
un melancolic neîmpăcat, nu stătea cu degetul la tâmplă admirând apusul
sau răsăritul de soare, nu era un taciturn, nu trăia cu capul în nori departe
de ceea ce se petrecea în politica a cărei ţintă era chiar fiinţa naţională, nu
era un sărăntoc, nu era un neînţeles despre care puţină lume ştia în ţară, nu
era „poetul neînţeles…”
Ci era un bărbat „de statură herculeeană”, căruia îi plăcea să
discute aprins, care iubea pătimaş şi care nu putea fi călcat pe bătături
fără ca acest lucru să rămână nepedepsit bărbăteşte.
Eminescu avea intrare la palat oricând şi este cunoscut dialogul
dintre el şi regina Carmen Sylva „alteţă sunteţi regină dar nu regina
poeziei”, replică dată la o recepţie care a avut loc la palat.
Era recunoscut de către contemporani ca rege al poeziei dar şi ca
cel mai lucid analist, ca cel mai important gânditor al epocii, sub toate
aspectele – de la cel literar, pe care el punea în cea de-a doua parte a vieţii

mai bine ar fi să spunem, până la acel de contabil, de administrator –
calculul pe care l-a făcut pentru bugetul ţării, arătând incapacitatea şi reaua
credinţă a guvernanţilor de atunci, este impecabil din punct de vedere al
finanţelor.
Eminescu avea o plăcere nemăsurată să joace jocurile noastre
populare.
Eminescu a fost administrator al Sfintei Mănăstiri Neamţu, chiar
în perioada în care era considerat nebun incurabil – nu ne întrebăm, cine ar
pune ca administrator al celei mai importante mănăstiri un nebun, nu ne
întrebăm nici de ce Iacob Negruzzi îl consideră nebun pe motiv că
propovăduia numele lui Hristos tuturor celor pe care îi întâlnea în cale,
cunoscuţi şi necunoscuţi; nu ne întrebăm multe…
Cultura română va fi în imposibilitatea de a-şi înţelege propria-
i menire atâta timp cât nu se va face lumină în Eminescu. Atâta timp cât
nu va fi publicat de la un capăt la celălalt, fie doar şi pentru simplu
motiv că el a fost – după cum a spus Petre Ţuţea – „Românul absolut”.
Nu e locul, pentru noi, să ne întrebăm în rândurile de faţă de ce şi
cine a avut interesul ca să ajungă până la noi această imagine atât de
deformată a sa.
Un răspuns implicit îl dă lucrarea Eminescu un mare precursor al
Mişcării Legionare, cuprinsă în volumul pe care îl aveţi în mână. E mai
bine să trecem la rândul nostru sub tăcere această monstruozitate care ar
sminti şi pe cei mai îmbunătăţiţi dintre noi. Ne ajunge să arătăm prin
lucrarea lui Constantin Papanace doar câteva dintre lucrurile care ar putea
să ni-l aducă mai aproape în înţelegerea noastră pe Eminescu.
Cu un calm remarcabil, pentru un cunoscător al discursului,
Constantin Papanace urmăreşte, enunţă şi descrie cu mare bun simţ,
trăsăturile care definesc gândirea social politică a lui Mihai Eminescu şi
cea a lui Corneliu Zelea Codreanu.
Ca urmare a deformării imaginii lui, este un punct comun astăzi
pentru cea mai mare parte a criticilor şi exegeţilor, că Mihai Eminescu
înseamnă doar poezia. După cum am spus deja aceasta este o perspectivă
cel puţin rău intenţionată.

– gândirea lui Eminescu pe parcursul vieţii sale, relevate în articolele
din Timpul – atât ni s-a păstrat – sunt uşor de recunoscut în gândirea şi
fapta lui Corneliu Zelea Codreanu.
Consecinţa firească a propagandei atee – în varianta ei comunistă
– este producerea unor reale mutaţii în mintea şi în sufletul românilor; aşa
încât cetăţeanul român de astăzi chiar se indignează când aude citite de
guri străine rânduri care contravin într-un fel sau altul ideologiei
revoluţionar atee – sub formă paşoptistă sau comunistă sau oricare alta –
care guvernează lumea de mai bine de două secole; se indignează însă nu
de cutezanţa detractorilor ci de „greşeala poetului”! Mai mult: încearcă să
ascundă aceste „erori ale poetului” (care ca orice poet trăia într-un turn de
fildeş, într-o altă lume numai a lui şamd). Încă o dată, nu-i de mirare,
mecanismele psiho-sociale funcţionează, propaganda atee paşoptistă,
comunistă şi cea de astăzi – căreia ar trebui să i se dea un nume – îşi arată
roadele, produsul: cetăţeanul încadrat în lupta pentru pacea universală care
doar întâmplător s-a născut creştin ortodox şi român şi care are ca principală
funcţie „progresul omenirii”. Nu insistăm asupra acestui produs al
oligofreniei universale, asupra acestui debil mintal şi sufletesc care îşi
calcă în picioare valorile fundamentale fără să le cunoască măcar, care îşi
neagă credinţa şi scuipă pe mormintele strămoşilor săi – aceasta ar putea
să o facă secole la rândul, începând de acum, anatomo-patologia.
Ceea ce ne semnalează studiul lui Constantin Papanace este că
mai departe un pas de Eminescu, Corneliu Codreanu a avut puterea şi
curajul de a arăta românilor că esenţială este trăirea şi cultivarea valorilor
care apropie de Hristos, care sunt în linia neamului, că aceasta este singura
cale, dată, care ne-a fost pusă în „bagaj”, de la începutul lumii, nouă
românilor. Calea mântuitoare, pe care Corneliu Codreanu a descris-o,
pentru generaţia interbelică, în termeni realişti.
Produsul înlocuitor, mutantul român, după ce şi-a mutilat pe
unul dintre cei mai importanţi gânditor, după ce şi-a ucis la propriu unul
dintre cei mai importanţi conducători din istorie acum se bucură şi
participa activ la batjocorirea memoriei lor. Acesta este profilul românului
actual.

Constantin Papanace se opreşte însă la a arăta continuitatea între
Eminescu şi Codreanu, prin practicarea şi gândirea românismului la
primul şi prin încrederea în misiunea românilor faţă de Dumnezeu şi
istorie şi trasarea coordonatelor mântuitoare pentru generaţia interbelică,
la cel de-al doilea.
Cea de-a treia parte a volumului pe care îl aveţi în faţă, Fenomenul
legionar a cunoscut tiparul întâmplător, fiindcă el nu a fost conceput pentru a
fi legat între coperţile unui volum. Substanţa lui este un număr de conferinţe
ţinute de Nae Ionescu în temniţă – menirea lui de profesor şi îndrumător al
generaţiei interbelice a cunoscut în cadrul concentraţionar o formă nouă. Sunt
cuvinte de îmbărbătare într-o analiză lucidă, pentru tinerii studenţi şi intelectuali
închişi de către Carol al II-lea.
Avea sau nu dreptate Profesorul atunci când spunea că „…”? A
înţeles oare bine situaţia sub presiunea căreia stătea întreaga generaţie,
în fapt întreg poporul român?
Ce anume nu ştia el , faţă de noi, cei de-acum? Cred că în primul
rând nu ştia, pentru că nu avea cum să ştie deznodământul – poate doar
intuia puterea tineretului de a suferi, de a locui puşcăriile celui rău.
Multe sunt lucrurile care se cer ştiute despre puşcăriile secolului
trecut; puţine sunt vocile care mai îngaimă ceva despre jertfa tineretului
român, despre puterea de a spune nu ateismului în plină ascensiune. Nu
ne întrebăm aici de ce istoria este aşa. Vom nota însă câteva gânduri
despre casa tineretului român pentru mai bine de douăzeci de ani, adică
despre temniţă.
Acasa celor care „n-au avut tinereţe”, acasa celor care au plecat
din lumea care zâmbea la soarele comunismului şi care urma să
construiască, schimonosind-o, România comunistă, acasa celor care au
avut puterea imensă ca până la sfârşit să-şi iubească călăii. Poate că dacă
ar mai fi trăit mamele tinerilor care au umplut temniţele româneşti pentru
păcatul de a-şi fi iubit neamul şi credinţa, văzduhul ţării ar fi plin de
blesteme. Sau poate doar de rugăciuni.
Puşcăria a însemnat însă şi o şcoală de nepreţuit pentru formarea
şi desăvârşirea tinerilor, prin practicarea suferinţei. A fost ultima şi cea
mai dificilă încercare a generaţiei care în libertate se pregătise pentru
jertfă.

Prelegerile lui Nae Ionescu care alcătuiesc lucrarea Fenomenul
legionar, au fost ţinute acasă, acasa de la Miercurea Ciucului. Profesorul
în faţa camarazilor – mulţi dintre ei foştii săi studenţi la Universitatea din
Bucureşti – foloseşte un ton neobişnuit pentru o catedră universitară. Nu
este doar analistul lucid şi precis al realităţii, ci şi luptător angajat care nu
se îndoieşte nici o clipă de izbândă. Prelegerile au fost ţinute după asasinarea
lui Corneliu Zelea Codreanu, într-un moment în care cei mai mulţi dintre
tinerii angajaţi în lupta tineretului român erau căzuţi în deznădejde. Nici o
clipă nu se simte deznădejdea în tonul Profesorului. Tinerii de altădată,
astăzi mult mai puţini şi bătrâni, îşi amintesc cu claritate puterea care le-a
fost dată de aceste cuvinte.
Fenomenul legionar trebuie citit cu atenţie. Nimic nu trebuie să
stea în calea adevărului pe care nici o propagandă nu-l poate modifica – ci
doar poate crea o imagine a adevărului, o închipuire, un fals. Oricare ar fi
preţul avem obligaţia să ne cunoaştem istoria, să ajungem la adevărul
istoric pentru a putea să accedem la Adevărul mântuitor – nici o lege nu
poate opri acest parcurs, îl poate doar amâna.
Apariţia acestor trei lucrări este deosebit de importantă şi doar
pentru că lupta cetăţeanului republicii universale, care se crede născut
întâmplător creştin ortodox şi român, împotriva lui Hristos şi a neamului
românesc cunoaşte astăzi forme de o violenţă nemaiîntâlnită. Mai mult
ca în revoluţia de la 1848 – mişcare cu funcţie funciarmente anticreştină
şi ca urmare antiromânească – astăzi humanoidul român participă
complice la distrugerea a însuşi temeiului fundamental al propriei
existenţe: mântuirea neamului românesc spre slava Sfintei Treimi.
La sfârşitul lecturării acestui volum vă va apărea într-o lumină
cu totul nouă chiar noţiunea de legionar, atât de blamată şi huiduită de
comunişti şi astăzi de neocomunişti. Veţi afla şi care sunt motivele acestei
uri atavice, fără precedent în istoria românilor acompaniată de o campanie
de presă care nu are ca punct comun comunismul ci… veţi vedea ce.
Mugur Vasiliu

CONSTANTIN PAPANACE
MIHAI EMINESCU
un mare precursor al legionarismului românesc

Câteva vorbe
Un text cu asemenea titlu „Mihai Eminescu – un mare precursor
al legionarismului românesc”, e menit să şocheze pe cei mai mulţi dintre
noi, lăsându-ne să credem că avem de-a face cu o încercare de a se legitima
prin Eminescu Mişcarea Legionară. Ba, mai mult chiar, fiind Eminescu
abia un precursor, fie el şi mare, dar tot precursor, s-ar înţelege că ideilor
acestuia le-a fost dat să se limpezească şi să se împlinească într-un tot
coerent şi unitar abia prin doctrina legionară!... Hotărât lucru, acest titlu
va supăra multă lume, înainte chiar de a deschide cineva această carte şi
de a citi din ea măcar câteva rânduri.
În realitate, miza, mărturisită, a acestui text este cu totul alta şi
anume să demonstreze că Mişcarea Legionară nu reprezintă o formă fără
fond, cum atâtea s-au succedat, o formă împrumutată de la nemţi sau de
la italieni, aşa cum a fost sistematic catalogat legionarismul de analiştii
săi mai mult sau mai puţin conştienţi de falsul în care se înscriau astfel.
Ci, susţine Constantin Papanace, respingând acuzaţia că legionarii s-ar
fi inspirat „de la focare străine de structura şi sufletul neamului nostru”
mişcarea legionară ar fi fiind „singura mişcare politică din România, în
a cărei doctrină converge tot ce a fost mai autentic în simţirea şi gândirea
românească. Printre precursorii ei se pot număra cele mai reprezentative
figuri din istoria noastră naţională, în frunte cu marele Eminescu”.
Evident, autorul e de înţeles când făcea asemenea aprecieri: momentul
era festiv – se sărbătorea centenarul naşterii poetului, iar textul era rostit
în faţa unor camarazi... Mai greu le va fi cititorilor de azi să prizeze
asemenea superlative. Din fericire însă, nu ele dau tonul cărţii. Ci cartea
pe care ni s-a oferit cinstea de a o însoţi cu aceste vorbe premergătoare
ne oferă, înseriate conştiincios, în rezumat, ideile politice ale lui Eminescu
şi doctrina legionară, atâta cât a apucat să se înfiripe în perioada interbelică
cea atât de zbuciumată, toate într-o prezentare sintetică, inspirată, cu
vădite virtuţi didactice, de a cărei utilitate publică, repet, publică, nu

mai încape vorbă acum, după ce au căzut toate tabu-urile şi idiosincraziile
care au făcut gloria culturii şi ideologiei bolşevice.
Fără a fi un specialist, ci doar un cititor mai insistent al publicis-
ticii eminesciene, mă încumet să afirm că Constantin Papanace oferă
cititorilor un rezumat corect (ca să nu spun mai mult) al gândirii politice
a marelui poet. Pentru cine doreşte să afle care au fost obsesiile politice
ale poetului, marile idei directoare ale prestaţiei sale gazetăreşti – subiect
cu grijă evitat în manualele şcolare şi universitare – cartea de faţă este
un îndreptar uşor de consultat, de parcurs şi de însuşit.
Textul de faţă cuprinde şi un compendiu aproape oficial – Constantin
Papanace fiind printre cei mai îndreptăţiţi să-l facă, al ideilor politice în
numele cărora legionarii îşi revendică locul lor în istoria ţării. Cercetarea
ştiinţifică a fenomenului legionar, blocată până azi, e pe cale să demareze.
Adică acea cercetare care va fi preocupată de un singur comandament: al
adevărului. În lipsa rezultatelor cu care se va încheia cercetarea aşadar
ştiinţifică a legionarismului, ne este greu să apreciem acurateţea imaginii pe
care ne-o impune Constantin Papanace asupra doctrinei legionare. Plăteşte
ea oare, în formularea dată de Constantin Papanace în 1950, un tribut
inevitabil democraţiei occidentale, ajustându-se după aceasta cât de cât? Şi
cât sunt de forţate – sau nu! – similitudinile cu textele eminesciene?
La aceste întrebări şi încă la multe altele este prea devreme să dăm
un răspuns. Este prea devreme căci avem de recuperat atâta amar de ani,
mai mult de o jumătate de veac, ani de min-ciună bine, impecabil or-
ganizată, care ne-a ţinut departe de cunoaşterea, înţelegerea şi justa pre-
ţuire a doctrinei legionare. Tentaţia publicului de azi, după modelul sau
principiul românesc al columnei lui Brâncuşi, ar fi să acrediteze fără nici
un examen critic tot ce se spune de bine despre legionari. Greşeală cu care
n-am face decât să încununăm noianul de minciuni, împlinindu-i menirea
diabolică. De aceea, nu ne vom grăbi să subscriem afirmaţiei ce se face în
această carte, afirmaţie care conţine în ea supremul elogiu pe care şi-l
poate face o doctrină românească politică: descendenţa din Eminescu.
Mihai Eminescu, precursor al legionarismului... Acest veritabil nec plus
ultra corespunde oare adevărului ?
Mulţi vor citi cărţulia lui Papanace şi vor rămâne indecişi, dându-
şi seama că răspunsul la întrebarea de mai sus ne obligă la un efort de

documentare inaccesibil cititorului de rând. Pentru cititorul specialist,
istoric şi/sau politolog, această între-bare sună ca o provocare. O
provocare la care este obligat să răspundă. În disputa care se naşte astfel,
să sperăm că vor fi folosite numai procedeele regulamentare: buna
credinţă, onestitatea, pasiunea pentru adevăr, patima şi pătimirea întru
adevăr! Ca impresie generală, dedusă atât din lectura acestui text, cât şi
din ce mai cunoaştem despre Constantin Papanace, buna credinţă,
onestitatea şi pasiunea pentru adevăr nu îi sunt deloc străine lui
Constantin Papanace. Ci dimpotrivă, îl definesc. Să sperăm că între aceste
coordonate vor evolua şi cei ce se vor apuca să verifice, să cerceteze în
amănunt, cu toate documentele pe masă, la vedere, ipoteza tulburătoare,
bulversantă, că Eminescu este un precursor al legionarilor!
Paginile care urmează ne obligă să luăm în serios atare ipoteză
şi să o cercetăm fără nici o idee preconcepută.
Ion Coja

Lămurire
În acest volum se reproduce o conferinţă ţinută la 15 ianuarie 1950,
cu ocazia comemorării a unui veac de la naşterea lui Mihai Eminescu.
După cum se poate vedea şi din întreaga ei structură, această conferinţă a
fost croită pentru un cerc mai restrâns de prieteni, care sunt însufleţiţi de
aceeaşi neclintită credinţă în învierea Neamului Românesc. Dacă totuşi
astăzi, publicând-o, ţin să împărtăşesc unui cerc mai larg de cititori
gândurile exprimate atunci, aceasta o fac împins de necesitatea de a arăta
cât de nedreaptă este acuzaţia adusă credinţei legionare că s-ar fi inspirat
„de la focare străine de structura şi sufletul neamului nostru”. Cum se
va vedea din cele expuse, nu numai că Mişcarea Legionară nu s-a inspirat
de la „focare străine” dar, poate este singura Mişcare politică din România,
în a cărei doctrină converge tot ce a fost mai autentic în simţirea şi gândirea
românească. Printre precursorii ei se pot număra cele mai reprezentative
figuri din istoria noastră naţională, în frunte cu marele Eminescu.
După ultimul război, atacurile împotriva Mişcării Legionare pe
tema inspiraţiei sale străine s-au reluat cu mai multă insistenţă. Acest
fapt ne face să presupunem că unii oameni cred că şi-ar putea crea un
merit din această atitudine, de pe urma căreia speră să capteze anumite
bunăvoinţe aducătoare de avantaje de tot felul. Evident, dacă, în loc de
afirmaţii gratuite şi insinuări perfide, s-ar fi căutat în mod obiectiv, cu
argumente şi probe, să se dovedească această pretinsă influenţă străină,
problema ar fi prezentat un interes atât din punct de vedere istoric, cât şi
din punct de vedere politic. Oricum, discuţia ar fi căpătat un sens pozitiv.
 Este un lucru cunoscut că orice manifestare omenească şi cu
atât mai mult o manifestare politică, oricât de originală şi revoluţionară
ar părea ea, nu se poate sustrage de sub influenţa unor factori principali,
pe care Hippolyte Taine i-a identificat în rasă, mediu şi conjunctură
istorică. O izolare totală de aceste realităţi de bază ar însemna însăşi
ruperea propriilor rădăcini. Un asemenea fapt ar lipsi-o de seva vieţii şi

i-ar imprima un caracter artificial şi utopic. În orice caz, n-ar putea deveni
o mişcare politică vie, în adevăratul înţeles al cuvântului.
Evident, privind chestiunea prin prisma absolutului, nici Mişcarea
Legionară n-a putut scăpa de unele influenţe ale conjuncturii politice în
care s-a născut. „Geneza ei în România trebuieşte căutată în criza
spirituală, politică şi socială, care de mult frământa societatea modernă,
cu manifestări specifice în ţările de structură agrară şi pastorală din
Sud-Estul European. Ca fenomen însă, ea s-a conturat după primul război
mondial, fiind o reacţiune a organismului naţional faţă de nihilismul
rusesc ce îşi găsise expresia cea mai violentă în revoluţia bolşevică din
toamna anului 1917. A fost deci, în primul rând, un act reflex de
conservare, o zvâcnire a instinctului naţional într-o societate condusă de
o elită degenerată, anemiată în credinţă, roasă de corupţie, sceptică,
frivolă, deşelată în concepţii şi cu resorturile sufleteşti relaxate, fapt care
o făcea incapabilă de a trezi şi a mobiliza energiile pentru a înfrunta
primejdia eurasiatică. Sub acest aspect, corelaţia cu celelalte mişcări
revoluţionare cu tendinţe de virilizare naţională şi întărirea puterii statale,
cum erau Fascismul italian şi Naţional-socialismul german, este evidentă,
fiind expresia uneia şi aceleiaşi necesităţi a momentului istoric”.*
Dar problema care se pune nu este de natură absolută. Ea se cir-
cumscrie într-un cadru relativ, şi anume: dacă influenţele de conjunctură
pe care le-a primit organismul politic au fost de aşa proporţii încât să-i fi
alterat însăşi structura sa intimă. Cu alte cuvinte, dacă factorul „moment
istoric” înăbuşe, prin hipertrofia sa, impulsurile ancestrale ale rasei, care
oferă suportul şi necesităţile specifice ale mediului, deformând astfel
coloana vertebrală a unei normale dezvoltări istorice. Pe acest plan, se
poate afirma fără exagerare că Mişcarea Legionară este, în comparaţie
cu celelalte mişcări sau partide politice din România, cea mai autentic
românească. Aceasta se datoreşte faptului că ea a pus accentul pe năzu-
inţele fireşti ale naţiei, ţinând seamă de tradiţiile ei străvechi, îmbibate
de spiritualitate creştină. Este poate singurul organism politic din Europa,
care nu s-a prins în vârtejul curentelor ateiste, materialiste sau păgâne,
ce au bântuit şi bântuie societatea noastră contemporană.
* Pentru mai multe amănunte, vezi Verianus: Concepţia de viaţă şi stilul
de luptă Legionar.

Ar fi greu în cadrul restrâns al acestei prefeţe, să arăt pe larg
copleşitoarele influenţe străine, pe care le-au suferit aşa zisele partide
istorice, atât în ceea ce priveşte doctrina, cât şi practica lor de guvernare.
O vom face cu alt prilej, dacă va fi nevoie. Deocamdată, ne vom mărgini
să reamintim unele lucruri, suficiente pentru a arăta cât de imprudent
este din partea oamenilor din aceste partide de a zgândări chestiuni în
care ei sunt atât de vulnerabili.
Este cunoscută graba şi superficialitatea cu care s-au luat de-a
valma ideile liberalismului apusean precum şi naivitatea şi lipsa de
discernământ cu care s-a încercat transplantarea lor pe un fond naţional
şi într-un mediu social atât de diferit prin tradiţie, structură economică
şi evoluţie istorică. De asemenea, se cunosc situaţiile groteşti ce s-au
creat prin nesocotirea realităţilor naţionale. Toată această operaţiune de
imitare a fost pe cât de tragică din punct de vedere politic, pe atât de
comică din punct de vedere estetic. Latura tragică a fost pusă în evidenţă
de Eminescu – cum se va vedea şi din citatele reproduse aici – cu o
putere de argumentare şi vigoare de stil neîntrecute până acum, pe când
latura comică a inspirat nesecata vervă a lui Caragiale, ai cărui eroi – din
fericire sau nefericire – nu lipsesc în acest amărât şi trist exil.
Evident, amintind aceste lucruri nu ne gândim să contestăm
părţile bune, pe care le-ar conţine doctrina liberală în sine, mai ales când
ea se aplică la o fază corespunzătoare din evoluţia socială a unui popor.
Cu atât mai mult, nu avem intenţia de a nega valoarea acelor realizări
temeinice, care stau la însăşi temelia României Moderne.
Dar, pentru a ne menţine în cadrul obiectivităţii, trebuie să
subliniem că aceste realizări n-au fost fructul unui sistem politic falsificat
în esenţa lui şi caricaturizat prin imitaţie de suprafaţă. Ele se datorează
în mare parte ţinutei austere şi simţului de măsură şi echilibru, de care a
dat dovadă Regele Întemeietor.
Trecând peste pleava „patrioţilor de meserie” şi dincolo de vârtejul
gunoaielor răscolite de demagogia iresponsabilă care bântuia într-un stat
abia închegat, el a ştiut să-şi aleagă şi să promoveze o pleiadă de oameni
politici ca Brătienii, Kogălniceanu, Catargi, Petre Carp, Titu Maiorescu
etc., al căror instinct naţional nu s-a lăsat derutat de fanfaronada „canaliei
de pe uliţi”. Dar aceasta n-a putut împiedica totuşi ca răul, pe care îl conţinea

sistemul în sine, îmbibat cu atâtea influenţe nesănătoase străine, prin
intermediul levantinilor noştri, să facă ravagii în viaţa publică românească.
Focarele corupţiei s–au încuibat pe la toate încheieturile statului. Şi a fost
suficient ca la tron să vină un rege corupt şi dezechilibrat, care să promoveze
oameni de aceeaşi speţă, pentru ca tot ce s–a făcut cu atâta trudă să se
năruie în scurt timp. Falsitatea şi putreziciunea sistemului au apărut în
toată goliciunea lor, mai ales în momentele de criză.
Dar influenţele străine nu s-au mărginit numai la Partidul Liberal.
Nenorocirea a fost că nici Partidul Ţărănesc, apărut ca mişcare politică pe la
sfârşitul primului război mondial, nu s-a putut sustrage unor copleşitoare
influenţe străine, venite de data aceasta dinspre răsărit. Acest lucru pare cu
atât mai puţin de înţeles cu cât Partidul Ţărănesc luase ca principal suport
politic ţărănimea, adică clasa cea mai numeroasă şi mai autentic românească,
iar unii din fondatorii săi, crescuţi în şcoala naţionalismului semănătorist şi
distinşi pe câmpurile de bătaie, păreau cei mai indicaţi, după consumarea
mitului averescan, să promoveze spiritul născut în tranşee, în urma dezastrelor
provocate de corupţia şi inaptitudinea cadrelor Partidului Liberal. Teoretic,
cele două mari reforme – împroprietărirea ţăranilor şi sufragiul universal –
au fost proclamate; acum, se cerea aplicarea lor sinceră spre a satisface setea
de dreptate a ţărănimii şi a consolida Statul Român abia întregit, pentru a
putea face mai bine faţă primejdiei de moarte bolşevică.
Conducătorii noului partid, însă, n-au sesizat acest lucru, pe care
l-a intuit încă din 1919 Corneliu Codreanu. Luaţi de snobismul modei,
după care „lumina vine de la răsărit” şi „stânga are viitorul”, au început
să se îndoctrineze, pe nerăsuflate, cu poporanismul administrat de
Constantin Stere* , care în ultima analiză îşi trăgea seva din diferite
curente slavofile ruseşti din veacul al XIX-lea şi, în mod deosebit, de la
ideologia lui Herzen şi Cernyscevschi. Această ideologie, inspirată de
un vag socialism agrar, avea mulţi aderenţi printre tinerii studioşi
Iugoslavi (Slavi de la Sud) de origine aproape în întregime ţărănească.
Odată stabilite afinităţile ideologice, n-a fost greu să se ia legături politice
cu organizaţia ţărănească internaţională, la 1921, de Alexandru
* Ironia soartei a făcut ca tocmai C. Stere care, cum se ştie, a fost un înver-şunat
adversar al panslavismului ţarist, să pună premise ce tind să favori-zeze acelaşi
panslavism, sub altă formă.

Stamboliski (Bulgaria), Antonin Svehla (Cehoslovacia) şi Vicenty Witos
(Polonia). Poate ideologia politică a făcut pe Ţărăniştii noştri să nu vadă
că, dincolo de preocupările de ordin social, se dospeau şi anumite planuri
de uniune a popoarelor slave preconizată pe criterii de rasă de către aşa
zisa „Internaţională Verde”. Această orientare a fost denunţată de
celelalte partide în frunte cu Partidul Liberal ca foarte dăunătoare
intereselor permanente româneşti.
Aşadar, într-un moment de criză, ca cel provocat de revoluţia
bolşevică imediat după Primul Război Mondial, noul Partid Ţărănesc nu
numai că n-a reacţionat contra primejdiei de la răsărit, aşa cum a făcut tineretul
la 1922, dar a adoptat poziţii care, în ultima analiză, favorizau întinderea
acestei primejdii. Mai târziu, după fuziune, a fost meritul Partidului Naţional
din Ardeal, format în şcoala lui Simion Bărnuţiu şi Andrei Şaguna, dacă
aceste dăunătoare alunecări au mai fost înfrânate. Pare însă că, deficienţa
congenitală imprimată de inspiraţia „de la focare străine de structura şi
sufletul neamu-lui nostru” a rămas chiar atunci când protagoniştii principali
ai acestei orientări – Constantin Stere, Nicolae Lupu, Ralea etc. – aflaţi în
contrast cu „Domnul Preşedinte”, cum obişnuiau să-i spună ei lui Iuliu
Maniu, s-au desprins din Partidul Naţional Ţărănesc. Poate aşa se explică
de ce s-a reluat, cu atâta uşurin-ţă, vechiul drum abandonat, care, cum am
văzut, a fost deter-minat tot dintr-un spirit de imitaţie străină.
După ultimul război, partidele noastre aşa zise „istorice”, s-au
încadrat în internaţionalele, cu care au afinităţi ideologice. Astfel, la 4
Iulie 1947 s-a reconstituit la Washington „L’Union Internaţionale
Paysanne”, la care a aderat Partidul Naţional Ţărănesc; iar în iulie 1949
Partidul Liberal român a participat la Congresul „Internaţionalei
Liberale”, care s-a ţinut la Londra. Poate asemenea tendinţe de colaborare
să se dovedească necesare, în conjunctura politică actuală, când se discută
atât de mult despre înfăptuirea „Uniunii Europene”. Ar fi, deci, un lucru
de înţeles. Dar tocmai pentru aceasta par mai stranii acuzaţiile aduse
Mişcării Legionare, care, nu numai că n-a suferit influenţe străine în
ideologia sa, dar nici n-a aderat până acum, la vreo organizaţie
internaţională. Desigur, la baza tuturor acestor acuzaţii şi insinuări trebuie
căutat acel complex de inferioritate, pe care înţelepciunea populară l-a
redat în zicala „zi-i mamă...şi gheboasă!”

Ar fi o operaţie destul de penibilă să reproducem aici toate
acuzaţiile sau insinuările de această natură, care s-au făcut împotriva
Mişcării Legionare. În aceste momente grele, când se simte mai mult ca
oricând nevoia de a se cultiva un spirit de concordie printre Români, le-
am fi trecut cu vederea – aşa cum am făcut şi până acum – dacă nu s-ar
fi observat o persistenţă diabolică de a mânji onoarea unei întregi generaţii
de luptători, poate cea mai curată şi mai idealistă din istoria României
Moderne.
Pentru a ilustra cu câtă uşurinţă – ca să nu spunem lipsă de
sentiment de răspundere – scriu şi vorbesc oameni care au jucat, s-au
vor să joace, roluri de vază în viaţa noastră publică; vom da câteva
exemple. Scrie, de pildă, Dl. N. Petrescu-Comnen, diplomat de carieră
şi fost ministru de externe în guvernul lui Carol al II-lea, care poartă
răspunderea asasinării lui Corneliu Codreanu şi a celorlalţi martiri
legionari, următoarele:
„Garda de Fier, fruct hibrid al Naţional-socialismului şi al
Bolşevismului, primea din afară inspiraţii şi subsidii” (N. Petrescu-
Comnene: Suggerimenti per la pace, pag. 132, Editura Mondadori); iar
în altă parte îşi exprimă regretul că, nici măcar guvernele de salvare
publică (n.n. cu acest eufemism distinsul diplomat vrea să camufleze
clicile tiranice ale fostului rege Carol al II-lea) constituite în 1938 şi
1939 n-au reuşit să extirpeze mişcarea subversivă (I Responsabili, pag.
66, Editura Mondadori). Şi după ce face asemenea afirmaţii grave, Dl.
Comnen nu crede că este necesar de a produce şi probele cuvenite pentru
a le dovedi. Acest procedeu este cu atât mai surprinzător, cu cât autorul
provine din diplomaţie, unde, cum se ştie, se face şcoala cântăririi şi a
nuanţării cuvintelor şi se cultivă un înalt sentiment de răspundere. Poate
că marea lui pornire sau, cum ar spune Eminescu, „aprins de o instinctivă
ură contra tuturor elementelor istorice şi autochtone ale acestei ţări”(M.
Eminescu: Scrieri politice, pag. 291, Vol. II, ediţia N. Creţu), l-a făcut
să-şi piardă cumpătul şi să aibă asemenea ieşiri necontrolate.
Un alt exemplu mai recent: comentând la Radio Londra, în seara
zilei de 9 Mai a.c., trei decenii de la înfiinţarea Partidului Comunist în
România, Dl. Ghiţă Ionescu, probabil sub presiunea aceleiaşi porniri, a
făcut o digresiune de la subiect numai pentru a putea aminti ceva şi de

„primejdia legionară din 1937”. Faptul în sine este destul de
simptomatic, căci, dacă ne-am putea explica de ce onorabilul comentator
a ţinut să treacă sub tăcere titanică lupta dusă de Corneliu Codreanu şi
generaţia sa din 1922 împotriva comunismului, datorită căreia această
buruiană otrăvită n-a putut prinde rădăcini în sufletul tineretului şi al
muncitorimii române, în schimb, nu vedem nici un fel de raţiune pentru
această răutăcioasă digresiune. Aceasta cu atât mai mult, cu cât
comentariul se făcea pentru ascultătorii din Ţară, care, cum se ştie,
încleştaţi pe viaţă şi moarte cu cotropitorii, au uitat de diferendele ce-i
despărţeau altădată. Ar exista totuşi o raţiune numai dacă Dl. Ghiţă
Ionescu sau cei care îl inspiră cred că nu este de ajuns discordia care
destramă energiile celor din exil şi si-au propus să o difuzeze şi în Ţară.
În sfârşit, tot cam în acest sens a arătat în ultimul timp că se
mişcă şi tineretul Partidului Naţional-Ţărănesc din Exil. În oficiosul
„România Viitoare” s-a căutat să se reactualizeze o veche declaraţie a
D-lui Ion Mihalache, în legătură cu pretinsa influenţă străină suferită de
Mişcarea Legionară, fără ca cei care au reprodus-o să se întrebe dacă,
după tragica experienţă de astăzi, nu este – aşa cum suntem informaţi –
însuşi autorul care să regrete primul această învinuire nedreaptă.
Atacul pare concentric şi ar fi un prilej de mâhnire să vezi atâta
lipsă de onestitate în desfigurarea adevărului şi denigra-rea unei întregi
generaţii de luptători. Pehlivănia politică, pe care Eminescu o combătea
cu atâta înverşunare, continuă şi în zilele noastre. Acest lucru ar fi fost
foarte descurajator dacă în viaţa publică românească n-ar fi fost şi oameni,
care, prin ţi-nuta lor impecabilă şi tărie de caracter, să compenseze aseme-
nea deficienţe morale. Întrebat ca martor la procesul lui Corneliu
Codreanu, în legătură cu pactul electoral încheiat cu acesta, în preajma
alegerilor parlamentare din toamna anului 1937 (adică în timpul
„primejdiei legionare” a D-lui Ghiţă Ionescu), Iuliu Maniu a declarat în
şedinţa din 25 Mai 1938, următoarele: „Am făcut pactul de neagresiune
în alegeri, pentru că m-am convins de sinceritatea şi loialitatea
acuzatului Codreanu. Acuzatul este şi el pentru demnitatea naţională
ca şi mine şi ţine la menţinerea acestei demnităţi de stat”. Este demn de
remarcat că Iuliu Maniu şi-a menţinut această declaraţie şi la procesul
său, în faţa Tribunalului Comunist, cu toate că ştia bine că ea va fi folosită

cu rea credinţă de către incorecţii săi adversari. Cât priveşte orientarea
în politica externă a Mişcării Legionare, Iuliu Maniu, într-o scrisoare
adresată lui Horaţiu Comaniciu, pentru Comandamentul Legionar, şi
publicată în ziarul „Alba Iulia” din Septembrie 1944, a precizat printre
altele, „că orientarea în politica externă a Mişcării s-a făcut de către
Corneliu Codreanu din necesitatea de a construi o rezervă pentru Ţară
în eventualitatea că puterile Axei ar ieşi biruitoare”. Şi fără îndoială, în
mare parte, datorită acestei prevederi, România n-a avut soarta tragică a
Poloniei împărţită între nazişti şi bolşevici, în faza de tranziţie care a
urmat după 1939. „Le pacte Ribbentrop-Molotov – scrie şeful Ţărăniştilor
polonezi Dr. Stanislaw Mikolajezyk – a atribue a la Russie une part du
butin; ce qui a amene la deportation en Russie d’environ un million et
demi de citoyens polonais, 15.000 prisonniers de guerre polonais y etant
massacres de sang-froid” (Bulletin de L’Union Internaţionale Paysanne,
vol. I, nr.3, pag.8, 1950).
În esenţa lor, declaraţiile lui Iuliu Maniu au fost confirmate şi de
Sir Reginald Hoare, fost ministru al Marii Britanii la Bucureşti timp de
apropare 10 ani. Într-o scrisoare adresată d-lui Solley, deputat în Camera
Comunelor, Sir Reginald Hoare a precizat, cu loialitate de adevărat
gentleman, care contrastează atât de mult cu mentalitatea levantinilor
noştri, printre altele şi următoarele: „C’est parfaitement vrai, comme
dit M. Solley, que Maniu a conclu un pacte electoral avec la Garde de
Fer en 1937. Ce serait trop long a expliquer pourquoi ceci se justifie
moralmentement; je dirais seulment qu’a cette date (non pas en 1939)
(n.n. adică la data la care se referă D-l Comnen în scrierile sale, căci
Corneliu Codreanu a fost strangulat, cum se ştie, la 30 Nov. 1938) la
Garde de Fer n’etait pas dirigee par l’Allemagne et elle demeurait une
formation pré-nazie” (La Roumanie Independante, nr. 40-41 din 25 Dec.
1947). Aşa procedează oamenii de caracter, care sunt pătrunşi de o înaltă
concepţie civică şi adevărat spirit democratic, chiar când este vorba de
adversarii lor politici. De la asemenea pilde de înaltă ţinută politică ar
trebui să ne inspirăm cu toţii, şi în mod deosebit cei tineri, care nu sunt
roşi de boala arivismului şi vor cu adevărat să facă din politică „o nobilă
şcoală de formare civică”. Numai aşa se vor putea pune piloni trainici
la temelia României Viitoare. Pentru a putea înfăptui acest lucru atât

Iuliu Maniu cât şi Corneliu Codreanu au refuzat orice compromis cu
desfrâul şi corupţia şi au mers chiar pe linia martiriului. Peste diferenţe
mai mari sau mai mici de programe, îi unea profundul lor sentiment
moral, a cărui promovare în viaţa noastră publică o considerau drept o
necesitate primordială, pentru renaşterea poporului român.
„Ţara aceasta – scrie Corneliu Codreanu – piere din lipsă de
oameni, nu din lipsă de programe... Acest fel de om, care trăieşte astăzi
în politica românească l-am mai întâlnit în istorie, sub domnia lui au
murit naţiuni şi s-au dărâmat state... Toată inteligenţa, toată învăţătura,
toate talentele, toată educaţia nu ne vor servi la nimic, dacă vom fi mişei”.
După răvăşirile materiale şi sufleteşti aduse de ultimul răz-boi,
după epocalele invenţii tehnice cu atât de profunde repercusiuni în toate
domeniile de activitate, nu se poate prevedea care va fi fizionomia politică
şi socială a ţării noastre, a Europei şi chiar a lumii întregi, când actuala
tensiune internaţională îşi va fi găsit soluţia aşteptată. Dar, indiferent de
cum va fi aşezarea politică viitoare (State Naţionale, Federaţiuni sau
Uniuni de State etc.), concurenţa şi emulaţia între neamuri va persista,
pentru că şi ele, ca şi individul, sunt „o entitate care îşi prelungeşte
viaţa şi dincolo de pământ” (Codreanu). Numai neamurile sănătoase
trupeşte şi sufleteşte îşi vor putea valorifica, în concertul cu alte neamuri,
talanţii cu care le-a înzestrat Dumnezeu. În această acţiune de întremare
fizică şi morală, toţi românii şi cu deosebire întreg tineretul şi-ar putea
da mâna. Oricum, în cadrul unei democraţii sănătoase, ca prieteni sinceri
sau adversari loiali, s-ar putea contribui efectiv la înălţarea României
viitoare. Dar pentru aceasta va trebui să ne lepădăm mai întâi, de toate
acele deprinderi urâte imprimate de dominaţia fanariotă, care, cum scrie
Eminescu, formează „patologia societăţii româneşti”.
De aceea, publicând conferinţa care urmează, unde se redau atâtea
citate din Eminescu, n-am vrut să arăt numai că el este unul din marii
precursori ai legionarismului românesc, dar am ţinut să indic şi unde
trebuiesc căutate acele „focare străine de structura şi sufletul neamului
nostru”. Poate va fi de folos în aceste vremuri de răscruce, când atâtea
încercări grele mai aşteaptă neamul nostru românesc.
24 Iunie 1951 C. P.

Lămurire la a doua ediţie
Prima ediţie a acestei broşuri a apărut în anul 1951 cu ocazia
sărbătoririi centenarului de la naşterea genialului poet şi profet naţional
care a fost Mihai Eminescu.
Întru-cât această ediţie s-a epuizat în scurt timp, multe cereri n-
au putut fi satisfăcute atunci. De aceea, am găsit necesar acum, când
comemorăm 125 de ani de la naşterea lui, să reedităm această broşură.
Ţinem să precizăm că am redat exact textul din prima ediţie fără
cea mai mică modificare. Numai la sfârşitul actualei ediţii, am reprodus
ca anexe, din mulţimea de scrisori de aderare entuziastă la exegeza făcută,
câteva texte care ni s-au părut, prin varietatea lor, mai caracteristice.
Ca încheiere, am reprodus în întregime o scrisoare a mult regretatului
mitropolit Visarion Puiu, referitoare la „Colecţia Bibliotecii Verzi”. După
cum se poate vedea, Înaltul Prelat relevă aportul ce se aduce cauzei naţionale
prin dezbaterea şi difuzarea unor vitale probleme româneşti, „neglijate”,
cum subliniază I.P.S. Sa „de politicieni înguşti şi superficiali”. El se mişcă
pe linia trasată de Eminescu care scrie: „După ce ne-am consolidat ca ţară
neatârnată, activitatea noastră se va îndrepta asupra Peninsulei Balcanice,
unde trebuie să căutăm împlinirea misiunii poporului român” (Vol. I, pag.
157). De asemenea el se arată cutremurat de „suferinţele grozave îndurate
de Legiunea lui Corneliu Codreanu... Între reflecţii – scrie Î.P.S. Sa – mi-a
venit şi întrebarea: Unde-s azi toţi acei criminali? ...”
Cum era de aşteptat, adversarii Mişcării Legionare au co-mentat
această broşură (vezi România Viitoare din Octombrie 1951, pag. 43,
Gânduri Libere, nr.4 din Noiembrie1951, pag 38-41 etc.) cu o subiectivitate
şi mai accentuată, îmbibată de multă rea credinţă. Înverşunata lor pornire
s-ar putea explica prin faptul că odată documentată temeinic filiaţia între
viziu-nea politică a lui Eminescu şi concepţia legionară formulată de
Căpitan, se năruia şi falsa premisă a acestor adversari pe baza căreia ei
denigrau Mişcarea Legionară „că se inspiră de la focare străine de
structura şi sufletul românesc...” Aşa se explică de ce, simultan, aceştia

au pornit un atac pentru demonetizarea doctrinei naţionaliste formulată
de Eminescu în scrierile lui politice şi sociale. În acest sens, apare plin de
semnificaţie articolul „Legionarii şi rasismul” publicat în revista
„Gânduri Libere” menţionată mai sus, inspirată şi în mare parte chiar
redactată de Evrei – Români stângaci. Prin acest lung articol se caută a
dovedi că Eminescu „prin explicaţiile şi remediile propuse la starea de
lucruri din vremea sa, el se înrudeşte cu cele mai reacţionare curente...”
(pag. 38). Mai mult, autorul articolului făcând o intenţionată confuzie
între noţiunea de rasă, care conturează un element obiectiv şi caracteristic
în compoziţia oricărui popor, cu noţiunea rasism, care înseamnă tendinţa
unui popor de a se considera ales (adică superior altor popoare pe care le
detestă şi discriminează), caută să stigmatizeze ca rasişti pe Eminescu şi
pe toţi care aderă la ideile lui politice. Cu subsemnatul face acelaşi lucru
cu toate că dintr-un citat reprodus din această broşură rezultă că noi
„condamnăm acel rasism pe care îl invocă de obicei aşa zisele popoare
alese”, „pentru a justifica stăpânirea asupra altor popoare” (pag. 39).
Contradicţia apare evidentă; dar autorul spre a ieşi din cleştele ei, recurge
la un tertip: ne face proces de intenţie în sensul că am vrut să ne adaptăm
situaţiei actuale, dat fiind că rasismul este astăzi detestat.
Dat fiind că articolul „Legionarii şi rasismul” nu este semnat,
nu putem şti în mod precis cine este autorul. Dar din felul cum
manipulează noţiunile, făcând abuz de subtilităţi şi de distincţii
artificioase, formale spre a măslui adevărul şi prezenta Mişcarea
Legionară într-o lumină cât mai nefavora-bilă, rezultă că ar fi un sofist
levantin sau poate un talmudist de prim ordin. În cel de-al doilea caz, ar
fi mult de spus din ce parte stă cel mai inveterat rasism. Dar nu e locul
să abordăm un subiect atât de vast, în această notă lămuritoare. Poate o
vom face cu alt prilej. Acum ne vom mărgini să spunem că citind articolul
„Legionarii şi rasismul” ne-a venit în minte povestea aceea cu : „Zi-i
mama şi gheboasa”.
Salo, 12.10.1975 Constantin Papanace

Dragi camarazi,
Lumea legionară sărbătoreşte cu adâncă pietate 100 de ani de la
naşterea lui Eminescu. Nimeni altul ca dânsul nu este mai apropare de
sufletul legionar. Prin frumuseţile nepieritoare ale versurilor sale, Eminescu
aparţine omenirii. Prin simţirea şi gândirea sa sublimă, îmbrăcată în cea
mai expresivă limbă românească, el aparţine întregului neam românesc.
Dar prin tăria lui de caracter, prin temperamentul său de luptător neînfricat,
prin viziunea morală, dinamismul gândirii politice, soluţiile preconizate,
suferinţa îndurată şi profeţiile făcute, el este al nostru, al legionarilor.
În cele ce vom expune şi din textele pe care le vom cita, se va putea
vedea cu claritate, cât de organic este împletită gândirea politică şi socială a
lui Eminescu cu credinţa legionară, cu câtă înfrigurare a aşteptat el generaţia
noastră „curăţită prin abnegaţiune şi durere” (Scrieri Politice, Vol. II ,
pag. 517) şi cu câtă precizie a profilat marea figură a Căpitanului, a cărui
moarte tragică a prevăzut-o, sfâşiat de durere.
Astăzi, când asupritorii străini încearcă să şteargă orice urmă
din scrisul lui profetic în legătură cu problemele de viaţă ale neamului
românesc, după ce ieri, politicianismul levantin l-a învăluit în compli-
citatea tăcerii, vom reproduce în cadrul acestei expuneri, cât mai mult
din acest scris, fără a recurge la sistemul parafrazării, care l-ar lipsi de
expresivitatea limbii lui profund naţionale.
În felul acesta, se va oferi posibilitatea – aici, în întunecatul exil –
de adăpare chiar de la sursa elixirului credinţei în destinul neamului
românesc în lume. Cu acest prilej, se va putea vedea, încă odată, cât de
mare este ignoranţa sau reaua credinţă a acelora care au căutat şi caută să
înfăţişeze credinţa noastră legionară ca o imitaţie străină şi fără aderenţe
cu sufletul românesc.
Şi tot cu această ocazie se va putea aprecia, după şase decenii de
la moartea acestui „al semnelor vremii profet” , cât de actual este scrisul
lui în tratarea problemelor de bază naţionale şi sociale, ale căror ecuaţii
le-a formulat cu un realism şi o luciditate uimitoare. „Ca şi în poezie –

cum scrie Aurel Popovici – şi în politică Eminescu nu-i nici idealist
abstract, nici naturalist prozaic. El este idealist pe culmile realităţii.”
Prin prospeţimea gândirii sale, prin robusteţea morală şi opti-
mismul care îl degajează, scrisul lui Eminescu redă adevăratele valenţe
şi dimensiuni ale sufletului românesc. De aceea nu numai că nu are nimica
retrograd în el dar conţine idei care, dezvoltate, ar putea deschide drum
pentru o sănătoasă, realistă şi armonioasă încadrare în comunitatea creş-
tină a popoarelor, care va să vie.
Elemente dominante
în gândirea politică a lui Eminescu
Dintr-un început, s-ar putea pune întrebarea dacă exegeza
scrierilor politice şi sociale ale lui Eminescu n-ar fi o operaţie de prisos.
Aceste scrieri, izvorâte din adâncurile sensibilităţii româneşti şi alambi-
cate la mare tensiune de gândire, sunt prin simplitatea, claritatea şi ex-
presivitatea limbii, aproape desăvârşite.
Ca şi la Evanghelie, orice exegeză sau comentare nu numai că n-
ar adăuga ceva în plus, dar ar putea chiar, să întunece profundul lor sens,
exprimat într-o formă atât de naturală.
Dacă totuşi, s-ar încerca o exegeză a lor, aceasta ar putea să aibă
ca justificare faptul că Eminescu nu şi-a exprimat gândirea sa politică în
lucrări organice şi unitare, ci mai mult în mod sporadic, ca gazetar, în
toiul luptei cotidiene. Cu toate acestea, unitatea interioară de gândire ca
şi dinamica ei a rămas intactă. Acest fapt se datorează atât bogatei sale
trăiri interioare, cât şi intransigenţei cu care şi-a apărat convingerile.
Totuşi, aceste revărsări în scrisul cotidian, cu tată înălţimea pe care
o ating sub presiunea unei puternice inspiraţii, amintesc ca formă de stilul
gazetăresc, fiind în mod inerent împletite cu fapte efemere sau de conjunctură,
care au provocat însăşi manifestarea lor. Caracterul spontan şi eruptiv al
gândirii eminesciene le măreşte, însă sinceritatea şi puterea de convingere
le dă, prin adevărurile condensate pe care le conţine, un caracter apodictic şi
o rezonanţă profetică. Şi, desigur, tocmai prin această rezonanţă profetică ar
trebui în primul rând, explicat ecoul pe care l-au avut şi au scrierile politice

ale lui Eminescu la generaţiile care au urmat, precum şi excepţionala lor
putere de fecundare.
Sub acest aspect, exegeza gândirii politice eminesciene s-ar impu-
ne ca o necesitate imperioasă. Aceasta cu atât mai mult cu cât pătura con-
ducătoare contemporană cu el, ca şi aceea care a urmat, fiind în general de
origine dubioasă şi ca atare vizată de aceste scrieri, nu a avut interes să le
popularizeze. Aşa se explică, de altfel de ce s-a propagat cu atâta insistenţă,
de o anumită presă, recunoaşterea lui Eminescu ca poet, minimalizându-se
prodigioasa lui activitate publicistică. Şi, desigur, tot aici trebuie căutat
motivul de ce scrierile politice ale marelui poet au putut avea o ediţie completă
(Ediţia Creţu, în două volume) de popularizare abia după jumătate de veac
de la moartea lui, adică, tocmai în momentul când generaţia nouă a sfâşiat
deasa pânză a complicităţii tăcerii ţesută de criptostrăini, cerând cu insistenţă
să se adape la izvoarele celui mai curat românism.
Este demn de subliniat de la început, râvna lui Eminescu spre a
cunoaşte realităţile româneşti direct, de la sursă. Pentru cunoaşterea
trecutului istoric el merge la izvoarele documentelor, pe care le cerceta
cu pietate şi le trăia cu intensitate. Evita cât mai mult rumegătura altora.
Pentru cunoaşterea realităţilor contemporane, însă, el mergea pe
teren, în mijlocul poporului, în toiul vieţii româneşti din toate provinciile,
de la munte, deal sau câmpie. „Întâmplarea m-a făcut – scrie el – ca din
copilărie încă, să cunosc poporul românesc din apele Nistrului începând,
în cruciş şi în curmeziş până la Tisa şi Dunăre şi am observat că modul
de a fi, caracterul poporului este cu totul altul, absolut altul decât al
populaţiunilor din oraşe, din care se recrutează guvernele, gazetarii,
deputaţii ş.a.m.d.”*  (Vol.II, pag.443)
Pe românii din Balcani (Macedonia, Pind, Epir, Tessalia) n-a
avut prilejul să-i cunoască direct, aşa cum au făcut Bolintineanu, I. Ghica,
Cristian Tell, Ionescu de la Brad.... S-a ocupat, însă, cu mult interes de
problemele lor, aşa cum nu se obişnuieşte astăzi să se facă. În năzuinţa
lui de a făuri o limbă bogată şi unitară pentru întreg neamul românesc, a
studiat cu temeinicie dialectul cu „Gramatica Macedo-română” a lui
Mihail Boiagi, apărută la Viena în 1813, pe care Patriarhia grecească
* Toate citatele privitoare la Pentru Legionari sunt luate din ediţia a III-a, Editura
Mişcării Legionare, Bucureşti 1940.

din Constantinopol a pus-o la index afurisind pe autor. De asemenea, a
cunoscut trecutul lor istoric.
Articolele scrise despre spiţa cea mai îndepărtată a neamului,
într-un moment când problema lor abia se punea, sunt atât de însufleţite
şi documentate, încât constituie dovada cea mai vie că Eminescu a fost
inima mare şi mintea atotcuprinzătoare, în care au încăput toate durerile
şi năzuinţele Românilor de pretutindeni.
Şi pentru ca privirile să poată scruta cât mai profund realităţile
naţionale, el a cercetat şi mediul înconjurător. „Ni se pare ciudat – scrie
Eminescu – cum noi românii, care trăim pe lângă Dunăre, suntem cu
totul cufundaţi în ideile occidentului, pe când din toate părţile împrejuru-
ne pulsează o viaţă istorică, care în dispoziţia ei generală se deosebeşte
atât de mult de istoria occidentală” (Vol. II, pag. 76).
Toate aceste învăţăminte, culese din trecutul istoric sau sorbite din
realităţile vieţii, Eminescu le-a supus unui riguros proces de gândire proprie,
din care vor ieşi idei noi, originale şi pline de prospeţime. Acest fapt va
contrasta, în general, cu lipsa de gândire proprie a contemporanilor săi.
„În sferele noastre aşa zise culte s-a lăţit obiceiul de a nu gândi
nimic din proprie iniţiativă” (Vol. I, pag. 516).
Aşadar, prin geniul său universal, prin sensibilitatea sa ascuţită,
prin intuiţia excepţională, prin studiul temeinic al realităţilor şi ne-
ţărmurita sa dragoste de neam, Eminescu a fost menit să fie exponentul
cel mai de seamă al gândirii româneşti şi adevăratul profet naţional.
Ar fi greu ca în cadrul restrâns al acestei conferinţe să se releve
toate ideile, pe care, în toiul luptei, le-a scăpărat geniul politic al lui
Eminescu. De aceea, ne vom mărgini să arătăm în mod succint numai
unele note dominante ale gândirii sale politice, în jurul cărora s-ar axa
organic toate celelalte idei, formând astfel adevărate puncte cardinale de
orientare nu numai pentru epoca lui, dar şi pentru întunecatele zile pe
care le străbatem la această răspântie istorică.

I. Autohtonismul românesc
1) Sensul misiunii româneşti
Ideea de bază de la care porneşte Eminescu este că „Românii nu
sunt nicăieri colonişti, venituri, oamenii nimănui, ci pretutindenea unde
locuiesc sunt autohtoni, populaţie nepomenit de veche, mai veche de cât
toţi conlocuitorii lor” (Vol. I, pag. 80). Ca descendenţi direcţi ai Traco-
Ilirilor, în care s-au contopit şi legionarii Romei, Românii se găsesc la
ei acasă pe întreaga arie, pe care altădată o ocupa acest mare popor al
antichităţii, cum spune Herodot, „cel mai mare după cel al Indiilor”.
Oriunde ne-am mişcat şi ne mişcăm pe această arie, de la Nord spre Sud
şi viceversa sau de la Est spre Vest şi invers, ne-am mişcat şi ne mişcăm
pe pământul multimilenar al strămoşilor noştri. Acest adevăr bazilar
pune definitiv capăt discuţiilor devenite oţioase şi agasante în legătură
cu aşa zisul „loc de naştere al poporului român”. La Nord sau la Sud
de Dunăre, sau cum spune Eminescu „Daci sau Romani, Romani sau
Daci: e indiferent, suntem Români şi pământeni” (Vol. I, pag. 80).
Dintr-o asemenea realitate istorică poate alt popor, care n-ar avea
simţul măsurii, ce caracterizează poporul nostru, ar fi căutat legitimări
pentru cine ştie ce expansiuni teritoriale. Poporul românesc însă, este
aşa cum dovedeşte întreaga sa istorie, refractar unor asemenea tendinţe.
Totuşi, el simte instinctiv că dezvoltarea lui spirituală nu va căpăta
amploarea pe care o îndreptăţesc calităţile sale sufleteşti, dacă nu se va
face în cadrul vechiului spaţiu tracic. Se ştie că unitatea civilizaţiei
neolitice în tot Sud-Estul european, pe o arie care, cuprinzând în întregime
pământul românesc, se întinde din pusta Ungară până în Ucraina, în
regiunea Kievului şi Carpaţii Nordici până la Marea Egee, este civilizaţia
Tracilor. Suportul acestei civilizaţii, deci, l-a oferit teritoriul, pe care
unii geografi îl denumesc Carpaţia iar alţii Balcania.
Toate impulsurile profunde, care au frământat excepţional dotatul
popor Trac, la ai cărui preoţi, adesea, mergeau să se inspire filozofi Ellini,
nerealizate încă în istorie, le poartă ca moştenire în sânge poporul român,

urmaşul direct al Tracilor. Fără îndoială, ca şi celelalte popoare balcanice,
venite mai târziu, prin asimilarea făcută maselor de români autohtoni,
care altădată populau întreaga suprafaţă a Peninsulei Balcanice, s-au
împărtăşit şi ele din această moştenire spirituală. Acest fapt, pe lângă că
creează multe afinităţi sufleteşti, care să contribuie la apropierea acestor
popoare, dar indică şi linia unui destin comun în dezvoltarea spirituală,
dacă se înlătură nesănătoasele influenţe lăsate de stăpânirile străine. În
acest sens, poporul român poate avea o mare misiune în Peninsula
Balcanică. Acesta cred, este tâlcul profund al cuvintelor lui Eminescu:
„După ce ne-am organizat pe temelii statornice şi ne-am consolidat ca
ţară neatârnată, activitatea noastră se va îndrepta asupra Peninsulei
Balcanice, unde trebuie să căutăm împlinirea misiunei poporului
român” (Vol. I, pag. 157).1
Aşadar, poporul român este cel mai indicat să valorifice
nepreţuitul tezaur spiritual moştenit de la strămoşii săi Traci. Şi cu cât
această valorificare se va face mai integral, cu atât şi aderenţele sufletului
trac, care acum zac înăbuşite în intimitatea acestor popoare balcanice,
va fi mai totală. Prin această polarizare, care va limpezi toate tendinţele
contradictorii, se va crea euforia regăsirii, care, fără îndoială, va da
naştere unei culturi originale autohtone, creând un nou stil de viaţă cu
adânci repercusiuni în toate domeniile de activitate, inclusiv cel politic.
În felul acesta se va realiza echilibrul sufletesc şi axa de dezvoltare
normală a tuturor popoarelor chinuite din acest ţinut atât de zbuciumat.
Evident, în această acţiune de concordie, un rol destul de important ar
putea avea Aromânii, răspândiţi în enclave pe întreg cuprinsul Peninsulei
Balcanice. Cu acest prilej este bine să amintim că balcanismul, pe care
Eminescu cu atâta vehemenţă îl combate în articolele sale, nu se referă
la substanţa intrinsecă a acestor popoare, care – cum am spus – prin
substratul Trac şi elementul românesc asimilat, au atâtea afinităţi fizice
şi morale cu poporul român, ci se referă la pătura superpusă de
provenienţă levantină crescută ca un vâsc încă de pe timpul stăpânirii
bizantine şi a aceleia neobizantine, care a fost de fapt îndelungata stăpânire
turcească.
Dar pentru atingerea unui asemenea ţel măreţ este nevoie, cum
scrie Eminescu, ca în prealabil sectorul românesc să fie „organizat pe

temelii statornice”. Şi în acest sens el va fi promotorul cel mai convins
al autohtonismului în România, apărându-i substanţa cu ardoare
deosebită.
2) Predispoziţiile organice ale rasei
Toată dezvoltarea neamului românesc, implicit viaţa de stat, va
trebui – după concepţia eminesciană – axată pe predispoziţiile organice
ale rasei autohtone. „Dacă ţara ar fi locuită de către altă rasă decât cea
traco-latină, răul n-ar fi mare. Dar noi trebuie să ţinem neapărat seamă
de calităţile şi defectele rasei noastre, de predispoziţiile ei psihologice,
de câte ori croim legi generale” (Vol. I, pag. 509).
În permanenţă, deci, va trebui să se ţină seamă de aceste
predispoziţii organice şi chiar de multe defecte, pe care le-a imprimat
evoluţia istorică. Credinţa strămoşească în „nemurirea sufletului”,
procesul de romanizare şi creştinare al vechilor populaţii Traco-Illire, aşa
zisul „hiatus istoric”, cu inevitabilul complex de inferioritate pe care îl
degajă, cadrul geopolitic în „calea tuturor răutăţilor”, încrucişarea
diferitelor imperialisme pe teritoriul românesc, influenţele străine etc., vor
fi elemente, care mereu vor trebui avute în vedere de cei care conduc.
Inerentul proces de adaptare nu va trebui să anuleze însă substanţa fiinţei
noastre etnice. O asemenea adaptare ar însemna moarte. Adevărata adaptare
se face numai atunci când, prin anumite concesii mai mult de natură
exterioară, se promovează, în noile condiţii, aceeaşi esenţă primară. De
aceea Eminescu reacţionează cu neobişnuită vehemenţă ori de câte ori
cosmopolitismul adus de revoluţia franceză tinde să nimicească această
esenţă prin dezrădăcinarea din pământul strămoşesc şi cerul românesc.
Promotorii acestui cosmopolitism vor „să nu rămâie nici sâmbure, nici
rădăcină din ideile trecutului, pentru ca brazda să fie îndestul de înfoiată
şi de moale să primească în ea sămânţa nouilor idei ale republicei” (Vol
II, pag. 428). În aceasta speră ei să facă „Patria un otel, poporul o
amestecătură, biserica un teatru pentru politicieni, ţara teren de exploatare
pentru străini, viaţa noastră publică o ocazie pentru ilustrarea şi ridicarea
în sus a imigraţiunii din câteşi patru unghiurile lumii” (Vol. II, pag 429).
Principalul punct de sprijin în această înverşunată luptă de apărare
etnică, Eminescu îl va căuta în ţăran şi mai ales în păstorul de la munte, pe

care îl considera marele depozitar al tuturor virtuţilor rasei româneşti
conservate nealterate. Pe el îl va exalta ca pe o nesecată sursă de regenerare
fizică şi morală a vieţii publice româneşti, infectată de nesănătoase influenţe
străine. „Popor tânăr de ciobani, devenit plugar din 1830” (Vol. I, pag.
328), el a fost izvorul principal, care a alimentat şi întremat elementul
românesc de la câmpie, expus tuturor vicisitudinilor determinate de
năvălirile barbare sau de ocupaţiile şi influenţele străine de mai târziu.
„Nu cultura îl face pe om cinstit, şi se află în acel din urmă
ţăran de munte mai multă nobleţe de inimă, mai mult caracter, mai
mult simţ de dreptate, decât în Flevii şi în Caradalele lustruite şi
aristocratizate” (Vol. II, pag. 270).
„Când vorbim de poporul român, ştim foarte bine de cine vorbim.
Nu de amestecături, nu de oameni veniţi de eri, de alaltăieri în una din
provinciile Daciei lui Traian, ci de acel element etnic ieşit din
încrucişarea Romanilor cu Dacii, de rasa romană. Aceasta a fost în
trecutul ţărilor noastre rasa plastică, rasa formatoare de stat, cea
orânduitoare, cea istorică, aceasta trebue să-i rămâe de acuma înainte.
Cum că deosebirea între adâncimea rasei istorice şi superficialitatea
celor superpuse e mare, o ştie oricine. În inima unui popă din Ardeal e
mai mult sentiment naţional românesc decât într-o sută de mii de
Caradale şi craniul unui singur Român încape de cinci ori pe atâţia
creeri pe cât s-ar constata cu cumpăna în titvele mutrelor de paiaţă ale
patrioţilor” (Vol. II, pag. 312).
Nedreptatea făcută ţărănimii de cetele de ciocoi va face marea
inimă a lui Eminescu să tresară de grijă pentru ea şi să o apere cu toată
pasiunea.
„Poate e singura cestiune, în care am scris cu toată patima de
care e capabilă inima noastră, cu toată durerea şi cu toată mila pe care
ne-o inspiră tocmai ţăranul, acest unic şi adevărat popor românesc. El
căruia nu-i dăm nimic în schimb, păstrează prin limbă şi datini unitatea
noastră naţională; el e păstrul caracterului nostru în lumea aceasta
franţuzită şi nemţită, el e singurul care de zece veacuri n-a disperat de
soarta noastră în orient. Aşa chilos şi greoiu cum este, e o parte din
rezistenţă în el, pe care nimeni n-o poate sfărâma, nimeni îndupleca...
pretutindeni acelaş, pretutindeni întruparea tinereţei etnice, pretutindeni

simţindu-se şi fiind superior celor ce-l înconjoară” (Vol. II, pag. 422-
423).
Şi concluzia la care va ajunge va fi pe cât de firească, pe atât de
neînduplecată şi valabilă pentru toate vremurile şi cu deosebire pentru
zilele de răspântie.
„Prin urmare elementul istoric din România ar fi trebuit să
predomnească în aceste momente, în care istoria întreagă a României e
primejduită. Şi crează-se, că cel din urmă răzaş din vremea lui Ştefan
Vodă sau a măriţilor Basarabi are mai mult simţ istoric şi mai multă
iubire de Ţară decât veniturile, care decid astăzi asupra ţării româneşti”
(Vol. I, pag. 170).

II. Contra xenocraţiei
Eminescu a combătut stăpânirea străinilor, sub toate aspectele
ei, cu o înverşunare fără seamăn. El considera xenocraţia ca un simptom
„patologic” al vieţii publice româneşti de o gravitate excepţională.
Această atitudine nu pornea din vreun sentiment de ură de rasă faţă de
alte popoare sau din vreo pretenţie de dominaţie asupra altora. Ea era
legitima aspiraţie de autoguvernare a poporului român, izvorâtă din
elementarul drept de libertate naţională. Faptul că clasa dominantă
provenea din elemente străine, profund deosebite ca structură fizică şi
intelectuală, din cauza tarelor „bătrâneţii lor naţionale”, cu predispoziţii
parazitare, mărea această pornire a lui până la xenofobie. Dar chiar dacă
n-ar fi fost aşa, adică chiar dacă respectiva clasă dominantă s-ar fi recrutat
din elemente străine provenite din popoare zise „tinere”, problema tot
rămânea în esenţa ei. Pentru Eminescu este o necesitate de economie de
forţă ca, clasa guvernantă să fie expresia fidelă a maselor guvernate.
Numai aşa se poate păstra o simbioză organică, care să permită acelaşi
stil de viaţă. Numai aşa se capătă plinătatea sentimentului de libertate,
pe care îl aduce eliminarea tuturor fricţiunilor provenite din neaderenţă.
Procedând astfel, se creează disonanţe sufleteşti adânci, generatoare de
conflicte, mai mult sau mai puţin surde, care determină o stare de criză
endemică şi paralizatoare pentru orice elan creator. Poate şi pentru acest
motiv Eminescu, care era atât de democratic ataşat de talpa ţării, formată
din simpli ţărani şi ciobani, exalta uneori, chiar cu accente romantice,
clasa conducătoare a vechilor boieri pământeni.
Aşadar, ideile rasiale ale lui Eminescu nu se inspiră din vreo
intenţie de dominare, ci sunt numai pentru apărare. Prin ele se urmăreşte
crearea unei concordii sociale şi politice, care să asigure între guvernanţi
şi guvernaţi acelaşi stil de viaţă. Ele n-au nimic agresiv şi vexatoriu ca
acel rasism, pe care îl invocă de obicei aşa zisele „popoare alese” pentru
a-şi justifica stăpânirea asupra altor popoare. Rasismul eminescian îl
aplică toate statele, implicit democraţia americană, care, tocmai pentru
a nu crea sau agrava acea stare de criză, de care am amintit, determinată

de eterogenitatea elementelor componente ale unei naţiuni, impune
restricţii prin aşa zisele „cote” de imigrare pentru popoarele care nu
sunt de rasă Anglo-saxonă. Sub raportul profilactic, deci, antagonismul
de rasă există. Ni-meni altul n-a formulat mai lapidar acest adevăr ca un
contemporan al lui Eminescu şi anume fostul Prim Ministru al Angliei,
evreul Disraeli, devenit mai târziu lord Beaconsfield. „Rasa – scrie acesta
– este totul. Nu există alt adevăr. Şi orice rasă care îşi lasă fără grijă să
i se amestece sângele este menită să piară”.
Este cunoscut că popoarele formate de rase omogene sau cu
afinităţi pronunţate au unitate de direcţie, fiindcă stilul lor se manifestă
unitar, mai ales în momentele de criză. Din cauza aceasta de multe ori
colectivităţile naţionale îşi apără instinctiv puritatea rasială, care le asigură
unitatea de gândire şi simţire. Acest fenomen îl remarcă Eminescu şi la
poporul român, aflat în permanent antagonism cu pătura superpusă de
provenienţă levantină.
„Fără îndoială lupta aceasta e purtată în mod instinctiv, fără
claritate de vederi, cu tendinţe elementare şi de atracţiune şi repulsiune...
Poporul românesc simte instinctiv că e dominat de oameni cari se pretind
numai români, fără a fi, şi cari n-au nici milă de el, nici pricepere pentru
geniul lui. Geniul neamului românesc e o carte cu şapte peceţi pentru
generaţia dominantă” (Vol. II, pag. 295).
„Domnii pământeni erau domnii rassei române, erau Duci ai
neamului românesc. Ca atari, ei erau solidari cu rassa română şi
pururea gata a-şi pune capul la mijloc pentru drepturile acestei
individualităţi etnice” (Vol. II, pag. 406).
Prin activitatea lui ziaristică, Eminescu va căuta să desluşească
acest conflict instinctiv, punându-l în ecuaţii, într-o formă lapidară şi
dezbătând problema xenocraţiei sub toate aspectele ei: fanariotă, evreiască
şi politicianistă.
1) Aspectul fanariont şi nefanariot
Originea tuturor relelor din viaţa publică românească, Eminescu
o va identifica în influenţa nefastă exercitată de elementul fanariot.
„Desvoltarea istorică a ţărilor româneşti suferise o grea şi nevindecată
întrerupere prin epoca de o sută de ani a Domniilor străine” (Vol. II,

pag. 132). Această „adevărată otravă a Orientului”, care începuse cu
mult înaintea domniei fanariote să altereze statul voievodal, a răvă-şit în
timpul acestei domnii toate elementele componente ale naţiunii române.
„În Domnia Fanarioţilor au putrezit clasele noastre sociale;
aristocraţia noastră, din răsboinică şi mândră ce era, a devenit în cea
mai mare parte servilă, încrucişându-se cu stârpitura Grecului modern,
care e tot atât de şiret, dar mai corupt decât Evreul de rând” (Vol. I,
pag. 105). „Putreziciunea bizantină a îmbătrânit înainte de vreme
poporul român” (Vol. II, pag. 133), după ce mai înainte prin asuprire,
spoliere sângeroasă şi mizerie, îl decimase ca populaţie. „De la 2.000.000
(două milioane) populaţia scade sub fanarioţi la 175.000 suflete” (Vol.
II, pag. 197).
Toată această împilare a provocat mişcarea revoluţionară a lui
Tudor Vladimirescu, dar această revoluţie, decapitată prematur, prin
uciderea conducătorului său, nu a putut da toate roadele. Astfel că nu va
trece mult timp, şi mentalitatea fanariotă mimetizată în diferite forme
politice, sau mai bine zis politicianiste, va începe să infecteze din nou
viaţa publică.
În acest sens va scrie Eminescu: „Bietul Tudor şi cinstitele
Domnii de boieri mari cari au urmat după el, recţiunea în contra
fanarioţilor n-a durat decât 30-40 de ani, timp prea scurt, pentru ca,
prin părinteasca oblăduire, cum se zicea, şi prin bugetele în baierele
pungii legate cu şapte noduri, să poată îndrepta o ţară, a cărei inimă
era stricată. Fanarul de la noi a trebuit să renască mai puternic în
vlăstarele rămase în pământul Ţării, în fiii şi nepoţiii de Caradale până
într’al şaptelea neam. Strămoşii au mâncat aguridă şi nouă ni se
strepezesc dinţii” (Vol. II, pag. 204).
Această capacitate de strecurare şi de simulare n-ar trebui să
surprindă dacă s-ar avea în vedere versatilitatea lor exercitată veacuri
de-a rândul. Specia aceasta de oameni a provocat decadenţa Imperiului
Roman din Apus şi Răsărit şi a făcut din virilul Imperiu al Otomanilor
muribundul „bolnav de pe Bosfor”. Sub domnia acestei speţe de om,
cum scrie Căpitanul, „au murit naţiuni şi s-au dărâmat state”. Cu
asemenea aptitudini de insinuare, moştenite din tată în fiu, le va fi uşor
să pătrundă în organismul noului stat român, cu atât mai mult cu cât

vechea clasă conducătoare o anemiaseră, în marea ei parte, prin inocularea
– cum am văzut-o – aceleiaşi mentalităţi viciate. „Fanarioţii – scrie
Eminescu – sburătăciţi prin mişcarea de la 1821, s-au constituit într-o
societate secretă mai întâiu ca ramură a „Internaţionalei” revoluţionare
europene, mai târziu şi mai cu seamă sub Carol Îngăduitorul, ca
societate anonimă de exploatare a ţării româneşti, deci înainte de toate
a bugetului... o societate secretă, duşmană statului, analoagă cu Maffia
şi Camorra...” (Vol. II, pag. 321). Şi rolul acestor fanarioţi sau mai bine
zis criptostrăini va deveni din ce în ce mai nefast pentru poporul român.
„Da! această plebe romanizată dela Tudor încoace joacă în Ţara
Românească acelaşi rol pe care Evreii îl joacă în Moldova. Deosebirea
este numai că Evreii sunt de zece ori mai oneşti, mai morali, mai umani
decât oamenii aceştia” (Vol. II, pag. 302).
2) Aspectul Evreesc2
Relevarea primejdiei aşezărilor masive de Evrei în România,
Eminescu n-a făcut-o din ură de rasă sau fanatism confesional. Prin firea
lui blândă, prin o adâncă concepţie de viaţă, poporul român nu poate urî.
 Mulţi au văzut în acest spirit larg şi tolerant, dus uneori până la
uitare de sine, un mare şi foarte primejdios defect pentru însăşi existenţa
lui ca neam. Atitudinea lui Eminescu în această problemă va fi pur şi
simplu o atitudine de legitimă apărare. Sunt cunoscute împrejurările
istorice care au provocat valurile succesive de Evrei Galiţieni care, de la
începutul secolului trecut, au început să invadeze teritoriul românesc.
Dacă un asemenea fenomen s-ar fi întâmplat în alte ţări, fie şi în cele
mai pătrunse de spiritul umanitarist şi democratic, fără îndoială,
reacţiunea ar fi fost cu mult mai vie. Dealtfel, cum am spus, grija de
profilaxie rasială pe care au manifestat-o şi o manifestă democraţiile
occidentale, nu numai pentru ţările metropole dar şi pentru domeniile
lor coloniale, învederează acest lucru. Şi asemenea preocupări le-a adoptat
dintr-un început şi tânărul stat al lui Israel care revendică pământul
strămoşilor săi, invocând principiul imprescriptibilităţii şi pe acela al
inalienabilităţii, chiar dacă continuitatea juridică a statului lor, a fost
întreruptă aproape două milenii.

În România problema Evreească căpătase aspecte dramatice în
primul rând pentru ţăranul român. „Dacă este vorba de umanitarism –
scrie Eminescu – atunci poporul acela, care într-adevăr are nevoie de o
tratare umană, este poporul nostru propriu exploatat, nu neamul
exploatator al Evreilor” (Vol. I, pag. 498). Primejdia de a fi inundaţi şi
cotropiţi de sute de mii de proletari flămânzi şi cu totul inproductivi al
căror singur merit e o lăcomie rapace, a căror armă e vicleşugul şi
coruperea, a căror patrie nu e nicăieri în lume şi care nu-şi găsesc căpătâiul
decât în România unde să se oploşească la umbra teoriei roseteşti de
„om şi om” (Vol. I, pag. 476).
 Se ştie că pentru oprirea invaziei pe care anumite forţe vroiau să
o legalizeze pe plan internaţional, la Congresul de la Berlin (1878), s-au
aruncat în luptă toate elementele de elită care erau expresia adevărată a
autohtonismului românesc: Kogălniceanu, Hasdeu, Conta etc. Dacă
totuşi, acţiunea lor n-a reuşit pe deplin şi infiltraţiile în ţară a elementelor
evreieşti au continuat, aceasta se datoreşte pe de o parte, presiunii
internaţionale exercitată asupra micului stat Român, iar pe de altă parte,
tocmai complicităţii elementelor neofanariote sau politicianiste care
instinctiv simţeau ca aliaţi pe noii invadatori. Scrie Eminescu: „Un
fanariot a vândut Basarabia... Azi puii de fanarioţi şi tot ce uliţa au
avut mai corupt şi mai înrăutăţit se unesc spre a consfinţi în mod îndoit
vânzarea pământului patriei” (Vol. I, pag. 352). „Ce-i pasă fanariotului
că se vinde un pământ, pe care cosmopolitul, cetăţeanul universului,
anticrist, s-a născut din întâmplare numai?”
 În mod deosebit, Eminescu va combate acţiunea dizolvantă a
veneticilor, care se bazează pe aţâţarea instinctelor bolnăvicioase. „Aceste
două elemente egal străine, intelectual şi material, egal de sterpe, ne-
au adus poporul la sapă de lemn...Ei nu îndeplinesc necesităţi, ci dau
naştere patimilor rele şi viciilor, le încurajează şi le satisfac” (Vol. II,
pag. 362). „Ei au introdus şi exploatat viciul beţiei la sate, au amestecat
băuturile cu materii otrăvitoare, au înveninat astfel fiziceşte, au corupt
moraliceşte populaţiile noastre” (Vol. II, pag. 367). „Ca rassă străină,
ne-au declarat război de moarte, introducând, în locul cuţitului şi
pistolului, băuturi falsificate cu otrăvuri. Unde sunt Evrei natalitatea e
mică şi numai mortalitatea mare” (Vol. II, pag. 370).

În aceşti zece ani (1870-1879) oraşul Iaşi prezenta datele de mai
la vale:
S-au născut Români …10.329 Israeliţi …17.446
Au murit Români …15.952 Israeliţi …12.294
-5.623 +5.152
În Târgul Frumos:
S-au născut Români … 798 Israeliţi … 698
Au murit Români … 1219 Israeliţi … 662
-421 +36
În judeţ:
S-au născut Români …31.669 Israeliţi … 2.359
Au murit Români …30.868 Israeliţi … 1.220
+801 +1.139
„Aceste puţine date sunt strigătoare la ceruri! Vedem că în oraşul
Iaşi au murit în zece ani 5.700 de români mai mulţi decât s-au născut şi
s-au născut 5.200 de străini mai mult de cum au murit. În locul oricărui
român care se stinge se naşte un străin. În judeţ, căci prin sate sunt mai
puţini străini, românii au crescut la o mortalitate de 31.000 abia cu
800 inşi; străinii la o mortalitate de douăzeci şi şase de ori mai mică, la
1.200 abia, s-au sporit cu 1.139. Ce abis de lipsă şi de mizerie trebue să
fi ascunzând aceste cifre îşi poate imagina numai acela care cunoaşte
valoarea cifrelor statistice, care ştie că o asemenea descreştere a unui
popor pe un teritoriu fertil şi mare, cată a se atribui degenerării fizice
a rasei, şi unei mizerii artificiale, produse prin supraîncărcarea
poporului cu greutăţi pe care nu e’n în stare a le duce...Populaţia
românească piere văzând cu ochii şi e surplantată prin odium generis
humani, prin tot ce e mai imund din scursăturile străinătăţii la noi. Se
deşertează Rusia şi se curăţă, se deşertează Austria şi se curăţă de
elementele ei bolnave, pentru a da pe viitor cetăţenii roşii ai Moldovei,
pe patrioţii de meserie ai D-lui C.A. Rosetti” (Vol. II, pag. 264).
Încercarea lor este de a „preface şi România într-un fel de ţară
internaţională în faţa tuturor şi a nimănui, în mlaştină de scurgere a
elementelor economiceşte şi moraliceşte nesănătoase ale lumii întregi”
(Vol. I, pag. 507).

„Alianţa Israelită luptă pretutindenea pentru a ridica pe Evrei,
nimicind chiar pe conlocuitorii lor creştini: partidul roşu lucrează pentru
a nimici orice e român, pentru a substitui pretutindenea românului pe
fanariot sau cel puţin oameni tot aşa de corupţi ca fanarioţii, spre a
desmembra şi a otrăvi poporul românesc” (Vol. II, pag. 321).
„Roşiii au deschis porţile unei epoci cu mult mai triste, mai
umilitoare, mai scârboase decât epoca Fanarioţilor” (Vol. I, pag. 491).
În perspectiva acestor constatări, Eminescu vede că toată evoluţia
României Moderne cu economia ei burgheză se va desfăşura numai în
favoarea elementelor străine de rasa românească. „Evreii – scrie el –
fiind clasa de mijloc şi legislaţiunea liberală fiind exclusiv în favoarea
acestei clase, ei vor deveni aci stăpânii privilegiaţi şi românul slugă la
jidan” (Vol. I, pag. 487). În astfel de condiţii toată greutatea o va purta
tot elementul băştinaş şi cu deosebire ţăranul.
„Adevăratul popor românesc a devenit însă o turmă exploatată
şi dată în pradă... celor care au năpăstuit asupră-i” (Vol. II, pag. 26l). Şi
totuşi el este singurul producător. „Cei din oraşe, târguri şi târguşoare,
populaţie amestecată din corcituri asimilate românilor, din străini
neasimilaţi încă şi din jidani neasimilaţi şi nesimilabili, fac negustorie,
speculă, camătă, ocupă miile de funcţiuni publice, trăiesc din gheşefturi
şi din politică. Populaţia rurală în marea ei majoritate, mai ales cea mai
depărtată de târguri, n-are drept hrană decât mămăligă cu oţet şi cu
zarzavaturi, drept băutură spirt amestecat cu apă” (Vol. I, pag. 489).
Nici o grijită, deci, pentru ţăranul român, care duce totul în spinare, „care
ca dorobanţ, moare pe câmpul de răsboi, ca muncitor se speteşte plătind
dări, pentru a ţine pe umerii lui o clasă de trântori netrebnici” (Vol. I,
pag. 126). „Precum însă, aproape singurul producător în ţara noastră
ţăranul, trei din patru părţi ale poporului, susţinerea întregei xenocraţii
se traduce în muncă ţărănească, în bir plătit de ţăran sub sute de forme.
Toate acestea sunt clare, sunt matematic exacte. Suma de putere, de care
dispune ţăranul, nu poate suporta greutatea ce i se impune fără nici o
compensaţie; el cheltuieşte din puterea lui vitală mai mult decât poate
restitui; de acolo falimentul puterilor lui vitale: morbiditatea,
mortalitatea” (Vol. II, pag. 309). „Greutatea ce apasă pe ţăranul nostru
în momentul de faţă din cauza costisitoarei organizaţiuni liberale îl face

accesibil la cea mai neumană exploatare din partea capitalului. Terenul
e pregătit pentru exproprierea naţiei româneşti din chiar ţara, din chiar
pământul strămoşesc” (Vol. I, pag. 503).
Toate aceste triste realităţi – cum am mai arătat – vor determina
micşorarea forţei biologice româneşti, pe care Eminescu o va denunţa
neîncetat. „Se observă – scrie el – o scădere generală a populaţiei rurale,
care se urcă în raport direct cu creşterea demoralizării, a ireligiozităţii
şi cu întinderea viciilor. Dar această descreştere, pentru a avea loc, e
natural legată de degenerarea fizică a rasei române” (Vol. II, pag. 209).
Această situaţie va aduce în mod inevitabil, la înstrăinarea de fapt, a statului.
„Într-o ţară de oameni declasaţi şi moraliceşte căzuţi, statul nu poate fi
decât icoana lor, el nu va fi un sanctuar, ci un lenociniu” (Vol. II, pag.
496). „Fără îndoială că regatul bizantino-judaic C.A.Rosetti-Herşcu
Goldner poate să aibă un mare viitor la Gurile Dunării, dar acel viitor
nu este al poporului românesc” (Vol. II, pag. 262). Situaţia Moldovei
devine din ce în ce mai disperată. „Aceea jumătate a ţării se zbate sub
egemonia uliţii Bucureştilor aliată cu jidanii, prezentând aproape ultimele
convulsiuni ale unui corp care moare” (Vol. II, pag. 263). Pentru Eminescu
este clar că se urmăreşte nimicirea poporului român. „Şi care-i scopul cu
care se nimiceşte moralmente şi fizic poporul nostru, căci statistica ne dă
dreptate: în toate privirile se nimiceşte. Dacă în fruntea guvernului ar fi
o comisie străină, am şti scopul: substituirea. Există străini cari nu fac
nici un mister din aceasta: alt popor pe aceeaşi expresie geografică e
parola multora din ei... Politica străină, împreună cu străinii ce ne
guvernează, tind la substituirea elementului român prin scursături din
toate unghiurile lumii” (Vol. II, pag. 510). „Românul e deja străin în
ţara lui proprie, nimic n-a mai rămas decât numirea geografică. La ce să
mai ţie Românul? La constituţia cosmopolită iscodită de 2,3 greci? La
limba batjocorită de gura acestor venetici în momentul în care o rostesc.
La ştiinţa pe care o predau bulgarii ignoranţi? La biserica surpată de
suflarea veninoasă a ireligiozităţii lupanarelor apusului? Regatul greco-
bulgarilor şi al jidanilor, iată ceea ce trebue scris în fruntea decretelor...
Stârpitura de Grec se ţine de stârpitura de bulgar până la capătul lanţului
infinit de patrioţi de meserie. Scârbos spectacol! Adânc scârbos, nedemn
de un popor ce pretinde a avea onoare şi viaţă în el” (Vol. II, pag. 356).

În acest cadru sumbru intern îşi găseşte explicaţie şi vitregia
manifestată de guvernanţii străini şi înstrăinaţi faţă de problemele românilor
de peste hotare. Dezinteresul Fanarioţilor pentru şcoala acestor români o
relevă Eminescu cu multă vigoare, făcând cunoscute problemele lor cu o
documentare cum nu s-a făcut de atunci în publicistica românească (a se
vedea volumul I, pag. 94, 353, 358 etc.). Acelaşi lucru îl relevă în legătură
cu colonizarea Dobrogei după 1877, care are atâtea asemănări cu moravurile
politicianiste, care s-au manifestat în colonizarea Cadrilaterului după 1925,
precum şi cu vitregia faţă de românii de peste hotare refugiaţi în Ţară, şicanaţi
de o birocraţie înstrăinată. „Iată în adevăr unde am ajuns. De la românii
Ardeleni ori Macedoneni cerem împământenire. De la Fleva, Giani, Carada
n-o cere nimeni” (Vol. II, pag. 327). Şi Eminescu, ca un Catone al neamului
românesc, pentru a pune capăt acestei situaţii intolerabile, va repeta mereu:
„Elementul românesc să rămână determinant. Geniul lui să rămână pe
viitor norma de dezvoltare. Voim statul naţional nu statul cosmopolit.”
3) Aspectul politicianist
Sub acţiunea concentrică şi dizolvantă a celor două elemente
menţionate mai sus s-a născut o mentalitate politică morbidă, denumită
în general cu expresia „plaga politicianistă”. Morbul acestei mentalităţi
putea să contamineze şi elementele autohtone, alterându-le printr-un
proces de desfigurare sufletească. În general, însă, a fost purtată în sânge
de elementele de provenienţă fanariotă (levantine), care s-au asimilat
superficial numai, prin adoptarea limbii româneşti, păstrându-şi toate
deprinderile vechi. Zicala românească „lupul îşi schimbă părul, dar
năravul ba” îşi găseşte aici întreaga ei aplicare. Cu această mentalitate
noţiunea de politică se va impregna de concepţia levantină, care va reduce
totul la intrigi şi cancanuri, pe care Eminescu le va caracteriza „un nedemn
joc de cărţi măsluite pentru a amăgi opinia publică” (Vol. II, pag. 382).
„Politică proprie nu numai că nu s-a făcut vr’odată, dar cei mai
mulţi oameni par a avea o înnăscută incapacitate de a înţelege
importanţa cuvântului. Nu este şi n-a fost nici când politică frământarea
bizantină de a parveni, intregile personale de harem şi seraiu şi goana
după aur a o mâna de străini deghizaţi constituiţi în societate de
exploatare... Oare politică să fie a se servi de oameni corupţi, a căror

viaţă şi privată şi publică e un adevărat scandal şi a face din ei sâmburul
partidului său?” (Vol. II, pag. 509).
Priveliştea pe care o oferă viaţa publică este deprimantă. „Faţă de o
asemenea privelişte în care virtutea se consideră de unii ca o nerozie, se
taxează de alţii ca o crimă, în care inteligenţa şi ştiinţa, privite ca lucruri
de prisos, sunt expuse invidiei nulităţilor şi batjocurii caracterelor uşoare,
în care cuminţie se numeşte arta de a parveni sau de a trăi fără compensaţie
din munca altora, spiritul cel mai onest ajunge în momentul fatal de cumpănă
în care înclină a crede că în asemenea vreme şi-n aşa generaţie, însuşirile
rele ale oamenilor sunt titluri de recomandaţie” (Vol. II, pag. 178).
Selecţionarea în viaţa publică făcându-se pe calităţi negative, cu
toată asimilarea, în ceea ce priveşte limba, a elementelor Levantine, totuşi
distincţia se va putea face după criteriile morale. În virtutea legii afinităţii,
elementele dominante criptostrăine vor polariza oameni de aceeaşi structură
sufletească. Aşa s-a sedimentat stratul format de levantini şi levantinizaţi,
pe care Eminescu îl denumea pătura superpusă. Şi cu cât timpul va trece
şi originea străină a acestor elemente se va şterge în amintire, cu atât
noţiunea de politicianism va substitui pe aceea de fanariotism, pe care o
folosea Eminescu acum şase decenii şi mai bine. În esenţă, însă, ele vor fi
aproape echivalente astfel că dacă mai târziu vom găsi numai denumirea
de politicianism să ne dăm seama că în ea se include şi cea de fanariot.
Nimeni altul ca Eminescu n-a indicat contrastul între trăsăturile
nobile, fizice şi morale ale poporului autohton şi cele decrepite ale
criptostrăinilor din pătura superpusă, formată din „rămăşiţele haimana-
lelor de sub steagurile lui Pasvantoglu şi Ypsilant şi resturile numeroase
ale cavalerilor de industrie din Fanar... Toată spuma asta de fanarioţi
novisimi, cari s-au pripăşit în ţară de 50-60 de ani încoace, formează
naturalmente elementul de disoluţiune, demagogia României. Fizic şi
intelectual stârpituri, neavând nici tradiţie nici patrie, nici naţionalitate
hotărâtă, le vedem punându-se la discreţia străinilor şi votându-l când
pe Stroussberg, când răscumpărarea, ba le vedem aliindu-se în Moldova
cu evreii, ca să paralizeze lupta de emancipare naţională de acolo. Aprinşi
de o instinctivă ură contra tuturor elementelor istorice şi autochtone ale
acestei ţări, le-am văzut introducând în toate ramurile legi străine
neadaptate nici intereselor, nici naturii ei...

… Aşadar, încă odată, distinguendum est. Avem pe de o parte
rassa română, cu trecutul ei, identică în toate ţările pe cari le locueşte,
popor cinstit, inimos, capabil de adevăr şi de patriotism. Avem apoi
deasupra acestui popor o pătură superpusă, un fel de sediment de pungaşi
şi de cocote, răsărită din amestecul scursăturilor orientale şi occidentale,
incapabilă de adevăr şi de patriotism” (Vol. II, pag. 291 şi urm.).
Pentru Eminescu faptul că aceşti oameni vorbesc limba românească
ca limbă maternă nu este suficient pentru ai considera Români. „Limba
singură – scrie el – nu constitue însă naţionalitatea. Calităţile morale şi
intelectuale ale rassei au o însemnătate cu mult mai mare…Dar care-i
semnul prin care se disting aceşti oameni neasimilaţi?… Noi zicem prin
sterilitate fizică şi intelectuală. Sunt intelectuali şi fizic sterpi, sunt catâri
în toată privinţa...Constatăm apoi la ele simptome permanente de
slăbiciune intelectuală. La ei mintea e substituită prin viclenie. Viclenia e
un semn de slăbiciune, căci mintea omenească veritabilă stă în raport
direct cu capacitatea de a pricepe în mod dezinteresat un adevăr. Ca
slăbiciune de caractere e de citat falsitatea. Prietenoşi, lipindu-se şi
măgulind pe oricine, de care au trebuinţă, ei urăsc în realitate orice putere
superioară, fie intelectuală, fie de caracter. Istoria lui Tudor şi a lui Cuza
ar ilustra această teorie” (Vol. II, pag. 294).3
„După opinia noastră, ceea ce e ferment roşu în ţară, sunt acei
străini, colonizaţi în secolul trecut, care n-au avut timpul necesar, sau n-
au fost în stare de a-şi adopta caracterul lor moştenit caracterului nostru
naţional. Când zicem „Român”, fantasma psihologică, care trece pe
dinaintea ochilor noştri în acel moment, e un om a cărui semn distinctiv
e adevărul. Rău sau bun, Românul e adevărat. Inteligent fără viclenie,
rău, dacă e rău, fără făţărnicie; bun fără slăbiciune, c’un cuvânt ni se
pare că atât calităţile, cât şi defectele românului sunt întregi, neînchircite;
el se arată cum este.
 N-are o cocoaşe intelectuală sau fizică, ce caută a-o ascunde,
nu are apucăturile omului slab; îi lipseşte acel iz de slăbiciune, care
precumpăneşte în fenomenele vieţei noastre publice sub forma linsă a
bizantinismului şi a expedientelor. Toate figurile acele făţarnice şi rele,
viclene fără inteligenţă, toate acele câte ascund o duplicitate în expresie,
ceva hibrid, nu încap în cadrul noţiunii „române”. Poate deci că acei

oameni n-au avut timp să se asimileze, poate apoi ca să fie rase prea
vechi, prea osificate, prea staţionare, pentru ca prin încrucişare să poţi
scoate ceva bun din ele” (Vol. II, pag. 76).
„Declamaţiile şi asigurările solemne de patriotism nu ajută
nimic în chestiune, întrucât e etnologică. În privirea politică punerea
tezei poate fi oportună sau inoportună, practică sau nepractică, dar
numai din punctul de vedere al celui care o judecă, nu din acela al
adevărului în sine” (Vol. II, pag. 305). „Moravurile publice, spiritul
public la noi au luat o direcţiune foarte periculoasă şi toate condiţiunile
sociale s-au surpat şi s-au amestecat într-un fel de promiscuitate;
tradiţiunile ţării s-au uitat cu totul; o clasă nouă de guvernantă s-au
ridicat fără tradiţiuni şi fără autoritate, încât ţara cea mare, temeiul şi
baza naţionalităţii noastre, nu-şi găseşte conştiinţa raporturilor politice
cu cei ce o guvernă” (Vol. II, pag. 185).
„Sunteţi voi Români? Cărţile ce le scrieţi, legile ce le croiţi,
gândirea şi inima voastră, complexiunea voastră fizică şi morală,
răsărit-au din sâmburii de stejar, ce împodobesc mormântul lui Ştefan
cel Sfânt? Dela Seina, din Bizanţiu, din lupanare şi din spelunci v-aţi
cules apucăturile politice şi morale, nu din istoria şi din natura poporului
nostru. De aceea aţi fost ca virusul în organismul viu al naţiei, de aceea
corpul material al naţiei moare şi se putrifică, pentru aceea, voi, paraziţi,
nu vă puteţi aclimatiza, pentrucă voi, etnic şi moraliceşte, sunteţi străini
cu totul de substanţa din care e compus neamul românesc. Ne e ruşine
că aţi uzurpat numele de Român, ruşine că strămoşii sunt condamnaţi a
purta acelaşi nume, cu cari vă drapaţi corupţia şi mizeria de caracter”
(Vol. II, pag. 272).
„Numai în virtutea acestui spirit nutrit sistematiceşte a putut să
se erijeze pehlivănia în teorie de stat şi să treacă viclenia şi stăruinţa
neînduplecată, fie în bine, fie în rău, de cele mai de căpetenie virtuţi ale
omului de stat; numai astfel cel ce ştie mai bine să lovească pe alţii, putea
să treacă de cel mai capabil om politic” (Vol. I, pag. 465). „Caracterul
obştesc al luptelor politice din viaţa publică a Românilor e că în mare
parte nu sunt lupte de idei, ci de persoane” (Vol. I, pag. 524).
„Libertate, egalitate, fraternitate! Ce e mai frumos în lume decât
ca tot ce se scurge în România, ca într-o mlaştină, să fie liber ca noi, egal

ca noi, frate cu noi? Şi pe când această plebe se’nmulţeşte pe zi ce merge,
neamul nobil şi drept, care cutremura odinioară pământul la un semn al
lui Mircea Basarab, sărăceşte, scade şi moare” (Vol. II, pag. 164).
Aşa-zisul liberalism a adus în România distrugerea caracterelor.
„Deprinde de oameni de a spera totul de la schimbările politice,
demoralizându-i sistematic, făcându-i linguşitori şi calomniatori, încât
liberalismul în România în loc de a avea rezultat oţelirea caracterelor,
a avut din contră pe acela de a bizantiniza şi a vesteji oameni ce erau
încă neatinşi de acel rău” (Vol. I, pag. 549).
„Polticianismul a prefăcut România în mocirla, în care se scurg
murdăriile sociale ale apusului şi răsăritului” (Vol. I, pag. 417).
„E poate indiferent pentru politicianii noştri ce anume rasă
determină soarta acestui popor; ba sunt mulţi oameni, cărora le e
indiferent ce oameni vor locui pe acest pământ: greci, nemţi, bulgari,
numai expresia geografico-politică a ţării să fie aceeaşi. Pentru aceştia,
de exemplu, e indiferentă încetăţenirea Evreilor sau colonizarea ţării
cu nemţi. Dar pentru istorie nu e indiferent. Istoricul va trebui să constate
că există o luptă, fără conştiinţă poate, fără claritate de vederi, dar o
luptă de rasă între elementele autohtone ale ţării şi între cele scurse
după vremuri în mlaştina gospodăriei turceşti” (Vol. II, pag. 225).
„Adevărul este că rasa determinantă a sorţii acestei ţări nu mai
este cea românească, ci sunt străinii românizaţi de ieri de alaltăieri...Nici
noi nu contestăm că această serie de domni vorbeşte româneşte; ceea
ce contestăm însă este că s-ar fi asimilat caracterul lor cu caracterul
neamului românesc” (Vol. II, pag. 224).
Am reprodus în abundenţă crâmpeie din articolele lui Eminescu
spre a vedea cât de unitară este gândirea lui. O precizare mai plastică a
patologiei vieţii publice româneşti şi o disecare mai măiastră a cangrenei
politicianiste nu s-a făcut şi nici nu cred că se va putea face vreodată. De
aceea constatările lui Eminescu vor rămâne actuale atâta timp cât această
boală va bântui în viaţa publică românească.4

III. Primejdia rusească
Dumnezeu a aşezat neamul românesc „în calea răutăţilor”, cum
spune cronicarul, sau „pe muche de lume la acest vad de popoare”, cum
scrie Eminescu. Acest fapt a imprimat poporului român o anumită viziune
largă asupra vieţii publice, nuanţată de oarecare scepticism, care se
oglindeşte în vorba cronicarului „că bietul om e sub vremi”, care îi permite
să se resemneze fără a dispera. Presiunile şi influenţele străine exercitate
din toate părţile vor fi foarte puternice şi numai un excepţional simţ de
măsură va putea menţine echilibrul „pe muche de lume”, unde l-a plasat
Destinul. Tendinţa permanentă va fi de neutralizare. Acest lucru îl verifică
întreaga noastră istorie naţională, de când am avut viaţa de stat organizată.
„Înghesuiţi – scrie Eminescu – între trei mari puteri, contrarii
ele’ntre ele, Ungaria, Polonia şi Turcia, expusă fără apărare veleităţilor
de predominare a câtor trele, veleităţi nu numai nedrepte, dar excluzându-
se una pe alta, am vedea pe Domn ţinând cu geloasă temere la o neatârnare
atât de bântuită de toate părţile, l-am vedea urmând un sistem de şovăire,
propriu situaţiei precarie, şi încercând să pară partizan a câtor trei vecini
în acelaş timp, pentru a câştiga bunăvoinţa şi încrederea a tustrei. Acest
sistem al contrapunerii reciproce şi al neutralizării celor trei rivali putea
să prezerve până la un grad oarecare ţara de absorbirea de către unul
din vecini, putea s-o ţină deasupra apei oarecum, ca să nu se cufunde,
dar asupra Domnului arunca fără îndoială umbra unei politici de
făţărnicie şi duplicitate şi-l expunea la smerire din partea aceluia dintre
rivali care se simţea amăgit” (Vol. II, pag. 200).
Totdeauna ţinta politicii externe a fost păstrarea fiinţei statului
sub apăsătoarea psihoză că se pune în discuţie însăşi existenţa noastră
ca neam, „ea atârnând – cum spune Eminescu – ca frunza pe apă”
(Vol. I, pag. 334), mereu preocupaţi de a alege „din toate relele pe cel
mai mic” (Vol. I, pag. 111), ţinând cumpăna la gurile Dunării. „Statul
Român prin teritoriul său şes (n.n. este vorba de vechiul regat) şi deschis
din toate părţile, nu pare menit de Providenţă de a fi militar şi cuceritor”
(Vol. I, pag. 77).

Nu este cazul să arătăm aici cum se prezenta cadrul extern acum
şase decenii şi mai bine, când scria Eminescu. Ne vom mărgini să redăm
cum vedea el tendinţele celor doi rivali principali: Rusia (expresia
Eurasiei) şi Austria (avanpostul germanismului şi al lumii Occidentale),
rămase singure în acest sector după decadenţa Imperiului Otoman, care
îşi ducea zilele numai proptit de Anglia.
 Tendinţa rusească de cucerire are în primul rând un substrat
rasial. Acest adevăr l-a intuit şi l-a formulat lapidar Eminescu, când
spune: „Răsărită din rasse mongolice, de natura lor cuceritoare, aşezate
pe stepe întinse a căror monotonie are înrâurire asupra inteligenţei
omeneşti, lipsind-o de mlădioşie şi dându-i instincte fanatice pentru
idei de o vagă măreţie, Rusia e în mod egal muma mândriei şi a lipsei
de cultură, a fanatismului şi a despoţiei” (Vol. I, pag. 223).
„Intelectualitatea lor asmuţă contra Europei, pe care o numesc
îmbătrânită şi enervată, coaptă pentru a cădea întreagă sub dominaţia
rusească” (Vol. I, pag. 224). „Ţarigradul a fost visul neîmbătrânit al
Slavilor de Nord” (Vol. I, pag. 73).
„Împărăţia Rusească nu este un stat, nu este un popor, este o
lume întreagă, care, negăsind în sine nimic de o măreţie intensivă, caută
mângâierea propriei măriri în dimensiunile mari...Ţarul e puternic şi
nu ştie ce să facă cu puterile de care dispune. Chiar înlăuntrul împărăţiei
sale, nici prin muncă pacinică, nici prin lucrare sufletească aceste puteri
nu se pot consuma; pentru aceea ele dau mereu năvală în afară, – altfel
ar trebui să se mistuiască în lupte interne” (Vol. I, pag. 269).
„Ca orice putere mare, Ruşii, acolo unde văd că vor întâmpina
rezistenţă mare, se opresc şi lucrează cu o răbdare seculară, spre a
surpa încet, încet temeliile puterilor ce li se pun în potrivă” (Vol. I,
pag. 270).
 „Ei nu sunt poporul plin de îndărătnică mândrie, ce provoacă
pe alte popoare la luptă dreaptă şi întăritoare; sunt poporul, ce-şi dă
mereu silinţa să desarmeze pe celelalte popoare, pentru ca apoi să şi le
supună”.
Populaţiile slave – acest „ocean de ghiaţă”, cum spune Eminescu
– formează cel mai sigur punct de sprijin, iar religia ortodoxă cea mai
eficace armă pentru agitaţii. În astfel de condiţii, pericolul rusesc va fi o

adevărată sabie a lui Damocles, care va ameninţa însăşi existenţa statului
şi chiar a poporului român. Acest factor paralizant va fi dominant în
toate împrejurările.
Tendinţa de bază a Rusiei este, deci, înaintarea spre Miazăzi.
Sunt 200 de ani de când Rusia înaintează în această direcţie.
„Luptele ei orientale sunt o întreagă istorie. Oricare o cunoaşte
şi nu ţine seamă de ea nu este un bărbat politic şi nu are dreptul de a
lua parte hotărâtoare în viaţa politică” (Vol. I, pag. 94).5
Nu cu mai puţin realism a cercetat Eminescu tendinţa Austriacă.
Ca avangardă a Germanismului, de care ne separau statul ungar şi
populaţiile de slavi Occidentali, această tendinţă se îndreaptă spre Gurile
Dunării şi Marea Egee, Orientul apropiat şi poate mai departe. Este redată
de faimoasa formulă „Drang nach Osten”.
Din cauza prolificităţii populaţiilor germane, această tendinţă
găseşte suport şi în presiunea demografică cu proiecte deschise de
colonizare. „Nu mai e azi îndoială – scrie Eminescu – asupra ţintei a o
seamă de politicieni germani de a preface Orientul într-un teren de
colonizare şi a abate spre el superfluenţa de populaţiune. Aceeaşi politică
de colonizare – zice List, cel mai genial dintre economiştii germani – ar
trebui să se urmeze în privirea Orientului, a Turciei Europene, a Ţărilor
Dunării de Jos. Germania are un mare interes nemărginit de a vedea
dominând în aceea regiune siguranţa şi ordinea şi emigraţia, care se
va’ndrepta în acea parte e cea mai lesnicioasă pentru indivizi şi cea
mai folositoare pentru naţiunea Germană”. Iar profesorul Rocher –
continuă Eminescu – scrie: „Emigranţii noştri cari se duc în Rusia,
America, Australia, Algeria sunt pierduţi pentru patria lor, devin clienţi
şi furnizori ai altor popoare, cari sunt adesea rivali şi vrăjmaşi nouă.
Astfel s-ar petrece lucrurile dacă emigranţii germani s-ar duce să se
aşeze către alte colonii germane în localităţi fertile şi mai de tot pustii
ale Ungariei, în provinciile poloneze, ale Rusiei, în acele regiuni ale
Turciei menite de a fi într-o zi moştenirea Germaniei” (citat Mihai
Eminescu, Vol. I, pag. 400-401).
Pentru Eminescu, politica urmărită de aceşti doi mari vecini ai
statului Român modern este clară. Deci „două mari curente istorice,

curentul de nord-est, tinzând a schimba faţa Europei şi curentul de vest,
ce tinde a menţine statu-quo” (Vol. I, pag. 76).
Pe aceste două coordonate se va desfăşura toată acţiunea
diplomatică a micilor state din acest sector european, îndeplinind mai
mult funcţiunea de pioni, iar Turcia, din cauza fazei de decadenţă în care
intrase, va servi ca bază puterilor occidentale pentru a zăgăzui realizarea
tendinţelor menţionate mai sus. Evident presiunea Rusiei faţă de România
va fi mult mai accentuată dat fiind vecinătatea ei imediată precum şi
masele de slavi care ne înconjoară şi care oferă puncte de sprijin
expansiunii ruseşti.
Permanentul antagonism între Austria şi Rusia a determinat o
stare de echilibru şi prin aceasta s-a salvat de multe ori statul şi poporul
român. Echilibrul, cum spune Eminescu, era între Schylla şi Charibia
(„Incidit in Schyllam qui vult vitare Charrybdim” – Vol. I, pag. 402).
Ori de câte ori se va rupe acest echilibru se vor naşte pentru
statul şi poporul român primejdii de moarte. Alternativa alegerii în această
tragică dilemă o pune Eminescu în termenii următori: „Am avea a alege
între domnia austriacă (n.n. în zilele noastre, locul Austriei la luat
Reichul German) şi cea rusească. Sub cea dintâi, Evreii ar intra în sate
în număr mai mare decât astăzi, ţăranii ar deveni servii lor, moşiile ar
fi cumpărate de societăţi de capitalişti colonizate cu Nemţi, iar Naţia
redusă la proletariat. În cazul al doilea, un ucaz ar şterge limba din
biserică şi stat, ţăranul ar trăi mai bine, însă cu condiţia ca să se rusifice;
care din noi cum ar scrie, acolo i-ar îngheţa mucu’ condeiului; iară cei
mai curajoşi ar mări pohodul na Sibir, fără judecată, prin ordin
administrativ” (Vol. I, pag. 61). Dar această acţiune rusească va găsi
complici interni. „Secta celor fără patrie şi fără simţ istoric este
reprezentată la noi prin urmaşii fanarioţilor. Pe când Rusia pregătea
prin agenţii săi secreţi această criză, în România nu era decât un mic
număr de oameni îndeobşte străini ori cel puţin de origine străină şi
anume bulgari, sârbi şi greci, care luau parte la lucrarea de surpare a
Slavilor” (Vol. I, pag. 29).
„În acest conflict, pe care viitorul îl indică cu claritate, ce se va
alege de cei mici? Poporul nostru mic este pus tocmai ca o muche de
despărţire între furtuna ce vine din apus pentru a întâmpina pe cea din

răsărit. Oricare ar fi soarta armelor, oricare norocul răsboiului, oricât
de înţeleaptă va fi politica micului popor, rezultatul evenimentelor va fi
totuşi stabilirea unei preponderanţe politice, pururea fatală nouă, chiar
dacă nu ne-ar ameninţa cu nimicirea totală” (Vol. II, pag. 515).
Rămâi încremenit de atâta putere de previziune politică atât pe
plan intern cât şi pe plan extern. Poate unii termeni s-au schimbat în
forma lor, dar substanţa le-a rămas aceeaşi. Astfel că, dacă n-am şti că
Eminescu a scris toate aceste lucruri acum 6-7 decenii, şi n-am cunoaşte
motivele conjuncturii de atunci, care au determinat scrierea acestor
articole, am crede că au fost scrise pentru zilele noastre.
Ucazul rusesc încearcă să destrame sufletul românesc, străinii
sau cei de origine străină ajută lucrarea de surpare a slavilor, iar românii
curajoşi, care rezistă, iau drumul „pohodului na Sibir, fără judecată,
prin ordin administrativ”. Fără a nesocoti celelalte primejdii, pentru
Eminescu permanenta ameninţare rusească constituia primejdia
principală.

IV. Necesitatea unei noi elite conducătoare
Restabilirea „sănătăţii morale a poporului Român, adânc atinsă
de corupţia păturilor de populaţie străină şi semistrăină, aşezată
deasupra” (Vol. I, pag. 257), Eminescu o vede numai prin crearea unei
elite conducătoare. „Mizeria morală care bântuie ţara – scrie Eminescu
– e o mizerie mai adâncă, dacă se poate, decât cea materială...Deci,
există două naţiuni deosebite în această ţară: una stoarsă şi sărăcită
de producători, alta îmbuibată de mijlocitori: poporul şi plebea” (Vol.
I, pag. 465). Totul e infectat de corupţia „ce roade în mod egal cercurile
cele mai înalte guvernamentale până la cel mai din urmă postulant din
sat” (Vol. I, pag. 342).
„Faţă cu faptul înfiorător, că mita este în stare să pătrunză ori
şi unde în ţara aceasta, că pentru mită capetele cele mai de sus ale
administraţiei vând sângele şi averea unei generaţii, faţă cu acest fapt
înfiorător nu mai există retorică, nici stil, nici joc de spirit – spiritul stă
uimit şi nu află cuvinte, pana devine o armă slabă – aci începe funcţia
temnicerului şi în ţări mai primitive, unde însă monstruozitatea se şi
pedepseşte monstruos, începe funcţia călăului” (Vol. I, pag. 425).
 Această stare de corupţie primejduieşte însă existenţa poporului
Român. „Dacă am trăi încai izolaţi în peninsula Iberică, sau în grupul
insulelor britanice, discompunerea ar fi foarte păgubitoare progresului,
dar nu ar nimici statul. Dar încleştaţi între mari şi puternice monarhii,
mişcările nesănătoase din lăuntru s-ar preface oricând într-un pericol
pentru chiar existenţa statului şi haosul stingerii ar ameninţa însăşi
individualitatea etnică şi istorică a poporului românesc” (Vol. II, pag.
463). Va fi deci o necesitate imperioasă ca societatea românească să-şi
creeze o nouă elită conducătoare. Acest lucru va fi anevoios fiindcă se
intrase deja în cercul vicios al corupţiei. Cum am văzut, criteriile de
selecţie au devenit prin excelenţă negative. În trecutul istoric românesc
selecţia se făcea pe calităţi pozitive. „Oricare Român – scrie Eminescu
–, fie născut din părinţi cu vază, fie din părinţi săraci, se putea ridica,
fie prin puterea braţului, fie prin aceea a minţii la demnităţile cele mai

înalte ale statului şi era indiferent, sub domniile pământene, dacă meritul
era al unui om din popor sau al unui boer. Singura răsplătire era un
rang, netransmisibil asupra fiilor” (Vol. I, pag. 568). Este evident, că
această formă de selecţiune, care are la bază lupta sub toate formele,
contrastează profund cu nepotismul zilelor noastre. Ea avea un caracter
sănătos şi cu adevărat democratic. Dar tocmai pentru aceasta n-a putut
continua, când peste ţările româneşti s-au întins satrapia turcească şi
epoca de corupţie fanariotă.
„Dacă a existat de facto o aristocraţie română întemeiată pe un
drept public cert, ea a încetat de-a exista deodată cu anul 1700, deodată
cu căderea Domniei naţionale. Aristocraţia, cu independenţa ei de
caracter, cu curajul ei, ale cărei privilegii consistau în datorii către
ţară mai grele de cum alţii aveau a le purta” (Vol. II, pag. 511). „Nu
putem recunoaşte epocii fanarioţilor dreptul suveran de a conferi titluri
şi demnităţi” (Vol. II, pag. 201).
Aşa dar, după Eminescu, toată puzderia de aşa zişi „prinţi valahi”
de provenienţă levantină, cu stigmatele degenerescenţei izbitoare
(stârpituri sau deşiraţi), versatili şi oportunişti, care, fără decenţă, se
înghesuie în toate părţile, n-au de a face nimic cu adevărata aristocraţie
istorică, vitează, demnă, morală. Primii erau adevăraţii boieri, secunzii
adevăraţii ciocoi.Crearea unei elite conducătoare, Eminescu o vede
posibilă numai prin ieşirea din marasmul sufletesc, care copleşeşte
societatea românească. „Dacă România ar avea o epocă mare, atunci –
scrie el – ar avea şi o aristocraţie nouă” (Vol. I, pag. 395). Ieşirea din
acest cerc vicios, însă, nu s-ar putea face decât prin formarea caracterului
şi educaţia muncii. „Nu în cultura excesivă a minţei consistă misiunea
şcoalelor – excepţie făcând de cele înalte –, ci în creşterea caracterului”
(Vol. II, pag. 228).
„Munca şi numai munca – scrie Eminescu – este isvorul libertăţii
şi a fericirii şi cum că cei ce pretextează că bunurile morale şi materiale
se câştigă prin adunări electorale, prin discursuri de cafenea şi prin
articole de gazetă, sunt nişte şarlatani, care amăgesc poporul în interesul
lor şi spre risipa bunei stări” (Vol. I, pag. 122).
„Organizaţia de astăzi a favorizat fuga de muncă, ea a ridicat
elemente, cari n-au nimic, în fruntea statului, ca să trăiască sau să se

îmbogăţească din averea lui şi tot organizaţia aceasta a făcut şi pe alte
clase să crează, că numai prin politică poţi ajunge la ceva... Pieirea
noastră prin pieirea muncii” (Vol. I, pag. 386-387).
În muncă e salvarea, „în apărarea muncii reale, nu în fraze şi
principii generale, a căror bunătate sau răutate practică atârnă de la
aplicare, deci de la progresul real pe care un popor l-a făcut pe calea
muncii fizice şi intelectuale...La noi liberalismul pretextat al naturelor
catilinare, în loc de a democratiza clasa de sus, a avut din contră rezultatul
de a aristocratiza o clasă nenumărată de indivizi, cari, nevoind a munci,
având chiar ruşine de muncă, aspiră de a ajunge la vază, şi de a face
avere pe calea demnităţilor statului, începând dela miile de funcţiuni mici
şi sfârşind cu însuşi fotoliile ministeriale. Înmulţirea dar a claselor
consumatoare şi scăderea claselor productive, iată răul organic, în contra
căruia o organizare bună trebue să găsească remedii” (Vol. I, pag. 541).
Singura posibilitate de îndreptare, este deci munca. „O singură
buruiană de leac există pentru acest scop: munca. Muncă, nu
comunalism; muncă, nu bancheturi cu gunoaiele civilizaţiei franceze;
muncă, nu pornoscopie pe bulevarde; muncă, nu pomadă, iată mijlocul
care va ridica poporul nostru” (Vol. II, pag. 52).
Prin muncă se poate soluţiona criza economico-socială. „Numai
o organizare strictă, care ar sili pe poporul de mijlocitori la muncă şi la
producţiune, o organizare care ar îngreuna parvenirea la funcţii publice,
dar care le-ar deschide, prin alt regim economic, o piaţă, în care să-şi
deprindă să-şi ofere braţele la muncă reală, ar putea să vindece relele de
care suferim” (Vol. II, pag. 466). „Căpătuirea numărului nesfârşit de
nulităţi, de oameni absolut improductivi, din cari se compune partidul...Un
singur remediu există în adevăr în contra acestor rele, dar trebue aplicat
cu toată rigoarea, cu tot exclusivismul: munca, acest corelat mecanic al
adevărului; adevărul, acest corelat intelectual al muncii. Dar muncă, nu
nimicuri, nu mâncare de muşti pe apă! şi adevăr, nu fraze lustruite şi
negustorie de vorbe” (Vol. II, pag. 475 şi urm.).
Tot pe calea muncii vede Eminescu rezolvarea problemei
veniturilor şi cu deosebire a problemei evreieşti în România. „Noi suntem
siguri – scrie el – că cu o organizare mai strictă, mai protectoare pentru
munca materială şi cea intelectuală, le-ar pieri Evreilor pământul de sub

picioare şi ar emigra de la noi cum emigrează din alte ţări într’adevăr
civilizate, nerămânând decât numărul strict necesar pentru mijlocirea
schimbului în activitatea economică a ţării. Dar cu organizarea laxă de
astăzi, cu conrupţiunea erijată în principiu de administrare, cea mai bună
şi mai naţională soluţiune a cestiunii israelite nu va fi decât un paliativ
bun contra unui simptom acut, nu însă medicamentul special contra boalei
organice de care suferim” (Vol. I, pag. 511).
Uneori, însă, Eminescu, disperat că răul copleşeşte orice încercare
de a găsi o ieşire normală din mlaştina corupţiei, preconizează chiar
„mişcări violente”, dar, după deşertarea revoltei, revine resemnat, dat
fiind poziţia critică pe care o ocupă statul Român, prins „ca în cleşte de
marile împărăţii, care îl înconjoară”. În special primejdia rusească,
cum am văzut, îl preocupa mereu.
„Ar trebui numai nişte mâni vârtoase mocăneşti cari să ştie s-o
întrebuinţeze (n.n. este vorba de „ordinul Sfintei Cânepe”, coarda
spânzurătorii). Apară ele în Moldova, apară peste Olt c’în vremea lui
Tudor, naţia le-ar primi aşternându-le flori şi covoare pe drumuri,
precum i le aşternea lui Mateiu Basarab la intrarea la Târgovişte. Şi
Mateiu Basarab, adormitul întru fericire, făcea un uz îmbelşugat de
această plantă, distribuind cordoane la Caradalele din zilele lui” (Vol.
II, pag.293). Deci „ar mai rămânea o cale pentru ca ţara să svărle cât
colo pe patrioţii cari o guvernează: o mişcare violentă. Dar aceasta ar
constitui totdeauna un pericol internaţional” (Vol. II, pag. 206).
„Nu cerem şi nu voim, precum insinua “Românul”, exterminarea
cu sabia a elementelor hibride. Dar ceea ce pretindem pozitiv e ca
asemenea elemente să nu fie determinante, domnitoare în Statul Român”
(Vol. II, pag. 311).
„De aceea tăiem în putrejunea bubei noastre naţionale şi voim
ca protoplasma naţională să reîntregească golurile, create prin tăieturi.
Din sâmburul şi esenţa poporului trebue să iasă puterea medicatrice a
naturii, care să însănătoşeze corpul statului” (Vol. II, pag. 332).
„Cine ştie dacă spiritele vor putea suporta darea în întreprindere
a unei ţări întregi pe mâna unei companii de exploataţie? Cine
garantează că meritul nedreptăţii, că ştiinţa înlăturată, că caracterul
energic înlăturat, nu vor devia pe căi pericoloase, cu atât mai pericolos

cu cât vor fi sfinţite prin spirit de sacrificiu, sfinţite cu fanatismul
naţional? Dacă pentru omul ce voieşte îndreptarea stărilor de lucruri
din patria sa pe cale legală, liniştită, nu va mai rămânea mijloc de-a
face, nu va pune oare binele, fie chiar rău înţeles, al ţării mai presus de
legi, de instituţii, de tot?” (Vol. II, pag. 360). „O crimă politică, comisă
de un om privat, încetează de a fi o crimă, când e purtată de vederi mai
înalte şi dictată de cugetul curat, fie chiar greşit, de a mântui statul”
(Vol. II, pag. 456).
„Şi’n acest popor nenorocit nu se mai află destulă energie morală
pentru a ridica securea şi a se scăpa de asupritori. În toate provinciile
Daciei lui Traian, poporul autohton e o vită menită a ţine în spate
populaţii străine. În Ardeal munceşte pentru Ungur, în România pentru
Greco-Bulgar şi pentru Jidan” (Vol. II, pag. 478). „Nu alegem vorbele
după cum îndulcesc sau înăspresc lucrul, ci după cum acopăr, mai exact,
ideia noastră. Nu vorbele, ci adevărul ce voim a-l spune e aspru” (Vol.
II, pag. 455).
Din toate cele reproduse mai sus, rezultă cât de clar a indicat
Eminescu necesitatea creării noii elite conducătoare, care să aibă la bază
meritul muncii şi cât de dramatice sunt frământările lui, când cuprins de
disperare, este nevoit să vază ieşirea din marasmul, care primejduieşte
însăşi existenţa statului şi poporului român, preconizând calea violenţei.

V. Vestirea Căpitanului
Pentru acţiunea de ridicare şi sfărâmare a lanţurilor robiei
materiale sau morale, naţia îşi aşteaptă omul. Şi, Eminescu, acest „al
semnelor vremii profet”, îl vesteşte cu cuvinte de foc. Se cere o nouă
direcţie şi un stil de viaţă şi de luptă, care să fie însăşi chintesenţa
adevăratului suflet românesc. Şi Eminescu indică linia, pe care se va
mişca omul aşteptat. „Nu acel om politic va fi însemnat, care va inventa
şi va combina sisteme nouă, ci acel care va rezuma şi va pune în serviciul
unei mari idei organice, înclinările, trebuinţele şi aspiraţiunile
preexistente ale poporului său” (Vol. II, pag. 438).
Credinţa lui Eminescu în viitorul neamului românesc rămâne
întreagă, cu toate relele pe care le vede bântuind Ţara. „Nu ne îndoim că
poporul român va şti, într-un secol poate, să şteargă până şi urmele
ruşinei sociale de-a fi fost stăpânit de Greci şi de Jidani. Mulţi ochi ce
strălucesc încă, nu se vor închide, până nu vor fi văzut rassa română,
care se distinge din promiscuitatea radicală, învingând în această ţară
şi impunându-şi, îndărătnică şi mare cum a fost odinioară, modul ei de
a fi, dreptul ei, seriozitatea ei morală, regimului de sustractori şi de
hetere, care ne stăpâneşte acum” (Vol. II, pag. 453).
Generaţiei sale flegmatice şi lipsite de orice credinţă pentru
realizarea Daciei viitoare, Eminescu îi opune generaţia curăţită prin
abnegaţie şi durere pe care o vesteşte că va veni. „Ceea ce ne uimeşte
mai cu seamă şi ne întristează, când trecem peste stâlpii acestei reviste,
este lipsa de convingere, lipsa de energie sfântă, caracteristică pentru
tinerimea tuturor popoarelor, este aerul flegmatic, cu care sunt scrise
monstruozităţile acestea. Pe când cei mai mulţi dintre noi se cred
nevrednici, în adâncul sufletului lor nevrednici de a ridica vălul de pe
acest ideal, cunoscând că numai o altă generaţie, curăţită prin
abnegaţiune şi durere, poate îndrăzni să gândească la ea, aceşti domni,
pentru cari istoria suferinţelor noastre e un basmu, pentru cari
mormintele eroilor noştri sunt bune de prefăcut în puşcărie, pentru cari
nimic din ce au trecut nu e vrednic de veneraţiune, îşi dau aerul a ne

zice: putem scoate Dacia din buzunar, dar nu voim decât atunci când
veţi fi socialişti” (Vol. II, pag. 517).
Dar acestei generaţii, „curăţită prin abnegaţie şi durere”, pe
care o anunţă Eminescu, îi prevede din principiile, pe care să i se ridice
conducerea: „Nu e indiferent pentru un popor – scrie el – cărui principiu
se datorează ridicarea unui om în mijlocul lui, dacă ea se datoreşte
tăriei, curajului, energiei – tot atâtea numiri diverse pentru principiul
puterii de muncă şi pentru bărbăţie, sau dacă ea se datorează speculei,
apucăturilor, instinctelor, instinctelor feline şi oarecum femeeşti ale
omenirii. Nu e indiferent pentru viaţa unui popor ca, în loc de stejar, să
răsară slabul şi pururea de vânt legănatul mesteacăn. Nu e indiferent
dacă cei ce se ridică au sau nu rădăcini adânci în pământul ţării. Nu e,
într-un cuvânt, indiferent dacă soarta unei ţări e condusă de oamenii ei
proprii sau de aristocraţia diferenţelor de preţ şi diferenţelor de opinii,
de aristocraţia cursului de bursă şi a limbuţiei” (Vol. II, pag. 531).
Pentru Eminescu, apariţia unei mâini energice era o necesitate
istorică. „Un remediu radical – scrie el – ar fi numai o mână de fier, dreaptă
şi conştientă de ţelurile ei bine hotărîte, care să inspire tuturor partidelor
convingerea, că statul român moştenit de la zeci de generaţii, care au luptat
şi suferit pentru existenţa lui, formează moştenirea altor zeci de generaţii
viitoare, şi că nu e jucăria şi proprietatea exclusivă a generaţiei actuale.
Acest sentiment istoric al naturei intrinsece a statului şi trebuitoarea mână
de fier lipsesc însă din nefericire, încât departe de-a vedea existenţa statului
asigurată prin cârmă puternică şi prevăzătoare a tot ce poate produce
naţia mai viguros, mai onest şi mai inteligent, suntem din contra avizaţi de-
a aştepta siguranţa acestei existenţe dela mila sorţii, dela pomana
împrejurărilor externe, cari să postuleze fiinţa statului român ca pe un fel
de necesitate internaţională” (Vol. I, pag. 343).
Şi Eminescu, profetic şi în acelaşi timp sfâşiat de durere pentru
soarta ce-l aşteaptă pe cel trimis de destinul românesc: „Doamne al
veacurilor, unde e acel singur om, care să pue pe străini la locul lor, să
cureţe România de tot ce-a fost mai decrepit, mai ocolitor de muncă, mai
stricat dincolo de Dunăre, de ciuma asta orientală? Unde e acel singur
om...ca să nu ni se mai pară ţara aceasta o colonie greco-bulgară, o
societate străină de exploatare, condusă de cel mai străin dintre ei, de d.

C.A. Rosetti? Dar să i-o spunem, spre mângâierea d-sale şi a partizanilor,
nu mai sperăm în venirea unui asemenea om. Acest popor românesc e
atât de sărăcit, atât de ameţit prin fraze, atât de căzut, încât un asemenea
om ar muri sub garduri, ca Şincai ori ca Avram Iancu, sau s-ar găsi
cineva să-l vânză, precum pe Tudor l-a vândut sârbul Macedonski şi în
acelaş timp în care acel singur om ar zăcea la puşcărie sau la ocnă, tot
unui C.A. Rosetti sau unei Caradale i s-ar vota pensie reversibilă, pentru
c-ar fi scăpat ţara de un asemenea om” (Vol. II, pag. 481).
Orice comentariu devine de prisos. Este greu de a găsi în analele
istoriei o previziune atât de clară şi precisă în elementele ei. Ea parcă ne
aminteşte de profeţia Sfântului Ion Botezătorul când a anunţat venirea
Mântuitorului.

VI. Fecundarea gândirii eminesciene
Cu toată încercarea clasei conducătoare de a le înăbuşi în
complicitatea tăcerii sau de a le minimaliza, ideile politico-sociale ale
lui Eminescu au avut o influenţă considerabilă în gândirea politică
românească. Aproape toţi scriitorii politici români trăiesc sub vraja
gândirii lui viguroase şi realiste. Toţi s-au inspirat de la el.
„Eminescu – scrie Aurel Popovici – n-a fost numai un om de
convingeri. El a avut şi curajul bărbătesc de a-şi spune sincer părerile
şi convingerile sale. Eminescu e mintea limpede a unui ţăran român
crescut la şcoale bune. Pare că neamul românesc l-a născut spre a ne
da icoana vie a firii româneşti. Din Eminescu vorbeşte şi fruntaşul şi
mijlocaşul şi codaşul” (Aurel Popovici: Naţionalism şi Democraţie,
pag. 90). „Un adevărat profet al unui neam. De fapt Eminescu a fost
întruparea înţelepciunii seculare a poporului român, un fel de arătare
a duhului naţional... Eminescu a văzut mai bine decât oricine liniile
hotărâtoare ale desvoltării noastre istorice... Puţini de tot pot înţelege
pe Eminescu. Dar toţi românii cu inimă curată pot simţi învăţăturile
lui” (idem, pag. 73). „El a fost şi a rămas el însuşi. O puternică
individualitate de observator şi gânditor politic” (pag. 74)... adânc înfipt
în mijlocul poporului românesc de pretutindeni. O profetică putere de
intuiţie l-a făcut cu adevărat pe el „al semnelor vremii profet”. Căci:
„...oricât l-am admira pe Eminescu ca poet, şi mai multă admiraţie
merită ca gânditor politic (pag. 75). Articolele lui scânteiază o întreagă
filosofie politică (pag. 76). Citind pe Eminescu, ai impresia că-ţi vorbeşte
glasul istoriei naţionale din el (pag. 77). Eminescu om dintr-o bucată, o
personalitate nu numai mare, ci şi armonică, ceea ce tocmai la
personalităţile mari e foarte rar... Eminescu e cel mai mare suflet
românesc ce a trăit vreodată, ochiul cel mai văzător între români... N-
a urât libertatea, n-a urât liberalismul, el n-a urât decât minciuna”.
„Spiritul reprezentativ care a desăvârşit la noi ideia naţionalistă
este poetul Eminescu. Membru al Junimei, dar bătând căile sale proprii
pe alăturea de dogmele magiştrilor, el prezintă naţionalismul cu toate

multiplele sale trăsături: istoric, romantic, pesismist, sentimental, iubitor
de neam, religios” (Xenopol).
„Eminescu – scrie economistul Mihail Manoilescu – este ca
gânditor politic şi ca economist tot atât de genial ca şi în artă. Genial ca
observator, ca intuiţie, ca anteviziune” (Destinul Burgheziei, pag. 137).
„De la Eminescu – scrie Dr. Nicolae Roşu – liniile de forţe
diverg: Vasile Conta şi A.C. Cuza vor lăsa să cadă accentul pe
antisemitism, Nicolae Iorga şi A. Xenopol pe istoricism, Aurel Popovici
pe antidemocraticism, Vasile Pârvan pe autohtonismul rasei, Ion L.
Caragiale pe criticismul antiliberal. În gândirea lui Mihai Eminescu,
dialectica naţionalistă şi-a aflat şi cea mai masivă închegare”
(Dialectica Naţionalismului, pag. 16).
Aşadar, mai toate curentele spirituale autentice româneşti, care
au animat intelectualitatea românească, derivă mai mult din gândirea
sintetică a lui Eminescu. De aceea, aceste curente luate în parte, cu tot
vadul adânc care l-au creat în sensibilitatea românească, nu pot depăşi
întregul, pe care îl reprezintă gândirea eminesciană.
Antisemitismul lui Cuza, oricât de savant ar fi documentat, pare cu
totul unilateral dacă nu i se face corelaţia – aşa cum a făcut-o Eminescu – cu
elementul fanariot, care i-a oferit suportul iniţial, precum şi cu cel politicianist,
care l-a urmat după aşa zisa asimilare a elementelor fanariote. Acelaşi lucru
se poate spune şi de antidemocratismul lui Aurel Popovici sau de curentul
semănătorist etc.
Desigur, Eminescu a avut mulţi detractori. Încă în viaţă fiind,
elementele străine şi înstrăinate dominante l-au persecutat, hulit şi
denigrat. I s-a spus că este nebun şi chiar străin de neam.
 La toate aceste atacuri ignobile, Eminescu a răspuns cu
seninătate: „Să presupunem că aşa ar fi! Că autorul acestor şiruri e
nebun, e bun de legat şi dus la Mărcuţa. Rămâne mai puţin adevărat
ceea ce a zis? Asta-i cestiunea” (Vol. I, pag. 330).
După moartea lui, când geniul său poetic a găsit recunoaşteri
unanime, s-a încercat – cum am spus – să se înmormânteze în complicitatea
tăcerii opera lui politică. O anumită publicistică a „veniturilor” a cerut
numai un Eminescu poet. Unii dintre aceştia au mers chiar mai departe,
cerând eliminarea „Doinei” şi a ultimei părţi din „Scrisoarea a III-a” din

ediţiile populare pentru motivul că incită la ură şi ar fi inestetice. Şi
insinuările s-au făcut sub toate felurile: ba că „teoria păturilor superpuse”
ar fi elaborată când Eminescu era bolnav (Gh.Panu); ba că, „fiind gazetar,
nu-şi poate exprima convingerile în toată libertatea” (Ibrăileanu); ba că,
„trebuind să-şi agonisească existenţa, a colaborat la un ziar conservator”
(cum scrie ziarul Viitorul), şi deci a scris în acest sens etc.
„O insultă mai mare – răspunde Alexandru Papacostea – nu se
poate aduce memoriei aceluia care a fost nu numai cel mai mare poet,
dar şi cel mai mare caracteristic temperament epic al României
contimporane”.
Poate, în focul polemicilor, Eminescu să fi făcut şi unele exagerări.
Chiar el însuşi a recunoscut de multe ori patriotismul fraţilor Brătianu cu
viaţa lor morală şi austeră. Pentru Dimtrie Brătianu avea o stimă deosebită.
Ca diagnostic politic, însă, adevărurile spuse de Eminescu rămân în esenţa
lor întregi. Dar pe lângă atacurile frontale, criptostrăinii au încercat
demontarea operei politice a lui Eminescu pe cale indirectă. Este cunoscută
încercarea făcută de a prezenta epoca Fanarioţilor ca o epocă purtătoare de
civilizaţie! Eminescu prevăzuse acest lucru când scria despre „restabilirea
fanarioţilor de acum pe cale piezişe” (Vol. II, pag. 477). Împotriva acestei
încercări se ridică cu vehemenţă Aurel Popovici când scrie: „Se apropie
suta de ani de la moartea lui Tudor. Şi totuşi acea civilizaţie fanariotă,
atât de dezastroasă pentru noi, fu preamărită chiar acum câţiva ani de la
Tribuna Ateneului Român din Bucureşti” (Naţionalism sau Democraţie,
pag. 43).
În ultimele decenii, încercarea cea mai serioasă pentru reabilitarea
fanariotismului, de data aceasta camuflat sub eticheta socială a aşa zisei
„burghezii româneşti”, s-a făcut de către sociologul Ştefan Zeletin.
Folosind dialectica marxistă până la punctul care convenea tezei sale, el
a încercat să justifice toate abuzurile, incorectitudinile băneşti, şi tarele
morale ale clasei dominante neofanariote ca un fenomen inerent naşterii
unei burghezii. Mai mult: a căutat să prezinte naţionalismul „păturei
superpuse” ca mult mai realist şi mai eficace decât acel sentimental şi
reacţionar al lui Eminescu. Ca o ironie a soartei, după ce va încerca să
compare în naţionalism pe C.A. Rosetti cu Eminescu, va taxa pe acesta
din urmă ca „cea mai mare figură a reacţiunii române” (Stefan Zeletin:

Neoliberalismul, pag. 37). „Reacţiunea împotriva burgheziei – scrie el
– nu poate primi în conţinutul ei, oriunde s-ar produce, decât un anumit
număr de însuşiri, şi la noi Eminescu le-a gândit până la sfârşit pe
toate. Celor mai târziu veniţi pe căile sale, nu le rămâne decât a pune
greutatea autorităţii lor pentru răspândirea ideii naţionale” (Zeletin,
pag. 228).
Este interesant de remarcat în cazul de faţă cum dialectica cea mai
subtilă nu poate substitui instinctul sănătos, pentru a putea pătrunde
adevărurile de bază. Spaţiul restrâns al acestei expuneri comemorative nu
îngăduie să arătăm defectuozitatea acestei argumentări „realiste”. Ne
mărginim să spunem însă că o problemă de tactică şi strategie politică
elementară face ca să nu se angajeze bătălii pe terenul unde adversarul
este cel mai tare. Ori, combaterea forţei evreieşti – cum preconiza Zeletin
– numai pe terenul economic, financiar, având coruptibilitatea aparatului
de stat şi moravurile stricate ale vieţii noastre publice, este, cu tot limbajul
ei ştiinţific-realist, cea mai inocentă dintre iluzii. Privită deci chestiunea
în ansamblul ei, se poate vedea cât de unilaterală este această concepţie
realistă a aşa zisului „neoliberalism românesc” şi cât de completă apare
gândirea politică eminesciană, care pune problema în toţi termenii săi.
Dar, poate, în aprecierile lui Zeletin, care, cu toate recunoaşterile lui aparent
obiective, diminuează pe nedrept adevăratele proporţii ale lui Eminescu,
să fi contribuit acel sânge „Elenic”, cum scrie el, pe care „îl simte cu fiori
pulsând în vinele sale” (pag. 274). Poate tocmai, vocea acestui sânge s-a
insinuat prin măiastra lui dialectică şi sub masca cea mai ştiinţifică contra
aceluia care a avut cuvinte atât de grele împotriva strămoşilor săi mai
degrabă fanarioţi, decât “Elini”! Toate aceste încercări directe sau piezişe
ale elementelor criptostrăine nu numai că n-au reuşit să diminueze prestigiul
gândirii eminesciene, dar dimpotrivă i-au dat o îndreptăţire nouă pentru a
o face şi mai fecundă în sufletul noilor generaţii.

VII. Sinteza legionarismului
Toate curentele spirituale naţionaliste: autohtonismul tragic al
lui Pârvan, antisemitismul lui Cuza, sămănătorismul şi istoricismul lui
Iorga, antidemocraticismul lui Aurel Popovici, moralismul lui
Găvănescul, ortodoxismul lui Nae Ionescu şi chiar gândirismul lui Blaga,
au purces din gândirea eminesciană. După ce vreme de jumătate de veac,
în mod paralel dar disparat, au brăzdat sensibilitatea românească, ele au
convers spre noua sinteză pe care a dat-o gândirea politică a Căpitanului.
De aici, toate aceste curente captate şi organic împletite, în esenţa lor,
părăsesc terenul profetic, protestatar, sentimental sau criticist şi se
învolbură în curentul de acţiune şi faptă a legionarismului. Deficienţa
care adesea ori era relevată de publicistica adversă, în sensul că
naţionalismul românesc n-are capacitate realizatoare, venea astfel în mod
organic împlinită prin crearea acelui formidabil instrument de acţiune,
pe care l-a constituit Căpitanul prin fundarea Mişcării Legionare.
Căpitanul a dat tuturor acestor curente axa de acţiune politică, pe care a
proiectat-o gândirea eminesciană. El a ştiut – cum spune Eminescu –
„să rezume şi să pună în serviciul unei mari idei organice, înclinările,
trebuinţele şi aspiraţiile preexistente ale poporului său” (Vol. II, pag.
438). Această idee organică a fost reluarea credinţei strămoşilor Traci în
„nemurirea sufletului”, completată cu ideea creştină a păcatului originar
şi a necesităţii luptei pentru combaterea răului, în primul rând din noi
înşine, în vederea mântuirii sufletului, pentru că ţelul final al neamului
nu este viaţa, ci învierea în numele Mântuitorului Iisus Hristos. Prin
această completare, doctrina naţionalistă capătă o respiraţie largă, care
permite o adâncă înrădăcinare în „pământul strămoşesc” şi în cerul
românesc.
 Unii, ca Prof. Mihail Manoilescu de pildă, care au cercetat
chestiunea fără adâncimea necesară, au văzut în această latură mistică a
legionarismului o prevalare a aşa zisei „dimensiuni slave” a sufletului
românesc. Aceştia n-au ţinut seamă că credinţa în „nemurirea sufletului”
cu toate consecinţele, pe care le comportă, este o concepţie prin excelenţă

tracă şi că această credinţă fecundează în legionarism elanuri eroice şi
active şi nu stagnează în atitudini pasive sau fataliste, la care predispune
misticismul slav.
Pe plan practic, acţiunea va căpăta o adâncime mai mare. Până
la Căpitan, răul de care suferă societatea românească a fost atribuit mai
mult unor cauze exterioare (fanariotism, iudaism, politicianism).
Menţinând acest adevăr, Căpitanul a indicat şi răul intern, care este în
fiecare din noi, ca urmare fatală a păcatului originar, independent de
aceşti factori dizolvanţi externi. Problema întremării societăţii româneşti
va fi, deci, mult mai adâncă de cum o indicase antisemitismul lui Cuza
sau antidemocraticismul lui Aurel Popovici. Pentru a se face însă o operă
durabilă, trebuie secătuită mlaştina interioară a sufletului nostru, unde
patogenii externi, menţionaţi mai sus, îşi găsesc teren propice pentru
prosperarea lor.
 Este nevoie, deci, de o adâncă concepţie morală, care să permită
„un proces de perfecţiune omenească”, asigurând astfel echilibrul
sufletesc necesar sau corectitudinea interioară, singurele care pot permite
o temeinică întremare politică şi socială. În felul acesta, plaga
politicianistă, în noţiunea căreia Căpitanul include şi fanariotismul
moştenit, se va închide prin lipsa de alimentare (inaniţie); iar primejdia
evreiască se va diminua în virulenţa ei, pe măsură ce cuirasa morală a
poporului român se va întări. Acest fundament moral şi creştin va permite
naşterea unei elite conducătoare sănătoase, la care sentimentul demnităţii,
al onoarei, al abnegaţiei, al muncii, al generozităţii, ordinii şi disciplinei
va fi o respiraţie naturală. În felul acesta, se vor realiza premisele pentru
o prosperare atât în domeniul spiritual (cultură), cât şi în cel material
(civilizaţie); iar neamul românesc îşi va putea valorifica talantul, pe care
i l-a încredinţat Dumnezeu pe acest pământ.
În concepţia legionară nu numai că se oglindesc toate ideile
politico-sociale ale lui Eminescu, precursorilor şi succesorilor săi, dar
aceste idei capătă un sens mult mai adânc. Mişcarea Legionară a dat
direcţie pozitivă gândirii politicii naţionale.
Aşadar, Eminescu a fost prima mare sinteză a gândirii şi simţirii
româneşti, de la care au purces toate curentele spirituale şi politice ce
vreme de şapte decenii şi mai bine au animat intelectualitatea noastră.

Căpitanul este prima mare sinteză a acţiunii româneşti, menită să
transpună pe planul realizării toate visurile de mărire românească şi
gândurile sublime ale tuturor înaintaşilor şi în primul rând ale lui
Eminescu: să creeze un erou al vitejiei, al muncii şi al dreptăţii. Această
acţiune nu va râvni să facă un partid politic, care n-ar putea „să dea cel
mult un nou guvern şi o nouă guvernare”, ci ea va tinde să creeze o
„şcoală, care să poată da ţării acesteia un mare tip de român. Poate să
iasă ceva mare, cum n-a mai fost, care să frângă în două întreaga noastră
istorie şi să pună temeliile începutului unei alte istorii româneşti, la
care acest popor are dreptul, datorită suferinţelor şi răbdării lui
milenare, precum şi curăţeniei sale sufleteşti, căci este poate singurul
popor din lume care, în toată istoria sa, n-a cunoscut păcatul robirii,
încălcării sau nedreptăţii altor popoare” (Pentru Legionari, pag. 287).*
Fără Eminescu, credinţa legionară ar fi lipsită de principala sa
rădăcină în sensibilitatea şi gândirea românească nealterată. Fără credinţa
legionară dată de Căpitan, care trasează un nou stil de viaţă caracteristic
românesc şi monumental, gândirea şi îndemnurile lui Eminescu ar fi
rămas o voce în deşertul vieţii publice româneşti din ce în ce mai pustiită
de străinism şi politicianism. Eminescu, genial în gândire, şi Căpitanul,
genial în acţiune, cei doi poli de sinteză prin care trece axa destinului
românesc ce se proiectează spre lumina orbitoare a Cerului. Ei doi
reprezintă mai bine linia de viaţă şi onoare a neamului românesc.
* Toate citatele privitoare la scrierile politice ale lui Eminescu sunt luate din colecţia în
două volume făcută de N. Creţu.

VIII. Destin comun de martiri
Dar pe lângă necesitatea istorică de împlinire reciprocă, pe aceşti
doi titani ai gândirii şi ai faptei româneşti îi apropie o serie întreagă de
lucruri şi mai ales un destin comun de martiri. Amândoi sunt „mândri
feciori” ai Moldovei de Sus, astăzi cotropită de străini, amândoi au fost
prigoniţi şi chinuiţi pentru credinţa lor în neamul românesc, amândurora
li s-a contestat ce le era mai scump în lume: originea românească;
amândoi n-au apucat să păşească în al patruzecilea an al vieţii, când
geniul lor creator ar fi intrat în plină fază de maturitate; amândoi au fost
martirizaţi, primul înnebunit de durere şi ucis într-un spital de nebuni,
al doilea încărcat de lanţuri şi purtat prin toate închisorile României
Mari şi apoi strangulat.
Scrie Eminescu: „Iubim ţara şi naţia noastră astfel cum n’o
iubeşte nimeni, cum nimeni n-are puterea de-a o iubi. În noi trăieşte
restul de energie şi de caracter, pe care voi (n.n. politicienii) în viaţa
publică aţi ştiut a-l nimici” (Vol. I, pag. 415). „Tot fanatismul de rasă
se dezlănţue atunci şi ca praful se alege din gheşeftarii şi patrioţii de
meserie care-l servesc” (Vol. II, pag. 423).
Iar, în altă parte, „Xenopolos*  sfârşeşte prin a mă face bulgar
şi a descrie după cum îi place exteriorul şi deprinderile mele. El nu mă
opreşte de a fi dintr-o familie nu numai română, ci şi nobilă neam de
neamul ei – să nu vă fie cu supărare –, încât vă asigur că între strămoşii
din Ţara de Sus a Moldovei, de cari nu mi-e ruşine să vorbesc s’or fi
aflând poate ţărani liberi, dar jidani, greci ori păzitori de temniţă măcar
nici unul” (Vol. II, pag. 442).
Scrie Căpitanul: „În miezuri de noapte, în ceasurile grele ale
neamului, noi auzim glasul pământului românesc care ne îndeamnă la
luptă… Suntem legaţi de acest pământ prin milioane de morminte şi
prin milioane de fire nevăzute, pe care numai sufletul nostru le simte şi
rău de acei ce vor încerca să ne smulgă de pe el” (Pentru Legionari,
* A nu se confunda cu istoricul Xenopol, care, cum se ştie, nu era grec de origine.

pag. 90). „Chinuit fiziceşte ca un câne, sunt pline hainele de suferinţă;
iată acum 60 de zile şi 60 de nopţi de când oasele mele sug ca o sugătoare
umezeala, care ţâşneşte din pereţi şi din pământ. De 60 de zile nu schimb
o vorbă cu nimeni, căci nimeni din cei de aici n-are voie să vorbească
cu mine. Şi atacat în acelaşi timp în fiinţa mea morală: acuzat de trădare,
considerat străin, ca nefiind român nici după mamă nici după tată.
Arătat ca duşman al statului; copleşit de lovituri şi legat cu mâinile la
spate, adică neavând nici o posibilitate de apărare” (Memorii Inedite,
ediţia italiană, pag. 158). „Doamne! mă rog în noaptea aceasta de
Înviere, primeşte-mi jertfa. Ia-mi viaţa. Căci Ţie, o Ţară! nu-ţi trebuiesc
puterile noastre, Tu vrei moartea noastră” (Memorii Inedite, ediţia
italiană, pag. 110).
A scris profetic Eminescu: „Şi în acelaş timp în care acel singur
om ar zăcea la puşcărie tot unui (n.n. politician) i s-ar vota pensie
reversibilă pentrucă ar fi scăpat ţara de acel om” (Vol. II, pag. 481). Şi
aşa a fost! Canalia politicianistă este în toate timpurile aceeaşi!

IX. Pe linia destinului românesc
Comemorând un veac de la naşterea lui Mihai Eminescu,
„generaţia noastră – cum scrie Căpitanul – se găseşte pe aceeaşi linie
de credinţă, de simţire şi de caracter cu cei de la 1879 şi în momentele
acestei sfinte întâlniri, se închină cu recunoştinţă şi cu evlavie în faţa
marilor umbre” (Pentru Legionari, pag. 131).
Cum am văzut din lungile citate reproduse mai sus, în orice rând
din scrisul politic şi social al lui Eminescu se reflectă crezul nostru
legionar. Este atât de mare actualitatea lor încât, dacă n-ar fi fost cele
şase decenii care ne separă de la moartea lui, s-ar crede că au fost scrise
astăzi, într-o carte destinată pentru legionari. Acest fapt evidenţiază prin
el însuşi cât de mare a fost reaua credinţă a acelora care au încercat şi
încearcă să prezinte doctrina legionară ca ceva străin de sufletul românesc.
Dar tot din acest fapt, care ne umple sufletul de mândrie, rezultă şi o
mare răspundere pentru legionari: ei sunt cei mai legitimi executori
testamentari ai concepţiei politice eminesciene.
În aceste zile de înverşunată prigoană, de mare dezolare sufletească
şi de multă dezorientare în cugete, mai mult ca oricând, revine legionarilor
datoria ca această neasemuită comoară de gândire şi simţire românească
să fie păstrată neatinsă şi transmisă nealterată generaţiilor care vor veni.
Peste „hiatusul” pe care vor să-l creeze în dezvoltarea istorică românească
actualii tirani, sufletul legionar să arunce o indestructibilă punte de legătură
pentru ca gândurile marilor înaintaşi să nu mai poată fi – cum spune
Căpitanul – „închise cu peceţi grele sub lespezi de uitare” (Pentru
Legionari, pag. 131).
Cu acest prilej să ne pătrundem încă o dată de adevărul istoric
stabilit de Eminescu că neamul românesc se găseşte în plină luptă cu
„veniturile” – aceste toxine interne – care, sedimentate la încheieturile
vieţii noastre publice, îi otrăvesc existenţa şi îi împiedică o dezvoltare
normală.
Etapele acestei lupte de multe ori surde le-a precizat Eminescu cu
o rară putere de pătrundere. „La 1821 începe reacţiunea elementului

autohton şi merge biruitoare şi asimilînd până la 1866. La 11 Februarie
1866 învinge din nou elementul imigrat. Există şi de atunci o oscilaţiune,
o mutare a punctului de gravitaţie când asupra elementelor instinctiv
naţionale, când asupra celor instinctiv străine, dar victoria, precum vedem,
e momentan a acestor din urmă” (Vol. II, pag. 294).
Din rândurile acestor „venituri” îşi recrutează mai mult uneltele
asupritorii de astăzi ai neamului românesc. S-a realizat – cum am văzut –
încă odată ceeace spunea Eminescu: „Pe când Rusia pregătea prin agenţii
săi secreţi această criză, în România nu era decât un mic număr de oameni,
îndeobşte străinii, ori cel puţin de origine străină, şi anume: Bulgari,
Sârbi şi Greci, cari luau parte la lucrarea de surpare a Slavilor” (Vol. I,
pag. 291). Dar mai primejdioşi decât aceştia, care s-au demascat, trebuie
să considerăm pe acei criptostrăini, care, aparent asimilaţi, s-au insinuat
mimetizându-se până şi în rândurile noastre legionare. Toată această speţă
de rahitici morali, care altădată, – cum scrie Eminescu – „mâncau la
românism” (Vol. II, pag. 228), au început de la o vreme încoace să mănânce
la legionarism. Persistă grava primejdie ca, sub influenţa nefastă a unor
asemenea elemente, organic nesănătoase, să se altereze integritatea crezului
nostru legionar. Aceste toxine interne ar putea duce la descompunerea
celei mai mari credinţe româneşti, „degradând-o la nivelul unui
respingător cameleonism politic” sau în acea „pehlivănie politicianistă
erijată în doctrină de stat”, cum o numeşte Eminescu (Vol. I, pag. 465).
Generaţia noastră, dacă şi-ar lăsa crezul să-i fie alterat de o asemenea
mentalitate levantină, ar trăda linia istorică a neamului nostru, pe care au
indicat-o toţi marii noştri înaintaşi, în frunte cu Eminescu şi despre care
Căpitanul scrie cuvinte nepieritoare. În raport cu celelalte popoare, această
linie istorică nu numai că nu are nimic agresiv, dar este pătrunsă de cea
mai adâncă omenie. Ea se traduce pe plan politic după formularea dată de
Eminescu: 1 – Din punct de vedere extern: „poziţiunea noastră geografică,
impune de a evita orice provocare faţă cu puterile noastre vecine, şi d’a
întreţine în deobşte cu toate puterile cele mai bune relaţiuni” (Vol. II,
pag. 70); 2 – Din punct de vedere intern: respectarea drepturilor populaţiei
autohtone, „că nici un neam de pe faţa pământului nu are mai mult drept
să ceară respectarea sa decât tocmai Românul, pentru că nimeni nu este
mai tolerant decât dânsul” (Vol. I, pag. 80). Sau cum scrie Căpitanul:

„este poate singurul popor din lume, care în toată istoria sa n-a cunoscut
păcatul robirii, încălcării sau nedreptăţii altor popoare” (Pentru
Legionari, pag. 287).
Această linie trece luminoasă de-a lungul întregii noastre istorii
naţionale şi continuă virtual de-a lungul întregului nostru viitor românesc,
indicând calea de viaţă şi de onoare, pe care va trebui să mergem şi noi
şi strănepoţii noştri, dacă vrem viaţă şi onoare pentru neamul nostru.
„Generaţiile se pot aşeza pe această linie, se pot apropia sau
îndepărta de ea. Având putinţa, deci, de a da pentru neam de la maximum
de viaţă şi onoare până la maximum de desonoare şi ruşine. Câte odată
pe aceasta se ridică numai indivizi izolaţi, părăsiţi de generaţiile lor.
În momentul acela ei sunt neamul. Cu ei sunt toate milioanele de morţi
şi martiri ai trecutului şi viaţa de mâine a neamului. Aici nu interesează
majoritatea fie ea de 99%, cu părerile ei...Aparţine istoriei naţionale
nu acela care va trăi sau învinge – cu sacrificarea liniei vieţii neamului
– ci acela care, indiferent dacă va învinge sau nu, se va menţine pe
această linie” (Pentru Legionari, pag.75-76).
„Nouă, Românilor, neamului nostru, ca orişicărui neam din
lume, Dumnezeu ne-a sădit o misiune, Dumnezeu ne-a hotărât un destin
istoric. Cea dintâi lege pe care un neam trebue s-o urmeze este aceea de
a merge pe linia acestui destin, împlinindu-şi misiunea încredinţată.
Neamul nostru n-a dezarmat şi nici n-a dezertat dela misiune, oricât de
grea şi de lungă i-a fost calea Golgotei lui. Şi acum ni se ridică în faţă
obstacole înalte ca munţii. Fi-vom noi, oare, generaţia debilă şi laşă,
care să lăsăm din mânile noastre, sub presiunea ameninţărilor, linia
destinului românesc, şi să părăsim misiunea noastră ca neam în lume?”
(Pentru Legionari, pag. 398).

Dragi Camarazi,
Făcând acest popas pentru comemorarea centenarului naşterii
celui mai mare poet şi profet naţional, precursorul crezului nostru
legionar, să ne împrospătăm puterile sorbind cu nesaţ din învăţătura lui
şi cu aceeaşi tărie de caracter, cu acelaşi optimism şi robusteţe morală,
cu aceeaşi fermitate şi hotărâre, să mergem înainte, tot mai înainte, pe
linia de foc a măreţului destin românesc, pe care l-au visat toţi înaintaşii
şi martirii noştri.
Cuvânt de încheiere
„Formaţi caractere!” Aceasta a fost lozinca Întemeietorului
Regatului Român pentru ridicarea neamului românesc. Întreg scrisul politic
al lui Eminescu este străbătut de această idee. De remarcat este că o
asemenea cerinţă se formula într-un moment, când viaţa publică
românească număra încă oameni de elită şi caracter. Un Catargiu, cu
celebrul lui veto, „aiasta nu se poate, Maiestate”, un Dimitrie Brătianu,
un Petre Carp etc., aveau încă cuvânt greu în conducerea treburilor publice.
Totuşi, cu privirea lui pătrunzătoare de adevărat om de stat Regele
Carol I a desprins sensul disolutiv, pe care îl lua viaţa noastră politică,
hibrid produs de satrapism oriental, perfidie bizantină şi umflată retorică
de romantism leşinat, pe care Eminescu o definea „pehlivănie politică”.
Lozinca „Formaţi caractere!” nu pornea însă numai din
concepţia puritană şi austeră caracteristică Regelui Întemeietor, ci dintr-
o absolută necesitate de stat. Este verificat istoriceşte că nimic nu se
poate construi durabil fără omul de caracter. În viaţa publică mai ales, el
constituie piatra unghiulară. Cele mai înţelept concepute reforme, cele
mai desăvârşite legi riscă să eşueze lamentabil, dacă nu sunt oameni
întregi, care să le aplice. Toată inteligenţa, toată învăţătura, toate talentele,
toată educaţia, nu vor servi la nimic dacă vom fi lipsiţi de caracter. Omul
versatil nu poate oferi un punct de sprijin sigur şi nici nu poate dezvolta

acţiuni constructive. Lipsit de obiectiv precis şi constanţa necesară, el
poartă congenital germenul destrămării.
În mod deosebit, se face necesar omul integru într-un regim cu
adevărat democratic. Dictatura impune o ţinută de esenţă exterioară prin
teama pe care o inspiră şi asigură continuitatea atâta timp cât se menţine.
În regimul democratic, însă, cu inerentele sale sincope de autoritate,
determinate de alternările partidelor la conducere, este neapărat nevoie
de un aparat de stat format de oameni integri şi cu disciplină interioară,
care să asigure o desfăşurare normală a vieţii de stat.
Desigur, toate aceste raţiuni au determinat pe Regele Carol I să
pună atât de mult accentul pe formarea omului de caracter. Rezultatele
obţinute, însă, n-au fost cele dorite. Vocea lui a răsunat, parcă, în pustiu.
Şi viaţa publică românească a alunecat tot mai mult în vârtejul corupţiei,
care – ironia soartei – a atins culmea tocmai sub domnia unui descendent
de al său, ce i-a murdărit numele şi i-a periclitat opera, prin mentalitatea
de derbedeu de lupanare, cu care a infectat viaţa noastră publică.
Cele trei dictaturi nefaste, care în ultimele două decenii au împilat
poporul român, au promovat în general căzăturile morale şi au reprimat
pe oamenii de caracter din toate generaţiile: Vintilă Brătianu a fost
fulgerat, cu metode bizantine, într-un parc singuratic; Corneliu Codreanu
a fost strangulat în dubă de închisoare; iar Iuliu Maniu, ostracizat din
viaţa politică şi astăzi înmormântat în temniţă, ca şi atâtea alte elemente
de elită, ce nu s-au pretat să lingă cizmele cotropitorilor.
Pătura conducătoare românească a fost şi este nimicită pe două
căi: elementele bune, prin asasinate, temniţe şi deportări; cele slabe, prin
degradare morală. Un gol înspăimântător se cască în viaţa noastră publică.
Privindu-l orice Român cu dragoste de neam simte cât de cutremurătoare
este răspunderea care apasă pe cei puţini refugiaţi prin văgăunile munţilor
din Ţară, sau în pribegia de peste hotare. Ei formează ultima verigă menită
să asigure continuitatea conştiinţei naţionale în aceste vremuri cumplite,
când în ţară opera diabolică de prostituare morală a celor mai bătrâni şi
diformarea „marxistă” a celor tineri a luat proporţii atât de vaste.
 Vremurile sunt tragice şi răspântia istorică întunecată, cum n-a
fost nicicând. Ele cer oameni integri, oameni pregătiţi, hotărâţi în luptă,
cu impulsuri creatoare şi simţ al răspunderii pentru a birui cruntul duşman

şi a reface din temelii o ţară demontată materialiceşte şi devastată
sufleteşte.
 În perioada de tranziţie, insuficienţa numerică trebuie suplinită
prin calitate. O sinteză de virtute este absolut necesară: piept călit de
fier, sufletul de crin, inima caldă de erou şi minte rece de înţelept.
Vâltoarea luptelor din Ţară, încercările grele ale exilului peste hotare,
pe care pentru prima dată le îndură în aşa proporţii neamul românesc,
vor selecţiona şi făuri acest mare tip de român: omul care să ştie să lupte
şi să învingă. Să-l ferim de a nu fi muşcat şi infectat de hiena politicianistă,
care încă mai rânjeşte printre noi.
„Formaţi caractere!” – iată porunca pe care marii noştri înaintaşi
ne-o trimit în aceste vremuri de furtună, de dincolo de mormânt.
15 Ianuarie 1950

Note
1 Această convingere profundă a lui Eminescu s-a manifestat şi
înainte de a o scrie, cu ocazia unei altercaţii, povestită de Slavici. Cum
releva de curând un cunoscut publicist român, când armata română a
trecut la 1877 Dunărea, Mihai Eminescu, redactor la Timpul, oficiosul
Partidului Conservator, a scris un inspirat articol preamărind acest act
istoric, fără să ţină seamă de dispoziţiile contrarii date din calcule de
partid. Unul din conducătorii acestui partid, Mihail Lahovari, a venit
furios la redacţia Timpului şi a cerut socoteală lui Eminescu pentru
îndrăzneala de a fi elogiat trecerea Dunării. Răspunsul lui Eminescu a
fost pe un ton de o violenţă excepţională: „Putoare grecească, tu nu
poţi să simţi ce simt eu ca român, când începem să trăim în istorie”.
Acest adânc sentiment de trăire în istorie îl transfigura şi pe Heliade
Rădulescu când în Reve d’un Proscrit (1853) ridica în slavă pe Căpitanii
de Armatoli Aromâni, care luptau pentru biruinţa Crucii; îl ilumina pe
Nicolae Bălcesu când, deşi cu pieptul ros de ftizie, râvnea de a se „aşeza
între Cuţo-valahi, căci socotea de neapărat de a developa naţionalitatea
într-acest avantpost al Românismului, fiindcă aceşti Valahi ne vor prinde
bine odată şi odată”. Şi tot acest sentiment de trăire în istorie îi mâna
pe Bolintineanu, Cristian Tell, Ionescu dela Brad să cutreiere plaiurile
Macedoniei şi câmpiile Tessaliei pentru a se regăsi cu fraţii lor de acolo
şi determină pe toţi bărbaţii noştri de stat, indiferent de partidul la care
aparţineau, să facă din problema elementului românesc din Peninsula
Balcanică una din coordonatele politicii noastre externe.
 Chestiunea este firească, şi nu este nevoie să fii „doctor” sau
„profesor universitar” pentru a simţi şi înţelege lucruri atât de elementare.
De spaţiul balcanic suntem strâns legaţi atât prin fondul tracic, cât şi prin
suprapunerea latină. Populaţiile Traco-Illire romanizate din Balcani au
oferit suportul imperiului Roman din Răsărit şi au creat „romanitatea
orientală”. Din sânul lor au condus veacuri de-a rândul destinul lumii
cunoscute pe atunci. Aici, în Balcani, istoria a înregistrat primele cuvinte
în forma românească a lui „torna, torna fratre”. Aici se pomenesc primele

Vlahii în istorie, şi anume: „Vlahia Mare” în Tessalia, „Vlahia Mică” în
Acarnania şi Etolia, „Vlahia Superioară” în Epir, „Vlahia Albă” în
Moesia Inferioară etc., precum şi puternicul imperiu al Asaneştilor. Tot
aici, în munţii din Peninsula Balcanică, găsim până astăzi, cea mai curată
toponimie românească. Dunărea n-a fost niciodată hotar, ci a fost, cum
spune cântecul popular, „drum fără pulbere”. De aceea, totdeauna voievozii
români Mircea, Vlad Ţepeş, Mihai Viteazul etc. au trecut peste ea, călăuziţi
de aceeaşi misiune istorică, izvorâtă din tradiţia străveche şi impusă de
geopolitică. Ori de câte ori energia românească s-a învolburat în istorie,
spre Sud şi-a căutat făgaşul. Aşadar, privirile tuturor s-au îndreptat spre
Balcani, fiindcă, aşa cum spune Eminescu, „acolo trebue să căutăm
împlinirea misiunii poporului român”.
Au fost, e drept – şi din nenorocire continuă să fie şi astăzi –
anumiţi fluşturatici, proveniţi în general de prin porturile dunărene, unde
se îmbină levantinul cu tot ce este mai decăzut în Occident, care se leapădă
de „Balcani” şi consideră ca „periferică” ramura românilor de la sudul
Dunării. Toţi aceşti oameni incerţi s-au dezorientaţi cred că ancorează în
Occident dacă pun monoclu, se sulemenesc, poartă mănuşi albe sau gulere
tari. Ei, cum este şi firesc, nu se simt legaţi de acest pământ străvechi al
rasei noastre, care se întinde „din Pind şi până dincolo de Nistru”.
Adevăratul popor român însă simte că împlinirea misiunii sale istorice
este strâns legată de spaţiul de toteauna al rasei noastre.
2 Evident, termenii problemei evreieşti în România s-au schimbat
în decursul celor şapte decenii şi mai bine de când a scris Eminescu.
Citatele reproduse în această conferinţă, mai mult ca titlu de document,
au rostul de a dovedi că nici în această spinoasă chestiune, care de aproape
un veac a preocupat pe mai mulţi dintre scriitorii şi oamenii de stat
români, în frunte cu Regele Carol I, nu trebuiesc căutate influenţe străine
pentru curentele naţionaliste din România.
După primul Război Mondial, problema se agravează prin noile
şi masivele valuri de evrei galiţieni, care au invadat în perioada turbure
România şi mai ales prin faptul că aceştia, contaminaţi de ideologia
comunistă, ofereau suportul pentru difuzarea ei. După cel de al doilea
Război Mondial, când diaspora evreiască din toate ţările Europei – cu
excepţia României – a fost răvăşită şi în mare parte decimată, problema

evreiască în România a căpătat aspecte cu totul noi: afară de faptul că nu
mai sunt în statele limitrofe, masele evreieşti care îşi împingeau periodic
în România surplusul lor de populaţie, dar, după tragicele experienţe
făcute, s-a accentuat aproape în întreaga diasporă ideea sionistă în sensul
de a se regrupa în căminul propriu naţional, intrând astfel în „legea
naturală a teritoriului” cum spunea Corneliu Codreanu. Puternicul
curent de emigrare care – după informaţiile ziarelor – se manifestă şi în
România, cu toată sabotarea comunistă, făcută din calcule politice, este
o dovadă în plus în acest sens. Evreii în general, tineretul lor în special,
luptă pentru a-şi dobândi după aproape două milenii, pământul lor
strămoşesc, ne determină să credem că îi va face să înţeleagă şi dârzenia
cu care tineretul român şi-a apărat milenarul său pământ strămoşesc. Şi
această înţelegere dacă se va produce, va înlesni fără îndoială, în viitor o
soluţie paşnică şi echitabilă a problemei evreieşti din România care –
cum de atâtea ori s-a spus – nu s-a născut din motive rasiale, ci numai
din cauza dezechilibrului social şi economic care l-a creat.
3 Spre deosebire de mulţi dintre contemporanii săi influenţaţi de
ideile cosmopolite, Eminescu nu considera pe cineva ca român numai
prin faptul că acasă vorbea româneşte. „Limba singură – scrie el – nu
constitue însă naţionalitatea. Calităţile morale şi intelectuale ale rasei,
au o însemnătate mult mai mare” (Vol. II, pag. 294). Această idee a fost
dezvoltată de A.C. Cuza în lucrarea sa de bază intitulată „Naţionalitatea
în Artă”, iar Căpitanul a completat-o şi adâncit-o prin definiţia pe care a
dat-o „neamului” (vezi Pentru Legionari, pag. 396).
 Acest adevăr apare clar pentru un român din Macedonia sau
Pind unde se găsesc alături de românii care îşi păstrează limba şi mase
de români care, prin influenţa şcolii şi bisericii străine, şi-au pierdut-o,
dar care, din punct de vedere al purităţii rasiale, al obiceiurilor şi al
portului au rămas ca şi ceilalţi. Acelaşi lucru se poate spune şi pentru
românii secuizaţi. Dacă ar fi să se pună accentul numai pe limbă, care
este expresia unui fond şi nu fondul în sine, ar însemna să se considere
„fraţi” toate „veniturile” levantine din ţară de care Eminescu se leapădă
cu atâta dezgust. Faptul n-ar fi deloc logic. De altfel, orice legionar poate
intui acest adevăr de bază, atunci când în rugăciune trebuie să invoce
„strămoşii” săi, adică, în actul cel mai mistic al credinţei legionare.

Căci, cum scrie Căpitanul, „când zicem neamul românesc, înţelegem
toţi românii vii şi morţi care au trăit dela începutul istoriei pe acest
pământ şi cari vor trăi în viitor…Un popor ajunge la conştiinţa de sine,
când ajunge la conştiinţa acestui întreg”.
4 După Eminescu, tăria de caracter şi capacitatea de a pricepe în
mod dezinteresat un adevăr formează, alături de omenia şi decenţa lui
caracteristică, trăsăturile de bază ale adevăratului român. De aceea este
un prilej de adâncă mâhnire a vedea că în actualul exil, unde, în contact
cu străinii, fiecare român este un trimis al neamului său, nu prevalează
aceste alese virtuţi. Intriga şi lucrătura levantinului versatil precum şi
ţigănia „romilor” lăieţi, care formează ceea ce Eminescu numea
„patologia societăţii româ-neşti”, roade viaţa românilor din exil, spre
ruşinea neamului nostru. În această atmosferă dezolantă, apar caracterele
slabe, care, pentru o bucată de pâine sau obţinerea unei situaţii mai bune,
îşi târguiesc conştiinţa şi îşi reneagă credinţa. Toate aceste manifestări
inferioare, care produc amărăciune şi dezgust, ar fi fost un motiv de
disperare pentru viitorul neamului nostru, dacă n-ar fi fost figuri de bronz
din trecutul neamului românesc, ca Eminescu, Carp, Iuliu Maniu,
Corneliu Codreanu şi alte atâtea exemplare alese din generaţiile mai
vechi şi mai ales din cele mai tinere, care au primit şi primesc cu seninătate
de martiri moartea pentru credinţa lor. La aceştia trebuie să ne gândim
ori de câte ori ne prinde descurajarea de cele ce vedem că se petrec în
jurul nostru.
5 Este incontestabil că, faţă de tendinţele panslaviste ale Rusiei,
ideea latinistă a constituit un scut pentru apărarea neamului românesc.
Ea poate îndeplini aceeaşi funcţiune şi în viitor, chiar dacă în cea mai
mare parte din cercurile occidentale este considerată ca răsuflată şi lipsită
de orice fundament, întrucât, după aceştia, n-a existat şi nu există o rasă
latină. Dar ea a avut şi va avea un caracter defensiv pentru a apăra insula
latină din marea slavă.
 Prin dimensiunea latină a neamului nostru, noi nu putem rupe
cercul slav, care ameninţă să ne sufoce. Numai folosind dimensiunea
tracă, care este mult mai profundă, s-ar putea face breşă largă spre Sud,
unde nu numai elementul românesc, dar şi populaţiile care vorbesc
idiomuri slave, sunt constituite – cum arată caracterele lor fizice şi morale

– de aceleaşi elemente etnice care sunt cu totul diferite de adevăratul
element slav. Acest lucru îl poate observa oricine, care nu este stăpânit
de prejudecăţi „latiniste”, sau n-a rămas la cunoştinţele învechite din
manualele de şcoală primară, în legătură cu problemele etnologice.
La noua ofensivă panslavistă reluată de bolşevici, în sensul de a
prezenta toate popoarele balcanice ca îmbibate de sânge slav, se poate
purcede la contra-ofensivă numai prin ideea autohtonismului balcanic,
care este mult mai adevărată. Acest adevăr de bază l-a intuit Nicolae
Iorga, când în anul 1914 scria în Buletin de L’Institut pour L’Etude de
L’Europe Sud Orientale: „Urmele de azi nu trebue să ne înşele: supt
Bulgar stă de foarte multe ori Tracul, supt Sârb adeseori Românul,
supt Muntenegrean Albanezul iliric, supt Grec elemente umane care n-
au a face de loc cu sângele elenic. Limba a dat o conştiinţă deosebitelor
grupe, care poartă în unele cazuri numele cuceritorilor. Din punctul
nostru de vedere va trebui să se ţină seamă tot mai mult de noile unităţi
teritoriale în această regiune a Sud-Estului-Europei în care delimitările
recente pătate de sânge lasă urme aşa de neînsemnate şi trecătoare,
faţă de marea unitate de rasă a strămoşilor comuni Traci şi Iliri, mai
vii de cum s-ar crede de împotrivirea îndărătnică a acelor forme politice
şi sociale care, pentru că au fost numite în cursul veacurilor greceşti,
bulgăreşti, sârbeşti, turceşti, nu sunt pentru aceasta mai puţin comune
de caracterul comun al tuturor marilor înrăuriri apusene, răsăritene,
nordice de rase, de stăpâniri, de religii ce au suferit”. Această idee a
autohtonismului a călăuzit activitatea Institutului de Studii Balcanice
din Bucureşti atât în timpul cât a fost condus de Nicolae Iorga, cât mai
târziu, sub conducerea lui Gheorghe Brătianu. În cadrul acestui Institut,
diferiţi profesori universitari şi academicieni români, ca Sliviu Dragomir,
Emil Petrovici etc., au făcut comunicări şi conferenţiat, relevând diferitele
aspecte ale acestei probleme, ca „rumânismul ca factor în etnogeneza
popoarelor balcanice” sau „contribuţia factorului slav în complexul
balcanic” etc. Concluzia în general a fost că „Vlahii sau Românii
reprezintă elementul rasial care a influenţat pe slavi în aşa măsură
încât aceştia au schimbat aspectul lor fizic” (Silviu Dragomir: vezi ziarul
Universul din Februarie şi Martie 1944).

Dacă acest punct de vedere, cum scrie Nicolae Iorga în „Istoria
Românilor”, pag. 13, n-a fost admis de cercetătorii balcanici stăpâniţi
de ideea slavă şi greacă, până la D.D. Budimir şi Skok, în schimb a fost
confirmat şi de ceilalţi învăţaţi români. „Noi Românii de azi – scrie
Vasile Pârvan – suntem nu numai urmaşii Romanilor din Dacia, ci în
aceeaşi vreme urmaşii şi ca sânge şi ca suflet ai întregei împărăţii
romane de răsărit”.
Pârvan a înţeles deci unitatea pe care o formează teritoriul „între
graniţele geografice Alpii Norici, Bosforul Cimerian, Carpaţii nordici,
Olimpul” (citat Iorga: „Istoria Românilor”, pag. 15).
Din punct de vedere politic – căci pe acest plan interesează
chestiunea aici – după tragicele experienţe făcute cu imperialismul
sovietic, acest punct de vedere începe să fie luat în considerare şi de
gândirea politică a multor slavi de la Sud. De aceea, pare cu atât mai
inexplicabilă superficialitatea sau lipsa de maturitate politică de care
dau dovadă unii români care, deşi rămaşi în urmă cu problemele politice
de această natură, totuşi vor să încurce discuţia cu argumente răsuflate
înainte de a fi pătruns sensul adevărat al acestei orientări preconizate de
tot ce a fost mai distins în intelectualitatea noastră.

Anexe
Madrid, 29 Septembrie 1951
Stimate Domnule Bujin,*
Am primit numărul 4 al Bibliotecii Verzi, şi-ţi mulţumesc din
toată inima, rugându-te în acelaş timp să binevoeşti a transmite Domnului
Constantin Papanace cele mai vii felicitări din partea mea, pentru
magistrala conferinţă.
Cu cele mai alese sentimente de la al D-tale
Aron Cotruş
*
5 Septembrie 1951
74 bis, Av.S.
Scumpe Domnule Bujin,
Îţi mulţumesc din adâncul inimii pentru noua D-tale atenţie de
a-mi fi trimis conferinţa D-lui Papanace. Am citit-o cu vie plăcere şi cu
mult interes, pentru cei ce n-au citit scrierile politice ale lui Eminescu –
şi sunt atât, atât de mulţi – problema pusă atât de frumos şi cu atâta
competinţă de D. Papanace va fi o adevărată revelaţie. Te rog să faci să-
i ajungă D-lui Papanace, pe lângă salutările mele distinse, felicitările
mele cele mai sincere pentru activitatea atât de nobil patriotică pe toate
căile pentru cunoaşterea şi apărarea neamului nostru obidit de către cei
ce sunt în măsură s-o facă. Această acţiune face onoare neamului şi
crainicului neobosit.
Cu cele mai dragi amintiri şi salutări al d–tale devotat
Cl. Isopescu
* Multe din scrisorile primite au fost adresate, în acele zile de nesiguranţă, camaradului
Nicu Bujin care se ocupase de colportajul acestei broşuri.

Biblioteca „M. Eminescu” Delmenhorst, în 26 Sept. 51
(23) Delmenhorst, Grunstr. 28
D-sale D-lui Nicolae Bujin (?),
Roma
Mult Stimate D-le Bujin,
Primiţi vă rog cele mai inimoase mulţumiri pentru scrierea d-lui
C. Papanace: „Mihai Eminescu, un mare precursor al legionarismului
românesc”, ce aţi binevoit să ne-o trimiteţi. Excelenta clasificare şi
sistematizare a ideilor politice ale lui Eminescu şi originala şi româneasca
interpretare pragmatică a lor în această scriere, fac din ea una din comorile
cele mai valoroase ale bibliografiei eminesciene şi poate cea mai bună
scriere dintre publicaţiile politico-ştiinţifice ale emigraţiei române.
 Pe noi ne-ar interesa foarte mult de aceea dacă am putea primi
din partea autorului scrierii, contra cost vreo zece exemplare ale
publicaţiei, spre a o difuza în cercurile româneşti din Germania.
Rugându-vă să ne comunicaţi preţul exemplarului şi adresa unde
să vă expediem banii, vă rugăm să primiţi cele mai sincere salutări din
partea noastră.
V. Bendescu (în calitate de custode al bibliotecii)
P.S. Ne-ar bucura foarte mult, dacă am putea primi câte un exemplar şi
din celelalte scrieri ale d-lui C. Papanace. Transmiteţi-i vă rog şi D-lui
cele mai devotate închinăciuni din partea noastră.
*

ROMÂNIA
Organul Românilor din Argentina
Buenos Aires
Casilla DE Correo 1279 26 Decembrie 1951
D-sale,
Domnului Constantin Papanace
Fost Ministru,
Roma
Iubite Domnule Papanace,
Excelentul camarad care este Dem. Gh. Nolla mi-a împrumutat
pentru o zi exemplarul din posesia d-lui Comandant B.V. Ilie Gârneaţă
a lucrării Dv. „Mihai Eminescu, un mare precursor al Legionarismului
românesc”.
Aveam deja cunoştinţă de această lucrare, din comentariile
apărute în câteva gazete româneşti. Surpriza însă, la lectură, mi-a fost
totală. De la „Naţionalitatea în Artă” şi de la Cartea Căpitanului nu mi-
a mai fost dat să trăiesc, citind, emoţii aşa de puternice. Aţi construit,
iubite Domnule Papanace, prin această succintă broşură, un monument
de preţ nu numai pentru legionarismul nostru, dar pentru naţionalismul
românesc, în general.
Deşi, cu atâta modestie, vă ascundeţi după citatele din Eminescu,
rolul Dv. de interpret şi sintetizator este covârşitor. Nu am decât un
regret: acela că vitregia vremurilor nu v-au îngăduit să dezvoltaţi lumi-
noasele principii mai amplu, cu exemplificări mai abundente.
Lucrarea Dv. ne revelează – celor care, ca mine, suntem absenţi
de 15 ani din Ţară – un Eminescu necunoscut, cu intenţie bagatelizat de
oficialitate. Dacă despre poet am spus că este genial, cu ce epitete se
cuvine să-l gratificăm pe acest minunat vizionar, pe acest gazetar onest
şi documentat, pe acest cugetător original şi puternic, pe acest mare
Român, pe acest prim legionar din splendida Mişcare a Căpitanului?
Faptul că-l anexaţi Legiunii – la care de fapt Eminescu aderă singur,
prin propria greutate a gândirii şi simţirii lui naţionale – o să ne aducă,

din partea celor din afară, noi injurii. Ni le doresc copioase. Pentru că
numai un atac concentric venit din afară (aşa cum se desemnează deja în
nota antilegionară din ultimul B.I.R.E.), poate grăbi regruparea diverselor
formaţiuni legionare astăzi din nenorocire dezbinate….
Al. Frâncu
*
Draguignan (Var) France
9 Februarie 1953
Domnule Papanace,
Am primit şi a opta lucrare (n.n. este vorba de broşura „Martiri
Legionari”) din seria ce tipăriţi în Roma sub titlul „Biblioteca Verde”.
Pe toate le-am citit cu interesarea ce impun şi cu regretul că vă lipseşte
încă posibilitatea de a le înmulţi şi împrăştia în cât mai multe mii de
exemplare şi-n câteva limbi străine, cum merită.
Pentru tragedia istorică a Macedoniei aromâne, nu ştiu cine a
scris mai mult. Nu trebuie lăsaţi politicienii înguşti, nici diplomaţii
superficiali, să aştearnă peste această chestiune, nici uitare, nici amânare.
Nu cred că truda ce aţi pus mai mult ca oricine, de a se aduce această
chestiune în discuţia forurilor cuvenite, să rămână fără vreo urmare. Înalta
diplomaţie nu trebuie lăsată adormită în eclipsa în care se află azi, ci
trebuie trezită spre a vedea că are o datorie încă mai înaltă de îndeplinit,
decât ce face în prezent prin jonglerii sterpe şi condamnabile, încât nici
după nouă ani nu-i în stare a repara greşeala tratatelor din 1945, anume
stabilirea justiţiei şi a libertăţii tuturor popoarelor, între care foarte
nedreptăţite sunt Macedonia, Armenia şi toate cele subjugate în sovietele
ruseşti.
Sub aceeaşi învinovăţire cad şi Bisericile creştine – anchilozate,
fărâmiţate şi vegetând în protestantismul american, şi activând încă nu în
destulă măsură (împiedicată de fracmasonerie), – al căror glas ar trebui să
răsune laolaltă, pururea puternic, pentru adevăr şi dreptatea trebuitoare

tuturor popoarelor. Să sperăm că negura dezorientării va dispare, mintea
li se va lumina şi acţiunea dorită de libertate şi justiţie va începe curând.
Dar, felicitarea deosebită ce vreau să v-o prezint, creşte prin
apariţia broşurii a opta. Lumea din ţară n-a ştiut şi încă nu cunoaşte
frământările şi suferinţele grozave îndurate de Legiunea lui Corneliu
Codreanu. Între neştiutori am fost şi eu; de aceea am citit cutremurat
paginile acestei broşuri. Între reflexii mi-a venit şi întrebarea: Unde-s
azi toţi acei criminali?…
Din listele publicate ale martirilor mi-am făcut un pomelnic
pentru rugăciunile mele. Mă voi ruga şi pentru aceştia, mă voi ruga lui
Dumnezeu şi pentru cei ale căror nume nu-s publicate, dar au fost chemaţi
la Dânsul ca nişte martiri ai luptei duse pentru binele unui întreg popor
român.
Cu arhiereşti binecuvântări şi doriri de tot binele,
† Mitropolit Visarion

DESTINUL UNEI GENERAŢII
Geneza şi urmările lui
10 decembrie 1922

Lămurire
Conferinţa care se publică în volumul de faţă a fost ţinută la 10
Decembrie 1942, în cadrul grupului legionar de conducere, pe când acesta
se afla cu domiciliul forţat în satul Berkenbruck/Spree din Germania.
Cu unele mici retuşări şi completări, a mai fost rostită şi la 10
Decembrie 1944, după eliberarea din lagărul de concentrare de la Dachau,
în faţa unui grup de legionari, strânşi clandestin, în Pădurea de la
Kahlenberg, faimosul deal care străjuieşte Viena. Ne adunasem pe ascuns,
în şedinţă comemorativă, într-un cadru care amintea de prigoanele trecute,
spre a evita o nouă arestare în masă. Cu o lună în urmă, de ziua Sfântul
Arhanghel Mihail, patronul Legiunii, la instigaţiile unor delatori, au fost
arestaţi de către autorităţile germane, un grup de peste 20 de legionari, în
majoritate Macedoneni şi duşi în regiunea mlăştinoasă de la Goltz (Neu-
Siedlier-See) să sape la şanţuri anti-tanc, alături de prizonieri de război.
Acum, când păşim în anul în care se împlinesc trei decenii de
luptă de la izbucnirea Mişcării studenţeşti din 1922 şi un pătrar de veac
de la înfiinţarea Mişcării Legionare, timp considerat suficient pentru
conturarea fizionomiei unei generaţii, am găsit necesar să publicăm
această conferinţă comemorativă, în semn de pios omagiu adus acestei
generaţii de sacrificiu.
Totodată, am crezut că prin identificarea cauzelor care au dat
naştere Mişcării studenţeşti, precum şi prin desprinderea firului
conducător ce străbate diferitele ei faze, se va înlesni noilor generaţii de
luptători să pătrundă mai bine fenomenul legionar şi linia trasată de
Căpitan.
Dar, în afară de aceste preocupări de natură legionară, am
presupus că o cunoaştere mai temeinică a genezei şi urmărilor lui 10
Decembrie 1922 – acest incomparabil fenomen românesc de ordin politic,
social şi spiritual care a reţinut atenţia atâtor studioşi străini – ar putea fi
de folos şi celorlalţi Români care nu sunt încadraţi în Mişcarea Legionară.
Destinul unei generaţii, în cadrul neamului din care face parte, este bine

să fie cunoscut şi, mai cu seamă, înţeles. Numai aşa se pot evita
convulsiuni inutile, dăunătoare şi uneori chiar fatale.
Am fi mulţumiţi, dacă paginile ce urmează ar contribui cu ceva
la înţelegerea unei generaţii atât de chinuită, calomniată, decimată şi
răstignită în prigoane ce se ţin lanţ, de trei decenii, pentru că a iubit prea
mult: ţara, neamul şi pe Hristos.
13 Ianuarie 1952                                                                             C. P.
Lămurire la a doua ediţie
Prima ediţie a broşurii de faţă a fost epuizată mai demult. În tot
acest timp, ne-a fost cerută cu insistenţă de mulţi camarazi. Am dat însă
precădere publicării altor studii inedite care, în colecţia „Biblioteca
Verde”, a ajuns la nr. 23. Acum, întrucât această broşură continuă să fie
căutată, am hotărât publicarea acestei a doua ediţii. O facem fără nici o
modificare.
Septembrie 1978                                                         C. P.

I. Zvâcnirea instinctului naţional
Ziua de 10 Decembrie 1922 înseamnă o dată de răscruce în istoria
neamului românesc. Cu cât va trece timpul, cu atât importanţa acestei
zile se va evidenţia mai mult. La cea de a 22-a aniversare a Mişcării
studenţeşti şi în perspectiva celor două decenii şi mai bine de lupte
crâncene, se cuvine să facem un pas spre a desprinde din învălmăşeala
atâtor evenimente firul conducător pe care s-a mişcat această luptă în
diferitele etape ce s-au succedat.
Instinctul
Apare evident faptul că Mişcarea Studenţească din 1922 a fost
o puternică erupţie a instinctului naţional. O mărturisesc toţi aceia care
au trăit-o: „Această nebănuită de nimeni manifestare colectivă a tinereţii
româneşti – scrie Căpitanul – a fost o isbucnire vulcanică, pornită din
adâncurile naţiei” (Pentru Legionari, pag. 75). Iar Ion Moţa spune:
„Ne-am dat clocotului şi svâcnirii curate. Căci „mişcarea studenţească”
n-a fost decât o svâcnire a inimei noastre, mai bine zis o reproducere în
sufletele noastre a unei svâcniri uriaşe, venite din adâncurile fiinţei
neamului nostru. Un spasm al naţiunii bolnave, iată ce a fost mişcarea
noastră”(Cranii de lemn, pag. 230).
Se împlinea o veche profeţie a lui Eminescu: „Domnia fanariotă
şi scurgerea sistematică de stârpituri şi faliţi în şesul Ţării Româneşti
a ţinut 121 de ani. Abia la 1921 avem perspectiva că, prin o lungă
reacţiune a spiritului naţional şi a puterii de asimilaţiune a solului şi a
rassei, vom fi exterminat până şi urmele acelei domnii odioase” (Vol.
II, pag. 292). „Dacă privim fierberea vieţii noastre publice, putem vedea
bine că neliniştea perpetuă din generaţiunea de azi la ordinea zilei şi
frecăturile ei, atât din viaţa politică cât şi din cea spirituală, nu-şi are
cauza lor pe atâta în interese personale (precum susţin unii), ci mai
mult în profunda sciziune dintre direcţiunele pe care au apucat unii de
pe o parte, alţii pe de alta…

Însă generaţiunea ce creşte are şi ea datorii de împlinit, precum
le are fiecare generaţiune, ce se înţelege pe sine însăşi; şi e lesne de
presupus că membrii ei, îndată ce au cunoscut răul, au cugetat şi la remedii
contra lui.
... Dacă o generaţiune poate avea un merit, e acela de a fi un
credincios agent al istoriei, de a purta sarcinele impuse cu necesitate
de locul pe care îl ocupă în înlănţuirea timpilor. Şi istoria lumii cugetă,
deşi încet, însă sigur şi just: istoria omenirii e desfăşurarea cugetării
lui Dumnezeu. Numai expresiunea exterioară, numai formularea
cugetării şi a faptei, constituiesc meritul individului ori al generaţiunii,
ideea internă a amândurora e latentă în timp, e rezultatul unui lanţ
întreg de cauze, rezultat ce atârnă mult mai puţin de voinţa celor prezenţi
decât a celor trecuţi” (Vol. I, pag. 43).
Pare că aceste adevăruri formulate de Eminescu îşi găsesc o
aplicare integrală în „Mişcarea studenţească”. Totuşi, se naşte o serie
întreagă de întrebări în legătură cu fenomenul produs în 1922. De ce
acest instinct n-a erupt până atunci? De ce izbucneşte tocmai, imediat
după întregirea graniţelor, adică în momentul când împlinirea idealului
milenar era în toi şi când ar fi părut mai natural să fie – mai ales după
încordările războiului – o tendinţă spre tihnă, pentru gustarea acestei
mari bucurii? Avea numai un mobil de apărare (defensiv) faţă de
primejdia bolşevică, ce se profila tot mai ameninţătoare prin suportul
ce-l găsea în infiltraţiile evreieşti din Ţară, sau includea şi năzuinţi
ofensive, de afirmare românească, ce depăşeau cu mult această primejdie?
Din ce adâncuri veneau şi încotro se îndreptau aceste năzuinţi? Ce
corelaţie există între ele şi momentul istoric, în care s-au manifestat cu
atâta vehemenţă?
Iată întrebări, care nu şi-ar putea găsi răspunsul integral în cadrul
restrâns al acestei expuneri comemorative. Totuşi, vom încerca să schiţăm
unele elemente esenţiale, care au avut un rol decisiv în declanşarea
„Mişcării studenţeşti” din anul 1922.

II. Climatul războinic
Prin concepţia noastră legionară, profund creştină, noi nu putem
împărtăşi ditirambele exagerate făcute de unii cugetători, care consideră
războiul ca „ceva divin în el însuşi” (Joseph de Maistre) sau ca
„fenomenul cel mai profund, cel mai sublim al vieţii morale” (Prudhome)
şi nici nu credem ca Moltke că „fără răsboiu, omenirea s-ar steriliza în
materialism”. Totuşi nu negăm că, pe lângă atâtea calamităţi, războiul
are şi unele părţi salutare în legătură cu procesul de selecţiune socială.
Confruntarea la fiecare clipă cu moartea pe câmpurile de bătaie,
zguduie adânc întreaga fiinţă a unui individ sau a unui neam. Legea
selecţiunii naturale prin luptă funcţionează intens. Instinctele ofensive
şi de afirmare se dezmorţesc şi se învolburează. Elementele cărora li s-
au ofilit complet aceste instincte combative sunt depăşite şi adesea se
prăbuşesc ca nişte copaci şubrezi. Chiar dacă în vâltoarea unui război se
consumă mai mulţi dintre cei aleşi, totuşi, climatul spiritual, care se
naşte, este propice mai mult respiraţiilor mari şi adânci. Duhul epopeic
începe să stăpânească. Atmosfera tihnită, minoră şi adesea prozaică, se
aşează ca o pâclă în vreme de pace, se destramă sub presiunea tragismului
pe care îl capătă problemele de existenţă în aspra confruntare cu moartea.
Atunci adâncurile desfundate ale unui neam se învolburează şi îşi caută
forme noi de viaţă, în consonanţă cu esenţa sa originară.
Războiul de întregire din 1917 a avut acest efect asupra sufletului
românesc. Toate reziduurile sedimentate şi zgura aşezată în cele patru
decenii de viaţă publică dulceagă, în aparenţă prosperă şi liniştită –
tulburată doar, pentru un scurt moment, de răscoalele ţărăneşti din 1907,
care erau un simptom al clocotului din adâncuri – au fost în aceşti ani de
război vârtos scuturate.
Instinctul de viaţă românească, dezmorţit acum, de sub poleiala
strălucitoare, dar şi otrăvitoare, în care îl înăbuşea o clasă conducătoare hibridă
prin structură şi înstrăinată sufleteşte, îşi căuta drumul propriului său destin.
Bucuria trecerii Carpaţilor, alternată cu drama unei retrageri
haotice, întreagă această gamă de emoţii contradictorii a făcut ca răscolirea
98 CONSTANTIN PAPANACE
să fie în toată întinderea şi mult mai adâncă. Din această răscolire generală
s-a născut spiritul de luptă eroică, ce a animat armatele de ţărani de la
Mărăşti, Mărăşeşti, Oituz şi în alte atâtea părţi glorioase.
Dar aceasta cotrasta profund cu preocupările meschine ale multora
de la spatele frontului şi mai ales cu atitudinea mai mult decât detestabilă
a fostului Principe Carol – viitorul rege tiran – care, cu clicile lui cultivate
de pe atunci, se dedau cu atâta nesocotinţă la petreceri şi orgii. Acest
contrast izbitor, pus în evidenţă pe fondul unei mari tragedii naţionale, a
făcut să se adâncească iremediabil discrepanţa sufletească între marea
masă a poporului român şi pătura lui conducătoare superpusă.
Grelele încercări ale războiului au învârtoşit instinctul de viaţă
al poporului român şi au dezechilibrat până la descompunere putreda lui
clasă conducătoare. Din acel moment, s-a născut în mod virtual profunda
criză internă, în care se va zbate Statul Român. Sufletul românesc
învolburat nu va putea fi dominat şi nici modelat şi orientat de această
clasă impotentă şi iremediabil compromisă. Dar diferitele diversiuni
făcute sub lozinca răspunderilor prin averescanism sau a dreptăţii sociale
prin ţărănismul unor surtucari, pe care A.C. Cuza îi chema „la ţăranul
român cu perciunii de jupân”, vor reuşi pentru un timp, să amăgească
năzuinţele adevărate ale sufletului românesc şi să amâne pentru puţină
vreme un conflict devenit inevitabil.
Generaţia studenţească de la 1922 a trăit intens aceste zguduiri ale
războiului, la o vârstă când puterea de receptivitate era cea mai mare.
Sensibilitatea ei a fost adânc brăzdată de frământările de atunci. Din prima
clipă a izbucnirii războiului, Căpitanul, care încă nu împlinise 17 ani, a
plecat spre Ardeal, la regimentul unde făcea serviciu tatăl său, „împins de
dorul de a fi şi el printre luptătorii de la front”. Camaradul său de luptă,
Ilie Gârneaţă, participă activ ca cercetaş, pe toată perioada războiului, iar
Ion Moţa, deşi mai tânăr cu trei ani, refugiat în Moldova, ieşea ca elev la
munca câmpului „muncind pentru ostaşii care luptau pe front” ( v. Andrei
Ionescu, Almanahul Cuvântului, pag. 132). Şi aceeaşi participare entuziastă
a avut-o întreg tineretul Ţării. Întâmplarea din pădurea Dobrina (Martie
1919), povestită cu atâta emoţie de Căpitan, este caracteristică tocmai pentru
noul duh, care s-a zămislit din încleştarea războiului. Acest duh nou va fi

purtat în suflet de viitori studenţi şi, după dibuiri şi frământări, va izbucni
într-o zi cu puteri nebănuite.
Climatul aspru de război şi confruntarea cu moartea, pe lângă
învolburarea forţei vitale a naţiei româneşti, a deschis şi perspective cu totul
noi, în privirea, simţirea şi judecarea realităţilor naţionale şi internaţionale,
în multe privinţe esenţial deosebite de cele de înainte de război.

III. Întregirea teritorială
Produce şi ea o profundă schimbare în evoluţia sufletului românesc.
Prin rezultatul politic al întregirii graniţelor nu se epuiza, cum s-
a crezut, idealul naţional, pentru ca noile generaţii să se găsească în faţa
uni gol producător de criză şi stagnare sufletească. Dacă s-ar fi întâmplat
un asemenea fenomen, cel puţin prima generaţie de după război, adică
generaţia de la 1922, n-ar fi manifestat nici un fel de nelinişte. Ar fi
înclinat să beneficieze tihnită de avantajele pe care le aducea cu sine
împlinirea idealului naţional. În realitate, însă, fenomenul s-a întâmplat
invers: sufletul românesc pus în mişcare de toate aceste evenimente
simţea – chiar dacă nu complet desluşit – că de acum începe partea
pozitivă a idealurilor româneşti.
De milenii neamul românesc a năzuit să se unească. Acest lucru
era o condiţie esenţială oricărei prosperităţi de forţă materială sau
spirituală. Dar era numai o condiţie, o etapă, un obiectiv premergător –
fie el oricât de important – nu însă un scop. Lupta dusă în acest sens, va
avea mai mult un caracter exterior şi material, similar obiectivului
urmărit. Unirea Principatelor, înălţarea lor la rangul de regat, ca şi
întregirea teritorială din 1918, nu puteau constitui, prin ele însele nişte
finalităţi. Ele erau numai etape de pe versantul negativ al existenţei
noastre naţionale, determinat de situaţia geografică şi vitregia istorică,
pe care neamul românesc a trebuit să le parcurgă pentru a ieşi pe creştet,
la suprafaţa istoriei. Astfel că întregirea graniţelor însemna constituirea
bazei de plecare spre partea pozitivă şi creatoare, nu însă şi plecarea.
Aici era punctul de unde se bifurcau perspectivele. Dacă cei din generaţia
unirii (bătrână), privind spre trecutul luptelor, îşi considerau visul
împlinit, cu sentimentul unei finalităţi, generaţia tânără, dimpotrivă,
simţea, oricât de nedesluşit la început, că pentru prima dată neamul
românesc întregit se găseşte în condiţii de a putea avansa temerar în
istorie. Din imboldul acestor năzuinţe îngrămădite de milenii, venea
toată neliniştea şi înfrigurarea generaţiei de la 1922.

„Această mare înnoire a naţiunii române – se întreabă înfrigurat
Căpitanul – este posibil să vină? Urmează. O simţim cu toţii. După lunga
noapte de veacuri, azi, între aceleaşi graniţe, poporul român aşteaptă
răsăritul soarelui, aşteaptă ceasul învierii lui ca neam. Este posibil oare
ca toate frământările milenare să se oprească la o simplă chestiune de
formă: unirea într-un Stat a tuturor Românilor? Nu simţiţi din adâncuri
cum clocoteşte marea renaştere a poporului român? În această înviere
va avea un rol covârşitor tinerimea. Pe dânsa o cheamă destinul să joace
pe scena istoriei. Nu ne înţeleg oamenii vechi? Nu ne înţeleg pentru că
apelul sacru al destinului numai noi îl putem auzi, numai noi îl înţelegem,
pentru că numai nouă ni se adresează” (C.Ş.C., pag. 71-72).
Ruperea zăgazurilor despărţitoare de fraţi de la nişte frontiere
artificiale a făcut să năvălească şuvoaiele de simţiri stăvilite şi comprimate
până atunci, care acum, însă, se revarsă tumultos pe tot cuprinsul Ţării
întregite şi cu deosebire în universităţi.
 Şi acest tumult de viaţă nouă nu va fi înţeles nu numai de decrepita
clasă conducătoare înstrăinată, dar cu unele excepţii nici de cei mai bine
intenţionaţi bătrâni naţionalişti. Plămânii lor, obişnuiţi să respire mai mult
în intimitatea cadrelor regionale, cu inerentele lor mărunţişuri, se găseau
nepotriviţi pentru respiraţia pe care o dau spaţiile mari.

IV. Împroprietărirea ţăranilor
Reforma agrară şi sufragiul universal, proclamate sub presiunea
evenimentelor, au stârnit noi curente de energie, de data aceasta în sens
vertical, de jos în sus, până la Universitate, valuri proaspete de tineret. Aceste
contingente formate de fiii sau fraţii ţăranilor, care imediat după război s-au
întors de pe front „cu dor şi hotărâre de viaţă nouă” (Pentru Legionari,
pag. 121), aducea un instinct românesc nealterat, sănătos şi înfrigurat de
aceleaşi mari năzuinţe. Prin revărsarea lor masivă, se schimbă esenţial
structura sufletească a corpului studenţesc, compus până atunci, din
progeniturile elementelor orăşeneşti, care în mare parte erau de provenienţă
dubioasă sau deformate sufleteşte de o mentalitate cosmopolită.
Noile preocupări ale tinerilor fii de ţărani, vor purta pecetea
instinctului sănătos (măcar în germen) adus din lumea satelor şi nu vor
avea, în general, acele manifestări patriotarde, fanfaroane şi lipsite de orice
credinţă interioară, reprezentate de speţa de studenţi zişi naţionalişti din
care mai târziu se vor recruta diverşii Iamandi, Manciu şi alte asemenea
exemplare detestabile. Contrastul între mizeria satelor natale şi poleiala
orbitoare a oraşelor, unde mişuna în desfrâu lumea interlopă a veniturilor,
le va irita sensibilitatea şi răvăşi rândurile. Cei slabi vor aluneca şi se vor
descompune în această lume sleită de plăceri, roasă de vicii şi pervertită
de turpitudini, sau se vor resemna în mizeriile camerelor mucegăite sau
prin mansardele gheboase şi prelinse de ploaie, mângâind speranţa unei
mizerabile slujbe de stat. Cei tari însă, vor mocni gânduri de evadare
sălbatică sub impulsurile ancestrale, răscolite acum, după război, dar încă
nelămurite pe deplin. Încotro, însă, se vor îndrepta? Iată, răspântia cu
surprizele şi toate primejdiile ce vor rezulta din cursele întinse spre direcţiile
orientărilor greşite. Oricum, un lucru este cert: în studenţimea de la 1922,
pentru prima dată în istoria noastră naţională, instinctul ţărănimii este
reprezentat masiv. Şi acest fapt va avea mari repercusiuni în evoluţia acestei
lupte şi a Ţării în general. Prin marele aflux al studenţilor de origine
ţărănească, componenţa socială a inteligenţei româneşti va suferi o
schimbare în proporţii necunoscute până atunci.

V. Conspiraţia bolşevică
În toiul acestor răvăşiri, frământări şi dospiri, care caracterizează
momentele de naştere ale României Întregite, începe să se profileze, din
ce în ce mai ameninţătoare, primejdia bolşevică de peste Nistru.
Aceasta devenea cu atât mai mare, cu cât elementele evreieşti
infiltrate în toate provinciile româneşti şi cu deosebire în Moldova,
Basarabia şi Bucovina şi contaminate de virusul comunist, deveniseră
factorii cei mai activi în acţiunea de propagare a acestei doctrine a urii,
subminând, sub toate formele, consolidarea României abia întregite. Din
această pepinieră se recrutau toţi agenţii de disoluţie naţională, care
urmăreau extinderea bolşevismului în România.
Atacurile împotriva instituţiilor de bază ale statului (şcoală,
armată, biserică, dinastie etc.) erau date sistematic, făţiş şi insolent.
Capcanele diversiunilor – arma lor atât de preferată – erau abil întinse în
toate sectoarele vieţii publice; perfide plase ţesute diabolic, pentru
prinderea celor naivi, se întindeau în toate părţile. Muncitorimea
înfometată şi setoasă de dreptate o ţineau în mână, prin promisiuni
demagogice; injectată de ură, o aruncau în lupte pentru ca, prin agitaţii
şi greve, să paralizeze orice activitate şi să dezorganizeze Statul. Aşa
zişii intelectuali cu instinctul de conservare ofilit în abstracţiuni uscate
şi cu capul turmentat de dialectica sarbădă a materialismului istoric, se
clătinau gata de prăbuşire. Elanul tranşeelor era colectat, prin prestigiul
dobândit în timpul războiului, de Mareşalul Averescu, în tiparele mai
mult decât dubioase ale Ligii Poporului spre a-l descompune prin
stagnare sau a-l compromite la momentul oportun. De asemenea, noul
şi sănătosul suflu al ţărănimii, care la 1917 „din instinct se opunea acestui
val distrugător” (Pentru Legionari, pag. 10), era şi el acum ademenit
spre „ţărănismul” a cărui doctrină era atât de îmbibată de curentele
poporaniste ruse, care – cum se ştie – au premers pregătind terenul pentru
triumful bolşevismului. Chiar şi influenţa întremătoare, pe care viaţa
sănătoasă a Ardealului, îndârjit de lupta milenară, putea să o reverse în
România Mare, a început să fie alterată, în ritm galopant, de levantismul

clasei conducătoare din Vechiul Regat, fapt care a avut ca reflex, chircirea
într-o mentalitate regionalistă.
Nici sectorul studenţesc nu a fost neglijat. În primul an după
război, la deschiderea Universităţii din Iaşi, grupul studenţilor români
naţionalişti, „redus ca număr, era copleşit de masa imensă a studenţilor
jidani, veniţi din Basarabia, toţi agenţi şi propagatori ai comunismului”
(Pentru Legionari, pag. 15). „Câţiva, care mai încercam să rămânem
pe poziţie, eram învăluiţi într-o atmosferă de dispreţ şi duşmănie. Colegii
de alte păreri, cei cu libertatea de conştiinţă şi cu principiul tuturor
libertăţilor, scuipau în urma noastră când treceam pe stradă sau pe
sălile facultăţilor şi deveniseră agresivi, din ce în ce mai agresivi”
(Pentru Legionari, pag.16).
Dar aici, manevra uneltirilor descria şi o curbă mult mai largă. Planul
lor conceput iniţial şi pus în aplicare prin elementele aservite, din diferitele
guverne, era dezrădăcinarea şi proletarizarea intelectualilor, meniţi să
formeze cadrele „revoluţionare de meserie”, care vor răscoli şi îndruma
armata proletară din această ţară. Masele de tineri smulşi din lumea satelor
şi apoi aruncaţi în mizeria şi promiscuitatea centrelor cosmopolite, unde
sunt situate universităţile, vor fi lesne desfigurate sufleteşte, constituind un
adevărat rezervor de revoltă şi ură distrugătoare. De aici îşi vor recruta agenţii
pe care îi vor îndruma apoi spre locurile lor natale, spre a infecta sănătosul
instinct din lumea satelor, a cărei rezistenţă morală au avut prilejul să o
verifice. Acest sistem de subminare dăduse roade apreciabile în alte ţări.
 Aşadar, în toate sectoarele mai importante ale unei naţiuni,
primejdiile erau mortale. Dar clasa noastră conducătoare – chiar şi
elementele cele mai bine intenţionate – nu putea înţelege nici frământările
adânci, prin care trecea sufletul românesc după război şi nici manevrele
perfide, la care se dedau inamicii unei Românii sănătoase. Această clasă
conducătoare, intrată în plină descompunere, nu putea combate temeinic
primejdiile, fiind cu totul depăşită de noile condiţii de viaţă create de
război.

VI. Apariţia Căpitanului
Şi atunci naţia şi-a trimis din adâncuri Căpitanul. El este, înainte
de toate, instinct puternic şi voinţă masivă. Este acelaşi instinct care, la
izbucnirea războiului, l-a mânat, încă copil fiind, pe cărările care duceau
la dezrobirea Ardealului, „împins de dorul de a fi şi el printre luptătorii
de pe front”; iar cu doi ani mai târziu, în primăvara anului 1919, se
strângea în pădurea de la Dobrina cu tinerii săi camarazi, a căror viaţă
abia înmugurea, să trăiască înfrigurările şi dorul de luptă împotriva
bolşevismului.
Acest excepţional instinct, cu care sunt înzestraţi numai
conducătorii înnăscuţi, îl vor orienta în învălmăşagul atâtor năzuinţe,
sentimente şi tendinţe contradictorii de la marea răspântie istorică, în
faţa căreia raţiunea şi calculele cele mai abile rămâneau neputincioase.
„Când m-am aruncat în cea dintâi luptă – scrie Căpitanul – n-
am făcut-o în urma vreunui îndemn din partea cuiva. Nici în urma vreunei
consfătuiri, a vreunei hotărâri prealabile cu executarea căreia aş fi
fost eu însărcinat. Nici măcar sub impulsul unei mari şi îndelungate
frământări sau cugetări adânci, în care să-mi fi pus această problemă.
Nimic din toate acestea. N-aşi putea să definesc cum am intrat în luptă.
Poate ca un om care, mergând pe stradă cu grijile, nevoile şi gândurile
lui, surprins de focul care mistuieşte o casă, îşi aruncă haina şi sare în
ajutorul celor cuprinşi de flăcări” (Pentru Legionari, pag. 65).
Şi precizia orientării este uimitoare. Se putea vedea că în el
activează însuşi Destinul Românesc. Din prima clipă a vieţii sale
studenţeşti, în toamna anului 1919, se azvârle în luptă alături de
muncitorul Constantin Pancu, în sectorul cel mai primejduit al
muncitorimii. Astupă breşea făcută de atacul comunist, sparge greva de
la regie şi îşi încununează victoriile prin arborarea steagului tricolor,
după ce a smuls pe cel comunist, deasupra puternicei redute roşii a
atelierelor C.F.R. Nicolina (Iaşi).
Cu spatele acoperit, îşi creează un grup de şoc cu care angajează
apoi marea bătălie pe planul studenţesc. Acesta era sectorul cel mai

important al vieţii publice româneşti, prin poziţia lui centrală şi de
intersecţie pe care o ocupă în evoluţia statului român cu o populaţie
ţărănească copleşitoare. Aici dă atacuri succesive şi concentrice. Simte
că este poziţia cheie de unde se radiază întreaga forţă propulsoare a
organismului naţional.
Primul congres studenţesc după război s-a ţinut la Cluj, în zilele
de 4, 5, 6 Septembrie 1920, „într-o atmosferă de mare entuziasm,
datorită unirii neamului românesc prin forţa armelor şi jertfelor lui.
Era cea dintâi întâlnire a tinerilor intelectuali ai unui popor răzleţit în
cele patru vânturi de soartă şi de noroc. Două mii de ani de nedreptăţi
şi suferinţe se încheiau acum. Cât entuziasm, câte emoţii sfinte, câte
lacrimi n-am vărsat cu toţii! Dar pe cât era de mare entuziasmul pentru
prezentul care ne copleşea inimile prin măreţia lui, pe atât era de mare
dezorientarea faţă de lina viitorului” (Pentru Legionari, pag. 39). Din
toate părţile se făceau presiuni pentru admiterea în centrele universitare
şi la conducerea lor a studenţilor evrei care, cum am văzut, erau adepţii
ideologiei comuniste şi a cărei difuzori fanatici sau interesaţi deveneau.
Majoritatea conducerii studenţeşti de atunci cedase în această privinţă.
Situaţia a fost restabilită datorită Căpitanului.
„Micul nostru grup de la Iaşi, invincibil prin hotărârea sa, unit
cu grupul Bucovinenilor, s-a luptat timp de două zile cu îndârjire. Până
la sfârşit a învins. Congresul a admis moţiunea propusă de mine, prin
vot nominal, împotriva moţiunii susţinută de întreaga conducere
studenţească. Votul acesta cred că nu l-a dat din convingere, ci mai mult
impresionat de hotărârea şi disperarea cu care a fost dusă lupta.
…Victoria noastră de atunci a fost hotărâtoare. Centrele
studenţeşti, dacă punctul nostru de vedere ar fi căzut, şi-ar fi pierdut
caracterul lor românesc şi, în contact cu jidanii, ar fi apucat pe calea
bolşevismului. Studenţimea română a fost la o mare răspântie. Iar mai
târziu, la 1922, n-am mai fi avut o izbucnire a unei mişcări studenţeşti
româneşti, ci poate o izbucnire a revoluţiei comuniste” (Pentru
Legionari, pag. 40).
Şi bătălia a continuat din ce în ce mai îndârjită la Iaşi, împotriva
senatelor universitare ateiste care „proclamară în ceasurile grele de
atunci lupta contra lui Dumnezeu”; împotriva studenţilor comunişti,

care făceau greve şi purtau ostentativ şepci ruseşti; împotriva presei
înstrăinate, care otrăvea şi dezorienta opinia publică, incitând-o la revoltă;
iar cu ajutorul elevilor de liceu – viitorii studenţi – această luptă s-a
extins şi în târgurile din provincie pentru a combate nesănătoasa
propagandă bolşevică făcută prin turneele teatrale ale evreilor
comunizanţi.
La 4 Mai 1921, Căpitanul a fost eliminat din toate universităţile.
Dar această măsură nu numai că nu l-a intimidat, dar l-a îndârjit şi mai
mult. El nu-şi mai aparţinea şieşi. Devenise, cum spune Eminescu, „un
credincios agent al istoriei” (Vol. I, pag. 43), căci şi primejdiile pe care
le înfrunta cu atâta hotărâre erau decisive, nu numai pentru soarta
poporului român, dar şi pentru întreaga civilizaţie creştină.
Această viziune s-a făcut clară încă din primele ciocniri cu
demonstraţiile comuniste de lucrători înflămânziţi şi manevraţi de mâna
criminală a Moscovei. „Dacă ar fi învins aceştia – se întreabă Căpitanul
– ar fi avut cel puţin o Românie condusă de un regim muncitoresc
românesc? Ar fi devenit muncitorii români stăpânii ţării? Nu! Ar fi devenit
de a doua zi robii celei mai murdare tiranii…” (Pentru Legionari, pag.
17). „Triumful mişcării comuniste în România ar însemna: desfiinţarea
Patriei, desfiinţarea Monarhiei, desfiinţarea familiei, desfiinţarea
proprietăţii individuale şi desfiinţarea libertăţii” (C.Ş.C., punct 65). Era
o luptă pe viaţă şi pe moarte. În greutăţile ei, a început să se facă o selecţiune
a elementelor luptătoare, care se grupau în jurul Căpitanului, în prima
fază la cercul studenţesc „Ştefan Vodă”, iar mai târziu la „Asociaţia
studenţilor creştini” din Iaşi, devenită un puternic centru de luptă naţională.
 Energia de titan, desfăşurată de Căpitan în cei trei ani de lupte
şi primejdii, pe care el, ca un Făt Frumos din poveste, le trăia fără să ţină
seamă de nimic, a brăzdat adânc sensibilitatea românească. Şi instinctul
fiecărui român, în dibuire până atunci, începe să fie polarizat ca de un
magnet către adevăratul său sens şi care să-l ducă spre lumină.
Prin apariţia Căpitanului, se realizează în viaţa publică
românească o lege de bază a istoriei, care a condiţionat şi stăpânit toate
prefacerile şi evenimentele epocale, şi anume: adâncile năzuinţe ale
maselor înfrigurate să fie polarizate şi fecundate de o puternică
personalitate. Rezultatele nu vor întârzia.

VII. Izbucnirea mişcării
„Într-adevăr, la 3-4 Decembrie, la Bucureşti, Iaşi, Cernăuţi sunt
mari manifestaţii de stradă. Întreaga studenţime română este în picioare,
ca într-un ceas de mare răspântie. Pentru a mia oară, rasa aceasta a
pământului, ameninţată de atâtea ori în decursul veacurilor, îşi aruncă
tineretul în faţa primejdiei spre a-şi salva fiinţa. Un mare moment de
electrizare colectivă, fără pregătire prealabilă, fără decizii luate în
comitete, fără ca cei din Cluj să se cunoască cu cei din Iaşi, Cernăuţi,
Bucureşti. Un mare moment de iluminaţie colectivă ca lumina unui fulger
în mijlocul unei nopţi întunecoase, în care o tinerime întreagă îşi vede
linia de viaţă a ei şi a neamului” (Pentru Legionari, pag. 77).
„La 10 Decembrie, delegaţi din toate centrele se adună la Bucureşti,
îşi fixează în zece puncte ceeace au crezut că formează esenţa mişcării lor şi
se declară greva generală pentru toate Universităţile, cerându-se realizarea
acestor puncte. Nu este 10 Decembrie mai mare prin valoarea formulării,
care s-a făcut atunci, după cât au putut delegaţii formula din esenţa adevărului
care frâmînta sufletul întreg al studenţimii române. Este mare prin miracolul
trezirii acestei tinerimi la lumina pe care a văzut-o sufletul ei. Este însemnată
ca zi a hotărârii. A hotărârii la acţiune, a declarării răsboiului sfânt, care va
cere acestei tinerimi române atâta tărie de suflet, atâta eroism, atâta
maturitate, atâtea jertfe cunoscute şi necunoscute, atâtea morminte! 10
Decembrie 1922 cheamă tineretul pământului acestuia la un mare examen.
Nici cei din Bucureşti – încheie Căpitanul – şi nici eu care eram departe şi
nici alţii, care poate erau copii prin liceu, dar care astăzi lâncezesc în adânci
închisori sau dorm sub pământ, n-am crezut că ziua aceasta ne va purta prin
atâtea primejdii şi ne va aduce atâtea lovituri şi atâtea răni în lupte pentru
apărarea ţării noastre” (Pentru Legionari, pag. 79).
Iar Ion Moţa precizează: „Nu noi, studentul cutare sau celălalt, am
dat naştere mişcării. Ea s-a născut spontan din sufletul masei studenţeşti,
suprapus sufletului naţiunei” (Cranii de lemn, pag. 231).
Şi totuşi, acum, la această aniversare, care se face după două decenii
şi mai bine, timp suficient de a arunca o privire retrospectivă mai completă,

se poate mărturisi adevărul istoric întreg şi netulburat de o excesivă
modestie. Fără personalitatea excepţională a Căpitanului, în condiţiile grele
de după război, nu s-ar fi putut concepe o mişcare studenţească românească
de atâta amploare, cu toate predispoziţiile care existau în acest sens. Dar
dacă totuşi, s-ar fi născut, ea s-ar fi destrămat repede în diversiuni şi
compromisuri. I-ar fi lipsit axa, animatorul şi polarizatorul neînfricat şi
neclintit. Fără Căpitan, secundat de Ion Moţa, Mişcarea studenţească n-ar
fi rodit atât de adânc , în istorie, mult mai adânc decât bănuim noi astăzi.
Este impresionantă modestia şi discreţia Căpitanului şi a lui Ion
Moţa, precum şi grija lor plină de abnegaţie, de a transpune importanţa unui
mare eveniment numai pe instinctul masei, fără a-şi revendica pentru ei alt
merit decât acela de a fi fost o „zvâcnire curată” a acestui instinct. Ce
contrast cu mentalitatea egocentrică a atâtora, care pentru a-şi aroga merite
închipuite recurg chiar la falsuri grosolane! Adevărul însă rămâne: Căpitanul
a pus generaţia de la 1922 pe linia destinului, „care trece luminos de-a
lungul întregului nostru viitor românesc, indicând cale de viaţă şi de onoare
pe care va trebui să mergem noi şi strănepoţii noştri, dacă voim viaţă şi
onoare pentru neamul nostru” (Pentru Legionari, pag. 77-78).
Sub raportul tacticii politice, 10 Decembrie 1922 este de o
importanţă covârşitoare. Prin cucerirea întregului sector studenţesc –
care, după cum am spus, ocupa o poziţie centrală în configuraţia vieţii
publice româneşti – s-a dobândit o bază de plecare, de unde va fi atacat
cu mai multă vigoare bolşevismul cu toate derivatele şi diversiunile lui.
Manevra duşmanului, care urmărea să facă, prin declasarea şi
proletarizarea studenţimii, un ferment de disoluţie naţională şi socială,
nu numai că este preîntâmpinată de Căpitan, dar este chiar întoarsă.
Duşmanul este silit să treacă în defensivă.
De atunci, impertinentul duşman şi-a pierdut insolenţa atacului
făţiş. El se va retrage în tenebre, de unde va unelti prin interpuşi. Şi
studenţimea română va da de acum înainte făclierii cei mai temerari ai
noului ideal, pe care naţia îl aştepta de milenii. De acum, „marea masă
studenţească merge călăuzită de instinctul sănătos al rasei şi de umbrele
morţilor” (Pentru Legionari, pag. 124). Ea s-a pus pe linia destinului
românesc şi pe acest drum, plin de lupte grele, „copiii îşi vor întinde
mânuţile nevinovate să-i salute”, iar mulţimile înfrigurate vor simţi cum
„clocoteşte viitorul” şi vor plânge de bucurie.

VIII. Plumb în aripi
Învolburarea studenţească din 1922, care pornea din instinctul
naţiei, aducea la început, prin caracterul ei eruptiv – ca orice erupţie –
năzuinţe încă nelămurite pe deplin. Gândurile şi sentimentele cele mai
sublime se vor găsi amestecate cu gânduri şi sentimente de crasă
platitudine. Moţiunea votată la 10 Decembrie 1922 oglindeşte o asemenea
situaţie, de altfel inevitabilă pentru asemenea împrejurări. Revendicările
de ordin naţional alternează cu cele de ordin material.
În specularea acestei disonanţe se va face manevra politicianistă
în sensul de a transpune întreaga agitaţie pe planul revendicărilor materiale.
În felul acesta se spera a se face uitat adevăratul obiectiv al luptei. „O
mare parte din conducerea de la Bucureşti – scrie Căpitanul – înclina pe
această pantă pe care, dacă ar fi apucat studenţimea, s-ar fi abătut de la
adevărata ei misiune. Părerea mea a fost totdeauna contrară acestui punct
de vedere. Contrară oricărui amestec de ordin material în doleanţele
formulate de studenţime” (Pentru Legionari, pag.114).
De altfel, însuşi punctul principal al moţiunii – „numerus clasus”
– era cu totul minor şi disproporţionat faţă de marile şi adâncile năzuinţe,
care stătea la baza fenomenului studenţesc. „Această formulă nu va
rezolva aproape nimic, căci – cum spune Căpitanul – ea se ocupă de
respectarea proporţiilor, dar nu atacă proporţia în sine” (Pentru
Legionari, pag. 82).
De aceea, importanţa lui 10 Decembrie nu stă în faptul că s-au
făcut anumite revendicări, ci mai mult în năzuinţa de a se formula
revendicări. Noi perspective se deschideau sufletului românesc. Dar odată
cu ele, începea şi o dramă de cunoaştere, care se va trăi din ce în ce mai
intens în această perioadă de tranziţie. Între impulsurile şi năzuinţele
instinctului naţional, după războiul de întregire, şi posibilităţile de
înfăptuire, în stilul de viaţă de atunci, era o mare disonanţă. Abia acum
se putea vedea mai bine, câte reziduuri sedimentate de vitregia istoriei
îngreunau sufletul românesc. Idealul naţional al întregirii – prin însuşi
caracterul lui obiectiv material limitat – nu pune alte probleme de ordin

sufletesc. Preocupările care convergeau spre atingerea acestui obiectiv
erau mai mult de ordin politic, la care se adaugă şi un entuziasm patriotic
de o anumită intensitate. În adânc însă, influenţa străină caria nestingherită
până şi rădăcinile instinctului de conservare. Acest fapt se evidenţiază şi
mai bine dacă se face o comparaţie între atitudinea pe care a avut-o în
problema israelită, la 1879, generaţia lui Vasile Conta, Kogălniceanu,
Hasdeu, Eminescu etc., şi atitudinea pe care a avut-o clasa conducătoare
de la 1923 în aceeaşi problemă.
De altfel, chiar spinoasa problemă evreiască, cu toate aspectele ei
alarmante în legătură cu pătura conducătoare, cultura naţională, problema
oraşelor, acapararea economică etc., deşi pare că formează obiectivul principal
al luptei, este totuşi cu mult depăşită de năzuinţele reale care se cereau lămurite
atunci. Această problemă, cu toată gravitatea dezechilibrului politic, social
şi economic pe care îl produce, are, ca şi problema întregirii teritoriale, îm-
proprietăririi, sufragiului universal etc., un caracter strict politic şi deci, este
limitată într-un anumit timp şi spaţiu în care s-ar putea soluţiona. Prin ca-
racterul ei grav, constituie o piedică serioasă în dezvoltarea normală a su-
fletului românesc. Era, cum am spus, de categoria problemelor de pe versantul
negativ al existenţei noastre ca neam. Dacă s-ar presupune că, printr-o minune,
această problemă ar fi fost integral rezolvată, totuşi năzuinţele, care animau
studenţimea, n-ar fi fost satisfăcute.
Fără să se ştie încă de ce, sensibilitatea acestei studenţimi va
continua să fie înfrigurată, frământată şi încărcată de nelinişte apăsă-
toare. Va simţi că, de pe marea platformă politică, pe care o oferă România
întregită, cu toată voinţa ce o anima, ea nu poate să-şi ia zborul spre
idealuri mari de care era setos sufletul românesc, după aşteptări milenare.
Va simţi că are plumb în aripi, înfipt de piedici şi păcate, pe care încă nu
le cunoaşte desluşit. Această stare sufletească va continua şi după
înfiinţarea Ligii Apărării Naţionale Creştine, de la 4 Martie 1923. Şi iar
vor începe frământările pentru identificarea lor. Procesul va fi greu şi va
trebui să treacă mulţi ani până la desăvârşirea lui.
Modificarea Constituţiei, fără respectarea formelor legale cerute
în această materie, la 1923 în favoarea evreilor a arătat unele vechi
complicităţi ale păturii superpuse, pe care Mihai Eminescu le denunţase
de mult. Turpitudinea politicianismului levantin la care participau şi

români neaoşi, deformaţi sufleteşte sau dezorientaţi, constituia cea mai
infectă sursă spre otrăvirea şi meschinizarea vieţii publice româneşti.
Măsuri radicale pentru extirparea răului vor părea tinerilor de atunci
absolut necesare. Complotul studenţesc din Octombrie 1923*  va fi o
încercare de răzbunare, care să servească drept pildă veacurilor viitoare.
„De data aceasta naţia îşi trimite, prin firile nevăzute ale sufletului,
răzbunătorii” (Pentru Legionari, pag. 169), pentru că nu putea admite
stagnarea şi o existenţă minoră, acum, când a venit ceasul afirmării sale
masive în istorie.
Poate, la prima vedere, această manifestare violentă să pară în
disonanţă cu blândeţea caracteristică poporului român. Acest fapt a făcut
pe unii să atribuie asemenea manifestări violente unor influenţe străine.
Adevărul este că poporul român este blând şi răbdător, dar nicăieri revolta
nu izbucneşte mai năpraznic decât la oamenii care rabdă. Revoltele lui
Horia, Tudor, Avram Iancu şi atâtea răscoale ţărăneşti, ţinute în cursul
istoriei lanţ, până la 1907, precum şi toţi haiducii celebrii, sunt mărturie în
acest sens. În aşa zisa societate cultă românească nu s-au manifestat cazuri
violente de această natură, pentru că elementele componente ale acestei
societăţi, fiind mai mult de provenienţă străină, scurse din toate părţile şi
deci hibride ca structură, îşi autoanihilează orice tendinţă mai pronunţată.
Revolta elementelor autohtone răzleţe se revarsă – aşa cum se poate vedea
la Eminescu – într-un stil viguros, care de multe ori regreta că „în acest
popor nenorocit nu se mai află destulă energie morală pentru a ridica
securea şi a se scăpa de asupritori” (Vol.II, pag. 478).
Când, după războiul de întregire – cum am văzut – în Universităţi
au pătruns masiv elemente neaoşe de la ţară, din toate provinciile
româneşti, de esenţă sufletească omogenă, s-au putut învolbura credinţe
fanatice şi hotărâri năpraznice. Spiritul haiducesc, autentic românesc, a
risipit definitiv menta-litatea peşicherească şi flegmatică a căzăturilor
morale de progenituri levantine, care nu credeau în nimic, fiindcă nu
aveau nimic sfânt.
* În prezentarea cărţii Pentru Legionari, Căpitanul scrie că într-însa se gă-sesc şi greşelile
tinereţii sale. Nu specifică precis dacă se referă şi la acest complot. Dar ţinând seama că
el a precizat atunci nonviolenţa ca metodă de luptă, deducem că a considerat ca greşite
asemenea metode violente.

De aceea, pe drept cuvânt, scrie Ion Moţa că acest complot este
„prima manifestare a marii noastre rupturi de lumea veche” (C.D.L.,
pag. 115). Este interesant de remarcat că la „complotul studenţesc”
participă exponenţi ai studenţimii din toate provinciile Ţării întregite, şi
anume: Căpitanul şi Ilie Gârneaţă din Moldova, Tudose Popescu din
Muntenia, Ion Moţa şi Corneliu Georgescu din Ardeal, Vernichescu din
Banat, Radu Mironovici din Bucovina. Complotul arăta, deci, cât de
unanimă şi năprasnică era hotărârea studenţimii de a înlătura orice piedică
din calea renaşterii româneşti.
Dar mai dezvăluia şi o mare racilă interioară: trădarea
(Vernichescu). Era îngrozitor! Dar poate că aşa trebuia să fie. Taina Iudei,
marea taină, care frământa de milenii capetele exegeţilor creştini şi fără de
care nu s-ar putea înţelege sensul Golgotei şi al Învierii şi poate al întregii
credinţe creştine, trebuia să se producă şi la naştere a credinţei legionare.
Şi într-adevăr, de atunci privirile s-au întors spre interior. Răul era încuibat
mult mai adânc. Sălăşluia chiar în noi!
Între zidurile de la închisoarea Văcăreşti a început zguduitoarea
dramă a cunoaşterii propriilor păcate. În chinurile ei se vor zămisli
gândurile de viaţă nouă şi mântuitoare. În ziua de 8 Noiembrie 1923,
ziua Sfântului Arhanghel Mihail, aceste gânduri s-au luminat ca prin
minune. Căpitanul a ales ca patron al noii oşti creştine, pe care vroia să
o înfiinţeze, pe Arhistrategul oştilor creştine, în icoana căruia se
oglindeşte, în chipul cel mai desăvârşit, curăţenia sufletească, bunătatea
nesfârşită, tinereţea veşnică şi fără prihană, ordinea, vitejia şi hotărârea
năprasnică. El simbolizează principiul activ al binelui şi al luminii în
veşnica luptă cu răul şi întunericul din afară şi din noi. Poate, împins de
forţe nevăzute, Căpitanul relua o veche tradiţie creştină, ale cărei vestigii
se pot observa şi astăzi la mănăstirile din Bretania, care au pe vârful
turlei pe Sfântul Arhanghel şi unde pe vremuri cuvioşii călugări erau în
acelaşi timp şi cavaleri îmbrăcaţi în zale.
În perspectiva acestei măreţe viziuni, toate frământările care au
dus la 10 Decembrie 1922 începeau să capete sensul lor adevărat. Înseşi
metodele de rezolvare a gravei şi acutei probleme evreieşti, care îi
preocupa mereu, se desemna altfel decât până atunci. Pentru a rezolva
această problemă, „va trebui – scrie Căpitanul – să ne stârpim mai întâi

propriile noastre păcate. Problema este mai adâncă chiar decât ne-a
arătat-o Prof. Cuza”(Pentru Legionari, pag. 186). „Pentru noi această
concepţie zămislită între zidurile închisorii Văcăreşti era un început de
viaţă. Era ceva nou, ceva complet şi ca gândire şi ca organizare şi ca
plan de acţiune. Era un început de lume. O temelie, pe care vom clădi de
acum, ani de-a rândul” (Pentru Legionari, pag.190).
Începe o nouă fază. Baza de plecare era acum mult interio-rizată
şi adânc săpată în suflete. „Întâiu să ne cunoaştem şi să ne îndreptăm
păcatele noastre şi pe urmă vom vedea dacă avem dreptul sau nu de a
ne ocupa de ale altora” (Pentru Legionari, pag.187).
Asta înseamnă că generaţia de la 1922 nu se putea realiza, luându-
şi avântul spre idealuri şi înfăptuiri măreţe dacă nu-şi extirpa mai întâi
propriile păcate. Buruienile răului trebuiesc smulse din sufletul românesc
dacă vrem ca seva de viaţă venită din adâncuri să rodească fapte bune şi
mari. Pe această linie de extirpare a răului se va mişca atât acţiunea de
pedepsire a trădării şi mişeliei cât şi întreaga organizare şi educaţie austeră
şi creatoare a tineretului, inaugurată cu prima tabără de muncă voluntară
din lume, făcută în Mai 1924, la Ungheni şi care „a avut efectul unui
început de revoluţie în mentalitatea curentă” (Pentru Legionari, pag. 201).

IX. Limpezirea orizontului
Prin caracterul ei eruptiv, Mişcarea studenţească din 1922 a
aruncat, cum era şi firesc (se întâmplă la orice erupţie), şi mai multe
reziduuri la suprafaţă. Luptele tumultoase, care au urmat, au răscolit, pe
lângă nebănuite energii şi inevitabile impurităţi, odată cu extinderea lor
în întreaga masă româ-nească, prin Liga Apărării Naţionale Creştine, în
cadrul căreia studenţimea de la 1922 se înglobase. Aceste reziduuri şi
impurităţi vor îngreuna răzbaterea duhului nou.
Pe de altă parte, chiar mai mulţi dintre bătrânii naţionalişti, în
frunte cu profesorul A.C. Cuza, organic, din cauza structurii lor sufleteşti,
dezvoltate în alt climat, nu vor putea pricepe sensul şi esenţa noului duh.
Procesul de limpezire era, deci, firesc şi constituia o necesitate istorică
adânc simţită în primul rând de Căpitan, care întrupa chintesenţa spiritului
studenţesc de la 1922.
„Noi am adus – scria Ion Moţa – duhul marilor rupturi de lumea
veche, înfrăţită cu străinul duşman. Noi am adus pornirea eroică, în
spirit de totală jertfă personală, contra acestei lumi vechi şi înstrăinate,
combătută de Dl. Cuza până atunci numai cu mănuşa genialei sale
dialectice ştiinţifice, numai cu biciuşca democraţiei parlamentare….
Braţele noastre au svâcnit, au doborât atunci când nevoile luptei
o cereau, când reacţiunea violentă era ultima ieşire dintr-o înfrângere
definitivă şi dezonorantă. Dar mai importantă şi mai caracteristică a fost
svâcnirea noastră sufletească, sfărâmarea, în noi, a unei vieţi pregătite
pentru normală tihnă şi rânduire personală, spre a o înlocui cu o viaţă
destinată numai luptei pentru neam, gata oricând de moarte.
Acest duh al marei, definitivei şi neîmpăcatei rupturi – ruptură
de înstrăinata generaţie veche şi ruptură de viaţă personală orientată,
chiar şi numai parţial, de interesul personal, îndoită ruptură
indispensabilă unei lupte eroice de totală primenire a unei vieţi obşteşti
– a fost aportul nostru sufletesc original în această mişcare naţională,
la începuturile ei de acum 10 ani. Nici unul dintre noi n-a mai păstrat,
în întregime neatins, acest duh de la 1923, nemicşorat prin loviturile

vieţii (supremul eroism e eroismul de durată!). Nici unul afară de
Corneliu Zelea-Codreanu! Căci el l-a avut înaintea tuturor şi el îl renaşte
astăzi în întregul tineret legionar al României” (C.d.l., pag. 113-114).
La 24 Iunie 1927, după aproape 5 ani de zbucium, dibuiri şi
suferinţe, se naşte în jurul Icoanei Sfântului Arhanghel Mihail: Legiunea.
Esenţa spirituală a mişcării studenţeşti de la 1922 va sta la temelia ei.
Reziduurile vor rămâne afară. Prin crearea Mişcării Legionare, procesul
de limpezire s-a desăvârşit. Faza propriu-zisă a mişcării studenţeşti de la
1922, care a premers, încetează. De acum încolo, sufletul studenţimii curate
se va simţi atras de noul altar, la Icoană. Zările luminoase ale năzuinţelor
româneşti, se limpezeau pentru veacuri. Abia acum se deschidea „drum
liber către viaţa şi mărirea la care au dreptul să aspire Românii” (Pentru
Legionari, pag. 73). Abia acum – după aşteptări milenare – sufletul
românesc se va putea avânta spre marile şi nebănuitele înălţimi, spre care
mereu au năzuit. Aceasta va fi generaţia „curăţită prin abnegaţie şi
durere”, pe care a profetizat-o Eminescu (Vol. II, pag. 517).
Drumul învierii româneşti s-a arătat. Pe plan politic imediat,
apariţia Mişcării Legionare a consolidat definitiv victoriile repurtate de
Mişcarea studenţească din 1922. Sub căldura radiată de noul focar de
dragoste, lumină şi energie, situat chiar în inima celui mai curat tineret, se
vor topi rând pe rând toate reziduurile. Regionalismul miop şi chircit,
cultivat în general de politicieni, se va destrăma şi risipi în uitare. Ţărănimea
şi muncitorimea, atrase de puternicul magnet al dragostei creştine de frate,
se va îndrepta masiv spre izvor de lumină şi dreptate, spre a-şi potoli o
sete milenară. Întunericul uneltirilor din umbră se va risipi din ce în ce
mai mult şi planurile lor infernale contra neamului românesc vor apare
evidente pentru multă lume, derutată până atunci. Organizarea tineretului
„va rezolva – scrie Căpitanul – însăşi problema poiticianismului, care ne
mai primind elemente tinere, va fi condamnat la moarte prin inaniţie,
prin lipsă de alimentare” (Pentru Legionari, pag. 189).
Legăturile sufleteşti ale neamului cu cerul şi cu pământul, pe care
toţi aceşti duşmani ai unei Românii sănătoase au încercat să le rupă, vor fi
adâncite şi sufletul românesc va simţi o siguranţă deplină în mişcare. Legi
de viaţă nouă şi de acţiune se vor pune la bază pentru ca apoi să se poată
păşi spre mase. Cuvântul care se va adresa acestora va avea o rezonanţă

profetică. „Să ne unim cu toţii, bărbaţi şi femei, să ne croim nouă şi
neamului nostru altă soartă. Se apropie ceasul de înviere şi mântuire
românească. Cel ce va crede, cel ce va lupta şi suferi, va fi răsplătit şi
binecuvântat de neamul acesta. Vremuri noi bat la porţile noastre. O
lume, cu sufletul sterp şi uscat, moare şi alta se naşte: a acelora cu sufletul
plin de credinţă. În lumea aceasta nouă, fiecare îşi va avea locul său, nu
după şcoală, nu după inteligenţă, nu după ştiinţă, ci în primul rând după
credinţa sa şi după caracterul său” (Pentru Legionari, pag. 365-366). Şi
ecoul lor în sufletul românilor de pretutindeni va fi profund. „În sate,
când cântam sau vorbeam oamenilor – constata Căpitanul – simţeam că
pătrund în acele adâncuri sufleteşti nedefinite, acolo unde politicienii, cu
problemele lor de împrumut, nu putuseră să pogoare. Aici în aceste
adâncuri, am înfipt rădăcinile mişcării legionare. Ele nu vor mai putea fi
scoase de nimeni” (Pentru Legionari, pag. 367).
Din aceste adâncuri îşi va trage seva mistica naţională. „Aceea
ce odinioară era zăcământ instinctiv al neamului, în aceste momente se
reflectează în conştiinţe, creind o stare de unanimă iluminaţie, întâlnită
numai în marile experienţe religioase. Această stare pe drept s-ar putea
numi: o stare de ecumenicitate naţională” (Pentru Legionari, pag. 334).
„Prin mistica naţională – scrie Vasile Marin – se creiază un om
desfăcut de abjectul materialism al epocii, se desghiocează omul de
aderenţii epocii actuale şi se face şcoala permanenţelor eroice. El
formează omul virtuţilor cardinale: erou, preot, ascet, corectitudine,
ostaş” (Crez de generaţie, ed. II, pag. 39).
Studenţii care vor veni în valuri, an de an, aducând prospeţimea
de viaţă românească din lumea nealterată a satelor din toate ţinuturile
locuite de români, vor deveni făclierii de frunte ai noului ideal legionar.
Din sânul studenţimii vor păşi elemente de jertfă cu înfăţişare de
arhangheli, care vor apăra Legiunea în ceasurile de grea cumpănă.
Studenţimea română va forma osatura pe care se va dezvolta Mişcarea
Legionară.
Acest fapt va determina pe politicieni şi toate forţele tenebroase,
care stau la spatele lor, să-şi schimbe fundamental politica şcolară. În
locul tendinţei de altădată, care – cum am văzut – avea ca scop
proletarizarea intelectuală, vor adopta acum, ca tactică, restricţiile cele

mai sălbatice spre a împiedica cât mai mult pătrunderea în şcolile înalte
a elementului autohton. În modul acesta, credeau ei, prin lipsă de
alimentare sau inaniţie vor reuşi să slăbească curentul legionar. Încercările
lor vor fi însă zadarnice, căci curentul legionar va izbucni acum din
toate părţile. Atunci „ei au vrut – cum scrie Căpitanul – să ne nimicească,
întrebuinţând uneltirea, trădarea, banii şi violenţa. Şi ne-au împins în
dilema: ori de a capitula, ori de a ne deschide drumul înainte prin
violenţă” (Circulări, pag. 217).
Pe traiectoria legionară, proiectată de Căpitan, mereu se vor
desluşi înţelesuri pe care le-a continuat în germene erupţia instinctivă a
studenţimii de la 10 Decembrie 1922, călăuzită de viziunea profetică a
Căpitanului. Şi mereu se va vedea că studenţimea română a fost
învrednicită de Dumnezeu să fie, în cadrul Legiunii, avangarda şi
purtătoarea unui mare destin românesc.

X. Revanşa istorică
Reflectând asupra dezvoltării istorice a României Moderne,
Mihai Eminescu, cu privirea sa pătrunzătoare a desprins conflictul, mai
mult sau mai puţin larvat, ce există între elementul intrus (venetic) şi cel
autohton. „La 1821 – scrie el – începe reacţiunea elementului autohton
şi merge biruitor până la 1866. La 11 Februarie 1866 învinge din nou
elementul imigrant. Există de atunci o oscialaţiune, o mutare a punctului
de gravitaţie când spre elementele instinctiv naţionale, când asupra
celor instinctiv străine…” (Vol. II, pag. 294). Privită chestiunea prin
această prismă, se poate spune fără exagerare că Mişcarea studenţească
de la 1922, care s-a desăvârşit în Mişcarea Legionară, este cea mai masivă
afirmare a elementului autohton, ce s-a produs în intervalul de un veac,
de la revoluţia lui Tudor.
Ca esenţă, atât acţiunea lui Tudor cât şi aceea a Căpitanului sunt
identice, întrucât au acelaşi instinct naţional, care izbucnea contra aceluiaşi
rău cauzat de venetici. În ceea ce priveşte amploarea spirituală şi gradul de
formulare ideologică, cum era firesc, difereau, întrucât Mişcarea Legionară,
pe lângă că absorbise toate ideile şi sentimentele naţionale dospite şi
prelucrate vreme de un veac, era şi expresia românilor de pretutindeni.
Cu totul în alţi termeni se prezintă problema, dacă se compară
generaţia tinerilor de la 1922 cu aceea a tinerilor de la 1848. Diferenţa
este esenţială atât în ceea ce priveşte geneza spirituală, cât şi modul de
acţiune. Evident, problema este vastă şi, în spaţiul restrâns al acestei
conferinţe, este greu să fie abordată în toţi termenii săi. Pentru a ne face
o idee, vom spune că generaţia de la 1848, cu tot patriotismul vizionar
de uriaşe proporţii al unui Nicolae Bălcescu, al lui Kogălniceanu şi altor
elemente de elită, totuşi, ea nu s-a dezvoltat pe traiectoria de sub impulsul
instinctului naţional. Cauza generală a fost că, desigur, conjunctura
istorică creată de revoluţia franceză, cu ideile sale de libertate, egalitate
şi fraternitate, a fost atât de fascinantă, încât nu s-a observat că se adoptau
lucruri care erau în disonanţă cu factorii: rasă şi mediu românesc. La
aceasta s-a adăugat şi o cauză specifică stărilor de lucruri din Principate

la acea epocă: ideile-forţă ale acestei generaţii au servit de manta pentru
progeniturile fanarioţilor, spre a se mimetiza şi infiltra iar la posturile
de conducere pe care le pierduseră, după curentul de ostilitate ce s-a
stârnit în urma Revoluţiei lui Tudor Vladimirescu.
Aceste elemente străine vor avea interesul să accentueze şi mai
mult caracterul congenital cosmopolit al revoluţiilor din 1848, care se
întinseseră în cele mai multe din ţările Europei. „Ei – cum scrie Eminescu
– vor să nu rămână nici sâmbure, nici rădăcină din ideile trecutului,
pentru ca brazda să fie îndestul înfoiată să primească în ea sămânţa
noilor idei” (Vol. II, pag. 428). În felul acesta sperau ei să facă „Patria
un Hotel, poporul o amestecătură, biserica un teatru pentru politicieni,
ţara teren de exploatare pentru străini, viaţa noastră publică o ocazie
pentru ilustrarea şi ridicarea în sus a ingratitudinii din câteşi patru
unghiurile lumii” (Vol. II, pag. 429).
Presiunea exercitată de influenţa exterioară a fost atât de
copleşitoare încât, cu toate protestele făcute de elita intelectuală în frunte
cu Eminescu, Conta etc., instinctul naţional, răscolit de mişcarea lui
Tudor, nu s-a putut manifesta. El a trebuit să se retragă din nou în inima
poporului.
„A fost – scrie Vasile Marin – perioada zisă paşoptistă, formată
din oameni de mare credinţă şi de înalt patriotism, începând cu Bălcescu
şi până la Kogălniceanu, care au luptat să se elibereze de influenţa
epocii lor, dar n-au putut” (Crez de generaţie, pag. 68).
Din această cauză, dezvoltarea ulterioară a Statului Român nu a
avut vigoarea unei creşteri organice. Acest lucru se agrava pe măsură ce
elementul cosmopolit (veneticii) capătă preponderenţă în viaţa publică.
Lipsite de toată seva naţiei şi echilibrul interior, pe care îl dă instinctul,
multe instituţii se dezvoltaseră artificial şi fără pulsaţii de viaţă. Spiritul
de imitaţie servilă înflorea în toate manifestările individuale sau colective,
împerecheat cu acel degradant complex de inferioritate faţă de occidentali.
Aşa zisa societate cultă şi civilizată din România era sufleteşte cu totul
la remorca cercurilor corespunzătoare din Apus şi nu avea nici un stil
original, fiindcă nu se mişcase pe linia interioară a propriului destin
naţional. Toată prosperitatea materială – reflex mai mult al imenselor
bogăţii, dăruite de Dumnezeu pământului românesc – nu schimba nimic

de esenţă, fiindcă era de natură exterioară. Mai degrabă, era chiar
dăunătoare fiindcă, în direcţia în care evolua, contribuia la moleşire şi
delăsare, înstrăinându-ne şi mai mult de adevăratele virtuţi româneşti.
Această primejdie a intuit-o adânc Eminescu când o denunţa cu cuvintele
de foc. Totuşi, nu s-ar putea contesta şi unele re-zultate politice reale,
cum ar fi Unirea Principatelor, proclamarea independenţei Regatului
Român şi mai ales întregirea naţională, cu toate că aici un rol
precumpănitor a jucat Domnitorul Cuza, Regii Carol I şi Ferdinand.
Mişcarea Generaţiei de la 1922 este, dimpotrivă, – cum am spus
– o izbucnire masivă şi un triumf al instinctului naţional. Pusă pe o linie
de sinceritate, atât faţă de sine cât şi faţă de alţii, ea a pus premisa de
bază pentru dezvoltarea unei autentice culturi şi civilizaţii româneşti.
Având, cum am spus, similitudini de esenţă cu Revoluţia lui Tudor,
izbucnită cu un veac în urmă, ea constituie o revanşă istorică pentru
înfrângerea de la 1866, când – cum scrie Eminescu – „învinge din nou
elementul emigrant” (Vol. II, pag. 294) în detrimentul elementului
autohton.
Pornită sub impulsul forţelor izvorâte din adâncurile pământului
strămoşesc, Mişcarea Generaţiei de la 1922 răzbate întreg noianul de
adversităţi îngrămădite de apropare un veac de climatul cosmopolit
biruitor de la 1848. Axa luptei sale se ridică din interior spre exterior.
Deosebirea de Mişcarea paşoptistă este esenţială. De data aceasta,
amprenta autenticului românesc se va grefa pe toate realizările din orice
domeniu de activitate, fecundate fiind de noua spiritualitate care se naşte.
În locul imitaţiilor servile, se va manifesta cu deosebită fervoare specificul
românesc. Luând cunoştinţă de propriile sale forţe şi mişcânduse pe linia
propriului său destin, neamul românesc va năzui să intre prin poarta
mare a istoriei.
Dar o diferenţă există şi în raport cu evenimentele externe.
Generaţia paşoptistă se încadrează în climatul politic al epocii sale, din
cauza excesului de imitaţie, cu individualitatea ei aproape complet
anulată. Ea a împrumutat totul din afară. Dimpotrivă, generaţia de la
1922 luptă crâncen, din impuls propriu, împotriva climatului existent
decadent şi năzuieşte să promoveze concepţia sa de viaţă eroică, morală
şi creştină, adică toate valenţele sufletului românesc, înăbuşite încă din

timpul fanarioţilor. Cu alte cuvinte, devine părtaşă şi este un factor destul
de important în efortul european şi poate mondial de a urni lumea
modernă din criza spirituală, politică şi socială, în care se zbate de atâta
timp. Chiar şi faptul că izbucnirea Mişcării studenţeşti de la 10 Decembrie
1922 – pornită, cum am văzut, din instinct – este atât de învecinată, ca
timp, de marşul fascist asupra Romei, din Octombrie 1922, şi de revoluţia
naţional socialistă, din Noiembrie 1923, nu numai că exclude o imitare,
dar şi arată că din punct de vedere al momentului istoric instinctul
românesc a reacţionat dintr-un început, indicând primejdiile de moarte
ale bolşevismului eurasiatic. Şi pe acest plan, ea poate fi o piatră de
hotar între două lumi.

XI. Ziua suferinţei legionare*
„Mişcarea Legionară – scrie Căpitanul la 1 Decembrie 1934 –
proclamă ziua de 10 Decembrie ca zi a suferinţei legionare. A tuturor
suferinţelor îndurate şi a celor pe care le vom mai îndura” (Circulări,
pag. 27).
Şi pe drept cuvânt: în nici o zi a generaţiei între cele două războaie,
sufletul valurilor succesive de tineri, n-a văzut mai mult entuziasm şi speranţe
sau n-a simţit mai multă durere şi disperare ca în această zi de comemorare a lui
10 Decembrie. Nu fără rost, politicienii liberali au ales în 1933 această zi pentru
a dizolva Mişcarea legionară şi a sufoca spiritul şi aspiraţiile unei generaţii.
Privită în larga perspectivă a timpului, Mişcarea studenţească de
la 1922, care s-a desăvârşit în Mişcarea Legionară, apare ca cea mai
autentică expresie a tuturor frământărilor şi năzuinţelor din trecut, pe care
le-a avut neamul românesc de pretutindeni, pentru că şi momentul istoric
al întregirii naţionale este unic de la Dacia lui Decebal încoace. Această
expresie – sinteză a tuturor virtuţilor româneşti călite în grelele încercări
ale unei istorii zbuciumate, Dumnezeu a vrut să o întruchipeze într-o
personalitate pe cât de puternică, pe atât de armonioasă: în exemplul cel
mai desăvârşit, pe care l-a dat în ultimul veac naţia noastră: Căpitanul.
El a fost cel chemat, fiindcă numai el, din primul moment, a
avut conştiinţa vie că la spatele lui „stă neamul tot, cu viii, cu alaiul de
morţi pentru ţară, cu tot viitorul lui” (Pentru Legionari, pag.66). Glasul
pământului strămoşesc, el l-a ascultat mai bine: „În miezuri de noapte,
în ceasurile grele ale neamului, noi auzim glasul pământului românesc,
care ne îndeamnă la lupte… Suntem legaţi de acest pământ prin milioane
de morminte şi prin milioane de fire nevăzute pe care numai sufletul
nostru le simte şi rău de acei ce vor încerca să ne smulgă de pe el”
(Pentru Legionari, pag. 93).
* Printr-o curioasă coincidenţă, tot ziua de 10 Decembrie a fost proclamată la 1948 ca
ziua Drepturilor Omului. Poate imensa suferinţă îndurată de legionari, cărora li s-au
călcat în picioare cele mai elementare drepturi umane, să fi influenţat prin forţe nevăzute
această coincidenţă plină de semnificaţie.

Cu asemenea trăiri intense ale tuturor bucuriilor şi durerilor
întregului neam românesc, care cuprinde pe: “1. Toţi Românii aflători, în
prezent, în viaţă; 2. Toate sufletele morţilor şi mormintele strămoşilor; 3.
Toţi cei ce se vor naşte Români” (Pentru Legionari, pag. 423), era firesc
ca el şi Mişcarea pe care a călăuzit-o să se confunde cu însuşi neamul.
Acest lucru îl releva Ion Moţa în memoriul său înaintat la 4
Decembrie 1924, din închisoarea Galata, guvernanţilor prigonitori:
„mişcarea naţională a studenţimii confruntându-se cu interesele de viată
ale naţiunii noastre, politica de înăbuşire a mişcării însemnează: lupta
guvernului cu naţia, la ale cărei interese a fost chemată să vegheze”
(Cranii de lemn, pag. 251).
Marele sentiment de răspundere, de care era dominată această
generaţie, făcea ca trăirea ei interioară să ia aspecte de o gravitate
impunătoare. „În momentul acesta – scrie Căpitanul – neamul nostru
trăieşte cu noi, luptă prin noi, biruieşte prin noi – sau de vom cădea –
moare cu noi” (Circulări, pag. 44).
Cât priveşte marea importanţă a Mişcării de la 1922, Ion Moţa
scrie în altă parte: „Fără această mişcare, nu s-ar fi scris în istoria
noastră pagini de glorie pentru studenţimea de azi de a fi dat ea alarma
pentru lupta mare, care se apropie, nu s-ar fi satisfăcut legea istorică
în virtutea căreia tinerimea a fost întotdeauna, din instinct,
prevestitoarea marilor evenimente din viaţa unui neam” (Cranii de lemn,
pag. 238). Iar cu ocazia congresului generaţiei de la 1922, ţinut la
Bucureşti, în Aprilie 1935, spunea printre altele: „Aceasta a fost
semnificaţia mişcării naţionale studenţeşti de la 1922, aceasta a fost
marea, îndrăzneaţa răspântie hotărâtoare căreia generaţia noastră îi
datorează aflarea marilor izvoare de vitalitate românească”.
„Era – scrie Căpitanul – chemarea tinereţei noastre în slujba
marilor nevoi de faptă sănătoasă” (Pentru Legionari, pag. 468). Spiritul
constructiv va fi nota ei dominantă. „Voim şi noi să construim: de la un
pod rupt, la o şosea şi până la captarea unei căderi de apă şi
transformarea ei în forţă motrică, de la construcţia unei gospodării
ţărăneşti noi, până la aceea a unui sat românesc nou, a unui oraş, a
unui stat românesc nou. Aceasta este chemarea istorică a generaţiei
noastre: pe ruinile de astăzi să clădim o ţară nouă, o ţară mândră. În

ţara de astăzi, poporul român nu-şi poate îndeplini misiunea lui în lume:
creator de cultură şi civilizaţie proprie în răsăritul Europei” (Pentru
Legionari, pag. 462-463).
Dar tocmai acest duh de înnoire şi zidire românească nu convenea
străinilor, înstrăinaţilor politicieni şi tuturor elementelor parazitare.
Pentru aceasta a fost martirizată şi răstignită Generaţia noastră.
*
 Cele două decenii şi mai bine de lupte crâncene, pe care
studenţimea română le-a dus cu o energie şi putere de jertfă neatinsă de
nici o studenţime din lume şi pe care noi le comemorăm astăzi, în exil şi
prin închisori, sunt o chezăşie că de pe linia destinului românesc nu ne
va putea abate nimeni şi niciodată. Toate uneltirile vor cădea la pământ.
Acum şi peste veacuri, studenţimea română va lupta şi birui sub semnul
Căpitanului, răsărit ca un luceafăr luminos din mijlocul ei.
Berkenburk, 10 Decembrie 1942
Viena (Kahlenberg), 10 Decembrie 1944
126 CONSTANTIN PAPANACE
XII. Ţinuta legionară*
Aruncând o privire retrospectivă asupra grelelor lupte, pe care
generaţia de la 1922 a trebuit să le ducă vreme de trei decenii, rămâi profund
impresionat de vigoarea şi vitalitatea acestei Mişcări. Adeseori ea a trebuit
să înfrunte singură duşmănii coalizate atât pe plan intern cât şi pe plan
extern. Din paginile precedente, s-au putut vedea – fie şi sumar – atât
etapele parcurse cât şi forţele istorice propulsoare, care au contribuit la
avântul său. Totuşi nu s-ar putea avea o imagine completă, dacă nu s-ar
sublinia rolul precumpănitor pe care l-a avut ţinuta legionară, adică
atitudinea în faţa vieţii şi a morţii, în promovarea acestei credinţe. Pentru
o ilustrare mai bună a acesteia, vom reproduce numeroase citate din scrisul
Căpitanului; astfel, vom vedea şi cât de mult era el preocupat de această
problemă esenţială pentru întreg sistemul spiritual şi politic al Mişcării.
Căpitanul urmărea să facă din legionari adevăraţi slujitori la altarul
neamului. De aceea, pentru el, „cămăşile verzi sunt odăjdiile noastre”
(Circulări, pag.93). Se supăra foc şi era tare mâhnit când constata că şefii
de organizaţii judeţene nu erau destul de vigilenţi la admiterea de noi
membri, fiindcă ei nu s-au uitat „nici la înfăţişare, nici la ochi, nici la
caracterul, nici la sufletul şi nici la mintea celor ce le băteau la uşe şi i-au
primit în organizaţie” (Circulări, pag. 92). Deplângea elementele slabe,
care nu aveau tărie sufletească, şi era cuprins de dezgust când vedea studenţi
naţionalişti care pentru o bucată de pâine sau o situaţie mai bună îşi renegau
credinţa şi se gudurau pe lângă aceia împotriva cărora manifestaseră ca
studenţi. „Dacă toţi tinerii care luptă vor ajunge mâine aşa, atunci neamul
acesta al nostru trebuie să piară: prin cucerire jidănească, prin potop,
prin cutremur sau prin dinamită – nu interesează – dar trebuie să piară”
(Pentru Legionari, pag.361). Când, în vremurile bune ale Mişcării,
asemenea elemente vor căuta să se încadreze iar în luptă, Căpitanul le va
răspunde răspicat că „pentru acei care au părăsit atâţia ani de zile
rândurile luptei, nu este loc în Legiune”.
* Acest capitol a fost scris în ziua de 10 Decembrie 1951, spre completarea conferinţei
precedente.

Grija lui de căpetenie va fi, deci, să facă din legionari „oameni
de voinţă, care să privească drept şi să se comporte cu bărbăţie faţă de
orice greutate… În locul omului slab şi învins, care se apleacă mereu la
toate bătăile de vânt,... trebuie să creem neamului acesta un învingător.
Neaplecat şi neînduplecat” (Pentru Legionari, pag.362). Dar pentru ca
acest om de voinţă să fie distins şi constructiv, va trebui să aibă şi un
mare echilibru sufletesc, din care să rezulte corectitudinea lui interioară,
numai aşa se va putea purcede temeinic, la întremarea vieţii noastre
publice. De aceea, el nu va lăsa nici o ocazie, în care să nu insiste în
această direcţie educativă, pentru o impecabilă ţinută legionară. Le vom
reaminti aici, pentru că mulţi sunt acei care au început să le nesocotească.
„Rog – scrie el – noile cadre să se bazeze: pe omul corect, de cuvânt, de
onoare, de nădejde; pe omul cu cap, acela care judecă. Să înlăture de
la recrutare cu desăvârşire din organizaţie: 1) pe omul haimana, fără
căpătâi, 2) pe omul secătură, fără sănătate interioară, 3) pe omul
lăudăros, 4) pe omul vorbăreţ, 5) pe omul cu scăderi în materie de
corectitudine bănească etc., 6) pe cel care n-ar putea trăi în armonie
deplină” (Circulări, pag.120).
„Legionar, să nu faci niciodată nedreptate în viaţa ta”
(Pământul Strămoşesc, Nr.18 din 1928). „Fii corect până la sânge. Nu
minţi niciodată. Nu înşela niciodată pe nimeni. Poartăte cu bună
cuviinţă, politicos, binevoitor şi curtenitor cu toată lumea. Ocoleşte
orice conflict, orice discuţie contradictorie” (Circulări, pag. 197).
„Şcoala de educaţie legionară se va face pentru: ţinută legionară, salut,
prezentare, bună cuviinţă, cinste, a fi drept cu toată lumea, încredere în
biruinţă, respect pentru cei ce s-au jertfit… Purtarea voastră:
pretutindeni, în orice împrejurare, să fie în adevăr model. Purtaţi cu
voi onoarea voastră” (Circulări, pag. 44). „Doresc ca toate localităţile
prin care veţi trece, sate sau oraşe, să rămână impresionate de disciplina,
corectitudinea plină de demnitate şi bună cuviinţă, în toate ocaziile, a
legionarilor” (Pentru Legionari, pag.464). „Un luptător de elită nu
este niciodată obrasnic, îngâmfat, provocător, necuviincios, neelegant
în gesturi şi vorbă. O atitudine de severă legalitate. Vom lupta cu tărie
de neînvins, dar numai în cadrul legalităţii” (Circulări, pag. 98).

Legionarii vor trebui să fie elemente „corecte în viaţa publică şi
particulară”(Circulări, pag. 99). În campanie electorală de exemplu, ei
„1. Vor avea în tot timpul o ţinută de înaltă demnitate. 2. O sobrietate
deosebită în toate manifestările, chiar şi cele mai intime (la masă, în
grupuri, în familie). Sunt interzise glumele, comunicările, farsele. Ele
nu corespund cu linia de tragedie, la care s-a ridicat Mişcarea prin
misiunea ei, prin luptele şi jertfele pe care le-a făcut” (Circulări, pag.
209). „Prin obligaţia de a fi severi cu ei înşişi, în toate privinţele,
începând de la ţinută şi gesturi”, se cultivă omul de voinţă (Pentru
Legionari, pag. 362). Pentru orice abatere, ca pedeapsă va fi dată munca,
pentru că aceasta dă o „posibilitate de a repara, printr-un bine, răul pe
care l-ai făcut”.( Pentru Legionari, pag. 363). „În tabără se duce viaţă
aspră, severă, austeră, pentru că acesta este drumul înălţării.
Comodităţile, îmbuibarea, luxurile, frivolitatea, indică drumul decăderii
naţiunilor” (Circulări, pag. 166). În această şcoală a sobrietăţii şi
austerităţii se va naşte „Un nou cavalerism, legionar, de bună cuviinţă
şi respect” (Circulări, pag. 211).
Aşadar, „Pentru a fi biruitori, trebuie să începem prin a ne birui
pe noi. A ne birui pe noi, înfrângând în noi orice dorinţi, orice veleităţi
deşarte, orice poftă de mărire, orice interese personale. Gândiţivă în ce
zări de lumină ridicăm această Mişcare Legionară atunci când nici o
poftă nu frământă sufletele noastre” (Circulări, pag. 218-219). Prin
cultivarea tuturor acestor virtuţi, se va crea climatul propice care să permită
întremarea fizică şi morală a poporului român şi începerea unei epoci de
mari creaţii pe toate planurile de activitate. „Acolo unde apare mâna şi
sufletul legionarului, dintr-un pustiu se face o grădină. Pe când oare miile
de legionari vor face o grădină din pustiul care se întinde peste România?”
(Circulări, pag. 140). Şi această generaţie se apropie cu paşi mari de realizarea
unui asemenea ideal, pentru că, sub îndrumarea Căpitanului, ea găsise
„cadenţă sufletească, pe drumurile victoriei” (Circulări, pag. 32). Dar,
dacă aceste perspective entuziasmau şi umpleau de speranţă orice suflet
cinstit şi curat, în schimb provocau alarma tuturor paraziţilor vieţii noastre
publice. Într-o atmosferă de panică, s-a înjghebat „Coaliţia oamenilor cu
păcate faţă de neam, pentru izbirea şi nimicirea celor fără păcate”
(Circulări, pag. 130). Din toate părţile, din toate partidele, de la aşa zisa

extremă dreaptă valahistă, iorghistă, sau liberală, până la aşa zisa extremă
stângă ţărănistă, s-au desprins secăturile pentru a ajuta un rege corupt,
dezechilibrat şi cu impulsuri asasine, în opera tiranică de înăbuşire şi
exterminare a unei mişcări idealiste şi curată ca lacrima. Valuri succesive de
teroare şi calomnii murdare s-au dezlănţuit împotriva ei.
„Este cunoscută de toată lumea campania de minciuni, de uneltiri,
de calomnii de care a fost însoţită Mişcarea legionară de la începutul ei
şi până astăzi. Când armele teroarei, ale închisorilor, ale provocatorilor,
ale proceselor, ale loviturilor brutale au încetat de a mai funcţiona, au
început să funcţioneze armele calomniei şi minciunii” (Circulări, pag.
240). „Tot ce este suflu de trădare în ţara aceasta aruncă cu noroi şi cu
bale de venin peste rănile noastre, căpătate în mijlocul atâtor şi atâtor
primejdii, din timpul luptelor trecute” (Circulări, pag. 31).
„Rând pe rând aflăm, uimiţi, că: suntem în slujba Ungurilor
care se deşteaptă; suntem în slujba Moscovei; primim bani de la jidani”
(Pentru Legionari, pag.444-445), că avem fabrică de falsificat bani etc.
Răspânditorii acestor calomnii murdare erau, în general, elemente
levantine, în aparenţă asimilate, dar care – cum scrie Eminescu – „sunt
aprinşi de o instinctivă ură contra tuturor elementelor istorice şi autohtone
ale acestei ţări” (Vol. II, pag. 291). Spre ruşinea naţională, n-au lipsit nici
politicienii de origine românească, desfiguraţi sufleteşte, căzături şi
stârpituri morale, „care nu mai au nimic din nobleţea rasei noastre; care
ne dezonorează şi ne omoară” (Pentru Legionari, pag. 306).
„Să porneşti la luptă pentru ţara ta, curat la suflet ca lacrima
ochilor, şi să lupţi ani de-a rândul într-o sărăcie şi foame ascunsă, dar
sfâşietoare, pentru ca să te vezi la un moment declarat în rândurile
duşmanilor ţării, urmărit de Români şi spunânduţi-se că lupţi pentru
că eşti plătit de străini,… este ceva îngrozitor” (Pentru Legionari,
pag.158). Toată această acţiune de denigrare a fost pornită pentru că
Mişcarea Legionară preconiza „o elită naţională, având la bază: virtutea,
iubirea şi jertfa pentru ţară, dreptatea şi dragostea pentru popor, cinstea,
munca, ordinea, disciplina, mijloacele loiale şi onoarea” (Pentru
Legionari, pag. 418).
Ea îşi propunea să atingă acest obiectiv printr-o adâncă acţiune
educativă, desfăşurată în cadrul celei mai depline legalităţi. „Noi lucrăm

la lumina zilei şi tot ce avem de spus, spunem în gura mare. Credinţa
noastră ne-o mărturisim tare în faţa lumii întregi” (Pentru Legionari,
pag. 391). „Lovitură de Stat nu voim să dăm. Prin esenţa însăşi a
concepţiei noastre noi suntem contra acestui sistem. Ea însemnează o
atitudine de bruscare, de natură exterioară, pe când noi aşteptăm
biruinţa noastră de la desăvârşirea în sufletul naţiunii a unui proces de
perfecţiune omenească” (Circulări, pag. 271).
Aşadar, „Noi ne-am încadrat în cea mai perfectă ordine şi
legalitate pentru ca să nu ni se poată spune nimic. Dar aceasta nu va
avea nici o valoare. Lozinca guvernelor va fi: Nu vă putem distruge
pentru că aţi călcat legile ? Nu-i nimic, le călcăm noi şi vă distrugem”
(Pentru Legionari, pag. 444).
În faţa unei situaţii cu toate drumurile închise, această generaţie
n-a găsit sprijin şi mângâiere decât în credinţa ei în Dumnezeu şi în
„gândul şi hotărârea morţii”. Prin această atitudine în faţa morţii,
rădăcinile credinţei legionare atingeau profunzimi nebănuite, fiind înfipte
în însăşi esenţa lucrurilor. Se ştie că superficialitatea sau profunzimea
unei culturi este, în ultimă analiză, în funcţiune de atitudinea care se ia
în confruntarea cu această mare enigmă a vieţii, care este moartea. O
cultură este cu atât mai fecundă şi mai sublimă, cu cât moartea este
contemplată cu mai multă seninătate. Gândul morţii nu este deprimant
atunci când este trăit cu adevărat spirit creştin. Şi această generaţie a
fost îmbibată de acest spirit într-o epocă în care ateismul şi materialismul
cel mai grosolan pustiau inimile oamenilor.
Poate, fără suferinţe şi prigoane, Mişcarea Legionară ar fi prosperat
mai mult la suprafaţă (orizontal), făcând operă de adevărată civilizaţie,
dar n-ar fi pătruns în adâncurile frământărilor şi atins înălţimile inspiraţiei
de unde purced izvoarele adevăratelor culturi. Sub acest aspect, s-ar putea
spune – oricât ar părea de paradoxal – că şi prigonitorii noştri şi-au dat
contribuţia la desăvârşirea credinţei legionare, aşa cum Iuda şi-a dat-o la
împlinirea celei creştine. Asta înseamnă că, până la urma urmelor, tot
binele triumfă asupra răului.
Din gândul şi hotărârea morţii, ieşea acea linişte şi siguranţă
interioară, care va permite să se ia pieptiş toate greutăţile, fără slăbiciuni,
compromisuri sau renegări de credinţă. „Dar în faţa obstacolelor,

loviturilor, insultelor, prigoanelor care ne asaltau de pretutindeni, noi,
având sentimentul grozav al singurătăţii, al niciunui ajutor la care să
putem alerga, opuneam: hotărârea morţii” (Pentru Legionari, pag. 457).
Scria Căpitanul în „Pământul strămoşesc” din 15 Aprilie 1928,
adică exact 10 ani înainte de ultima sa arestare din Săptămâna Patimilor,
care era să-l ducă pe înălţimile Golgotei legionare: „A înviat Hristos.
Aşa va învia şi dreptatea neamului românesc. Dar pentru aceasta se
cere ca fii de ai lui să bată drumul pe care a mers Iisus; să li se pue pe
cap coroana de spini, să urce Golgota în genunchi, cu Crucea în spate
şi să se lase răstigniţi!… Legionari, fiţi voi copiii aceştia! Cine renunţă
la mormânt renunţă la înviere.” „Căci aşa a vrut şi Dumnezeu: germenul
unei înnoiri să nu poată creşte decât din moarte, din suferinţă…Nici
Mântuitorul n-a putut birui fără suferinţă şi jertfă” (Cranii de lemn.,
pag. 74-75). „Cunosc uneltirile de moarte în contra Mişcării Legionare.
Stăm în faţa morţii ” (Circulări, pag. 17l).
„Noi tineretul de azi al României, nu refuzăm această jertfă”
(Pentru Legionari, pag. 471). “Nu poate nimeni să omoare atâţia dintre
noi câţi suntem în stare să murim pentru credinţa noastră” (Circulări,
pag. 263). „Noi ştim să murim, după cum vă vom dovedi… Moartea o
primim, dar umilinţa nu” (Pentru Legionari, pag.471). „Cu toţii gata de
moarte, înfruntând uneltirile nenumăraţilor mişei” (Circulări, pag.122).
„În orice clipă să stăm gata de moarte” (Circulări, pag. 213). „Sfidători
de moarte” (Circulări, pag. 231). „Şi ne vor omorî din ordinul stăpânilor
străini” (Pentru Legionari, pag. 167). „Vor trimite să ne prindă şi să ne
omoare. Vom fugi; ne vom ascunde; vom lupta; iar la urmă, vom fi desigur,
răpuşi. Căci vom fi puţini, urmăriţi de batalioane şi de regimente
româneşti. Atunci vom primi moartea. Sângele nostru al tuturor va curge.
Acest moment va fi cel mai mare discurs al nostru adresat neamului
românesc, şi cel din urmă” (Pentru Legionari, pag.312). „Şi astfel, ca o
împlinire a suferinţelor de peste zece ani, ni se pregăteşte, fără a fi cu
nimic vinovaţi, cununa morţii” (Pentru Legionari, pag. 472).
Cu greu s-ar putea găsi în literatura universală pagini atât de
zguduitoare de previziune a morţii şi acceptarea ei cu atâta seninătate. În
faţa acestor munţi de suferinţă şi credinţă cu avântate piscuri de caractere
granitice, orice om de bună credinţă nu poate să nu încerce un sentiment

de profundă şi pioasă admiraţie. Nicăieri, în acţiunea omenească, afară
de evanghelie, gândul şi hotărârea morţii nu apar atât de vii. Toţi cărturarii
străini, care au cercetat fenomenul legionar, nu numai că au fost zguduiţi
de tragedia fără seamă a unei generaţii care, pentru ridicarea neamului
său, a pornit „de la Icoană, de la picioarele lui Iisus”, şi au mers înainte
cântând „Cu noi este Dumnezeu” şi „voioşi în faţa morţii”, dar au
încercat să desprindă profundul ethos al acestor rare trăiri creştine în
activismul politic.
Cum s-a arătat cu alt prilej* , „în lagărul de la Dachau, unde se
găsea internat bătrânul savant, profesorul Haushofer, fost Preşedinte al
Academiei Germane şi unul dintre fondatorii ştiinţei geopolitice, ne
mărturisea că, după el, Corneliu Codreanu este personalitatea cea mai
caracteristică, pe care a dat-o veacul nostru şi că, în momentele grele, în
semnificaţia jertfei lui, se găseşte reconfort şi mângâiere”. Atunci a scris
pentru Căpitan următoarele versuri** , pe care mi le-a dat în manuscris.
Faptul ni s-a părut şi mai semnificativ când şi alţi iluştri deţinuţi de
naţionalităţi şi confesiuni deosebite (Olandezi, Norvegieni, Austrieci etc.
sau calvinişti, protestanţi, catolici etc.), deşi cu multe prejudecăţi asupra
Mişcării din cauza campaniei de denigrare care s-a dus peste hotare,
rămâneau profund impresionaţi de înalta concepţie de viaţă propovăduită
şi trăită de Căpitan. Şi se apropiau tot mai mult de noi. Toate aceste aderenţe
sufleteşti, la o lume atât de diferită ca structură sufletească, educaţie şi
provenienţă, ne-au întărit convingerea că învăţătura Căpitanului, prin
elementele profund umane pe care le conţine, depăşeşte cadrul românesc
şi conjunctura politică în care s-a manifestat.
Spaţiul nu ne îngăduie de a reproduce tot ce s-a scris de către învăţaţii
străini în legătură cu fenomenul legionar. Se va face poate, cu alt prilej.
Deocamdată ne vom mărgini a reda câteva caracterizări pătrunzătoare făcute
de scriitorul italian Alfonso Panini Finotti în lucrarea sa Da Codreanu a
Antonescu.
„Trebuie spus de la început că revoluţia legionară este o revoluţie
tipică a românilor. În raport cu Fascismul şi Naţional-socialismul,
revoluţia legionară prezintă caractere cu totul speciale” (pag. 92).
* Verianus, Concepţia de viaţă şi stilul de luptă legionar, Biblioteca Verde.
** Pentru acestea, vezi şi C. Papanace, Evocări, pag. 7.

„Caracterul cel mai descurajant al stilului de viaţă balcanic
constă în lipsa de autenticitate a situaţiunilor fundamentale, în care se
desfăşoară fie viaţa personală, fie politică, fie socială. Această condiţie
implică atâtea compromisuri ce fărâmiţează evoluţia normală a unui
individ” (pag. 94). … Care putea fi soluţia corespunzătoare situaţiei?
Şi cum se putea obţine, trecând prin toate raţiunile existenţei şi dincolo
de problemele pur tehnice, acea autentică situazionalita, care este
judecata, conform ultimelor cercetări filozofice europene, drept condiţie
supremă a creaţiei culturale? Cu un act eminamente creator, cu un
caracter de răscumpărare (riscatto) şi de reabilitare a diformărilor,
inerente până atunci, a obişnuitului stil de viaţă. Un asemenea act
eminamente creator este opera lui Corneliu Codreanu şi a organizaţiei
creată de el” (pag. 95). „Prin Codreanu şi Gardă sensibilitatea
românească a dobândit un caracter de dimensiune majoră, de
monumentalitate, în sfârşit de un nou stil de viaţă” (pag. 99). „În viaţa
lui Corneliu Codreanu s-au efectuat prototipic toate marile transformări
spirituale şi psihologice necesare pentru o radicală răscumpărare a
defectelor existenţei româneşti. Aceasta este cea mai mişcătoare impresie
ce rămâne din cunoaşterea vieţii lui Codreanu” (pag. 100).
„Acceptarea suferinţei ca o necesitate, ba chiar căutarea ei,
presupune convingerea că există un sens în toate actele vieţii, adică şi
acela al ispăşirii; Corneliu Codreanu spune că a cunoscut adesea
descurajarea totală şi că în drumul său a mers adesea până la marginea
abisului. I se părea că totul ar fi în zadar, că n-ar mai fi nimic de îndreptat
în viaţa politică a Ţării, astfel că la un moment dat se gândise de-a dreptul
să emigreze. Ce l-a făcut să treacă dincolo de o asemenea descurajare, în
care nici măcar acceptarea suferinţei nu l-ar putea ajuta? Descoperim
aici două motive ale vieţii şi gândirii sale: ar fi putut întrerupe şirul
experienţelor, ancorând în una din situaţiile care nu i-ar fi fost refuzate.
Intervenise însă acea completa decisione (teribila deciziune) de care am
amintit mai înainte. În sensul cel mai modern al radicalităţii esenţiale,
viaţa lui Codreanu a fost dominată de ceea ce el numea: a trăi cu gândul
morţii.
În faţa descurajării, rezultată din întâlnirea lipsei totale de sens
cu nimicnicia (nulla), Heidegger construieşte în mod radical cunoscutul

său pragmatism metafizic; merge pe urmele filozofiei neitzscheiene şi,
acceptând lupta cu Creştinismul, se îndreaptă spre o specie de mitologie
ontologică. În faţa aceleaşi situaţii în care, forţaţi de nihilismul radical,
Nietzche şi Heidegger au spus NU, Codreanu va spune: Cred în
Dumnezeu. El rămâne, deci, într-o poziţie cu totul imanentă
creştinismului şi stabileşte necesitatea credinţei pentru orice legionar”
(pag. 102-103).
„Cum deja s-a spus, originalitatea lui Codreanu constă nu în
obiectivitatea conceptuală, în ideologie sau programe, chiar dacă
părerile sale asupra acelor realităţi au câştigat atâţia aderenţi şi maxima
eficienţă prin mijlocirea a cu totul altceva decât aspectul pur tematic;
actul său revoluţionar constă într-o eminentă fundamentală existenţă
ontologică a acestei realităţi, întâlnindu-se în acest mod şi cu ultimile
tendinţe ale celor mai avansate concepţii de viaţă europeană. Trebuie
notat, în concluzie, caracterul uman al întregii sale revoluţii. Pe când
revoluţiile fascistă şi naţional-socialistă se efectuează cu sforţare
specifică de simplificare, ba chiar unilateralizare cu o determinantă
finalitate a naturii umane (extrema specializare, transformarea
individului într-un instrument participant, dar cu totul mişcat de
dispoziţiunea Statului) şi duşmănesc liberalismul, revoluţia legionară
prezintă aspectul unei restituiri a omului către om (dell’uomo all’uomo)
în sensul cel mai complet al cuvântului. Şi, în această privinţă, este
într-adevăr surprinzător pathosul uman al multor afirmaţii ale lui
Codreanu şi ale camarazilor săi. Explicaţia s-ar putea găsi în caracterul
profund specific al omeniei româneşti, care ar trebui să facă obiectul –
şi aici nu este locul potrivit pentru aceasta – unui studiu sistematic
special” (pag. 106-107).
„Codreanu voieşte să construiască o ţară românească în care
toate virtuţile să se desvolte la cel mai înalt grad. Interpretarea teoriei
legionare ar trebui să culmineze în totala valorificare a motivului
omeniei, în care se îmbină, în modul cel mai tipic şi original românesc,
tradiţia nobililor Traci cu rezultatele istoriei europene. Tot în acest
sens se explică şi trebuie să fie înţeles aspectul escatologic al învierii,
în care Codreanu vedea ultimul sens al vieţii popoarelor. Este o măreaţă

depăşire a tot ceea ce formează materialismul sau faustica ori demoniaca
concepţie a culturii europene” (pag. 108).
Am ţinut să reproduc din abundenţă citate dintr-un scriitor
occidental imparţial, ca un omagiu pentru această generaţie de sacrificiu
arătând că sensul profund al jertfelor sale începe să fie înţeles de lumea
civilizată. Dar în acelaşi timp am vrut să relev, prin contrast, cât de
superficiale apar aprecierile unor cărturari români când reduc un fenomen
atât de complex ca cel legionar – singurul fenomen politic şi spiritual
românesc care a reţinut atenţia lumii – la un precar gest protestatar. O
credinţă pentru care un Găvănescul îngenunchea pentru a primi plângând
săcuşorul de pământ, un Brăileanu se martirizează prin închisori şi un
Nae Ionescu se rupe de bucuriile unei lumi în care era răsfăţat, nu se
poate reduce – fără a comite o nedreptate – la atât de puţină semnificaţie.
De asemenea, cât de lipsite de fundament şi bună credinţă se dovedesc
afirmaţiile acelora care pretind că „credinţa legionară s-a inspirat de la
focare străine de structura sufletului românesc”.
De la un singur izvor s-a inspirat credinţa legionară: de la izvorul
de viaţă al evangheliei lui Hristos, care mai bine de un mileniu şi jumătate
adapă sufletul românesc cu alesele virtuţi moştenite de la „Tracii
nemuritori”. Aceste virtuţi strămoşeşti şi credinţa creştină în forma ei
cea mai pură au fost reprezentate de generaţia aceasta martirizată. Mulţi
din exponenţii ei, în frunte cu Căpitanul şi Ion Moţa , au avut o viaţă
neprihănită, plină de credinţa în Dumnezeu, activitate creştină şi o moarte
de martiri şi care, la alţii, ar fi pus de acum problema ridicării lor la
onorurile altarului.
Această generaţie, cum sune Eminescu, „curăţită de abnegaţie
şi durere” (Vol. II, pag. 517), şi-a luat asupra ei toate păcatele neamului
nostru românesc. „Doamne! Ne luăm asupra noastră toate păcatele
neamului acestuia. Primeşte-ne suferinţa acum. Fă ca din această
suferinţă să rodească o zi mai bună pentru el” (Pentru Legionari, pag.
176). „Din petrecerile şi traiul tihnit al fiilor lui, un neam nu a câştigat
niciodată nimic. Din suferinţă totdeauna a ieşit ceva mai bun pentru
el” (Pentru Legionari, pag. 176). Arma generaţiei acesteia a fost
„propria-i cenuşă” şi a crezut cu tărie că „Biruinţa veşnică şi adevărată
este Biruinţa născută din martiriu” (Circulări, pag. 110).

Un fenomen politic şi spiritual de atâta vastitate şi profunzime
nu poate fi minimalizat, denigrat sau îngropat în complicitatea tăcerii.
În configuraţia spirituală a neamului românesc, această generaţie va
reprezenta munţi de credinţă, cu impunătoare piscuri de spiritualitate.
Exponenţii unei asemenea generaţii „înving sau mor; indiferent. Pentru
că atunci când mor, neamul trăieşte întreg din moartea lor şi se onorează
din onoarea lor. Ei strălucesc în istorie ca nişte chipuri de aur, care,
fiind pe înălţimi, sunt bătute în amurg de lumina soarelui, în timp ce
peste întinderile cele de jos, fie ele cât de mari şi numeroase, se întinde
întunericul uitării şi al morţii” (Pentru Legionari, pag. 78).
10 Decembrie 1951
137ANEXE
La moartea lui Constantin Papanace
A murit Comandantul Legionar Constantin Papanace.
A fost una dintre personalităţile Legiunii bine conturată, cu vederi
clare. A fost fidel Căpitanului fără limite. Ţelul vieţii lui a fost să-i
aprofundeze învăţătura, să-i cunoască gândurile, sensul adevăratei
învăţături, a omului trimis de Dumnezeu, ca să ajungă să fixeze pentru
Neamul Românesc bornele milenare ale românismului pentru viitor.
Făuritor al unui nou şi aprig destin, Căpitanul a aprins gând
legionar în conştiinţa Neamului. Tineretul românesc se va încinge cu
spada în arcul voltaic dintre Pind şi Carpaţi şi se va arunca în vâltoarea
aprinsă de omul providenţial. Reprezentanţii fireşti ai acestui tineret din
Sud se vor întâlni cu cei de la Nord şi împreună vor proceda la sudarea
forţelor pe acelaşi drum de martiraj, pentru acelaşi ideal. Soarta a făcut
ca în anul 1930, cum povesteşte Căpitanul în Pentru Legionari,
Constantin Papanace, pe când se afla într-o dubă în drum spre Văcăreşti,
să se întâlnească cu Căpitanul. Constantin Papanace era însoţit de câţiva
studenţi români macedoneni: Sterie Ciumeti, Iancu Caranica, Grigore
Pihu, G. Ghiţea, Mamali, etc. De atunci nu se vor mai despărţi. Constantin
Papanace, şi ceilalţi camarazi se vor arunca în luptă cu tot elanul şi
dăruirea de sine.
Constantin Papanace a simţit chemarea omului trimis de
Dumnezeu, ca prin propria jertfă să făurească imensa cetate a
românismului, sub un cer, aşa cum o visa Ion Moţa. S-au aruncat în
luptă flăcăii Neamului, în frunte cu Nicadorii, în lupta preventivă de
stăvilire şi înlăturare a primelor obstacole, pentru un neam expus
destrămării în lupta contra coaliţiei răului.
Vor veni marile prigoane. Constantin Papanace tot timpul a fost
pe teren, atât în ţară cât şi în refugiu, în care a murit. Îi vom duce mare
lipsă! Căpitanul a căutat tot timpul personalităţi de talia lui Constantin
Papanace. Datoria noastră este să căutăm aceste personalităţi care nu
sunt reduse la tăcere prin ameninţarea morţii, ci continuă lupta prin opera

lor. De acestea avem nevoie. Indivizii fără ideal se sting. Neamurile însă
trăiesc, când cred în Dumnezeu şi îşi respectă eroii. Imensele jertfe, în
frunte cu aceea a Căpitanului, sunt suportul de siguranţă al existenţei
noastre de durată.
În prigoana din 1938, Constantin Papanace se va întâlni cu
Căpitanul pentru ultima oară. În ultima sa carte, Fără Căpitan, e
menţionată întâlnirea. Se poate observa în această carte, că au stat
îndelung de vorbă. Căpitanul l-a ascultat fără să-l întrerupă. Poate că se
gândea că unele soluţii ale lui Constantin Papanace, pentru salvarea
Căpitanului, erau binevenite, dar Căpitanul a crezut că Neamul Românesc
are nevoie pentru a se salva şi de jertfa lui şi a atâtor alţi camarazi.
Căpitanul, poate că se gândea şi la faptul că oamenilor le plac victoriile
şi uită pe cei învinşi.
Constantin Papanace era un camarad modest. Atât în prigoane,
cât şi în refugiu n-a urmărit scopul de a câştiga partizani. Cred că a fost
unul dintre camarazii care au interpretat la justa valoare ce a scris
Căpitanul şi o seamă de camarazi de mare valoare, cum au fost Ion Moţa,
Vasile Marin, Puiu Gârcineanu, Banea, Iordache Nicoară, Racoveanu
etc. Manuscrisul cărţii Pentru Legionari a trecut şi prin mâinile lui
Constantin Papanace, semn că era apreciat mult de Căpitan. Era un
adevărat maestru în a interpreta temele legionare, în general şi în
conjuncturile prin care ar fi putut naviga Legiunea. Constantin Papanace,
cum ne spunea, n-a avut timp să revadă tot materialul adunat şi îşi exprima
regretul că boala îl împiedică să lucreze mai departe...
S-a afirmat ca scriitor, dar şi ca om politic şi chiar economist.
Posteritatea se va ocupa, în mod amplu de acest Comandant Legionar
care s-a străduit din răsputeri să convingă o lume care nu vedea cu ochii
lăuntrici fenomenul legionar. S-a străduit să facă drum Legiunii în istoria
Neamului Românesc. Precum ştim, a arătat pricepere în materia de finanţe
şi economie. Menţionez numai faptul că cele aproape cele cinci luni de
guvernare Naţional-Legionară din Septembrie 1940-Ianuarie 1941, până
şi străinătatea se va interesa de activitatea fostului Subsecretar de la
Ministerul de Finanţe, care lăsase în acest Minister cinci miliarde de
franci ca activ, cu toate că ţara era amputată şi angajată cu rezolvarea
gravei probleme a milioanelor de refugiaţi români.

Constantin Papanace a fost un gânditor corect şi obiectiv. A căutat
să orienteze lumea legionară spre o adevărată ortodoxie legionară, de
aceea a scos Orientări, care ani de zile, în acest refugiu a servit de călăuză
atât pentru legionari, cât şi pentru simpatizanţi. Costel Nagacevschi şi
Virgil Mihăilescu au contribuit în mod exemplar la redactare. Opera lui
Constantin Papanace va dura şi va fi flacăra nestinsă pe drumul României
Legionare, călăuzită şi luminată de un nou crez.
Constantin Papanace
Născut la 16 Septembrie 1904 în Selia/Veria.
Şcoala primară din Veria: 1911 – 1916.
Şcoala superioară comercială română din Salonic 1916-1925. În
anul 1929 absolvea Academia de Înalte Studii Comerciale şi Industriale
din Bucureşti.
Încă din timpul studiilor a activat în funcţia de casier central la
Banca Românească. A întrerupt activitatea de funcţionar în anul 1930
pentru a face serviciul militar.
Paralel cu studiile universitare a avut o activitate intensă şi
continuă de publicist, fiind fondatorul a două ziare: Buciumul şi
Armatolii, la care a colaborat, printre alţii, şi Iancu Caranica (Nicadorul).
Amândouă periodicele aveau un caracter profund naţionalist, apărând
cauza românilor colonişti din Cadrilater şi cultivând conştiinţa naţională
a tinerelor generaţii care se perindau în ţară la studii. Aspectul politic al
vremurilor era mai pregnant în ziarul Armatolii.
În timpul guvernării Partidului Naţional Ţărănesc, Prof. Univ.
Madgearu, în vederea promovării unor cadre tinere în funcţii importante
în sectorul economiei, în vederea redresării acestui sector, a solicitat
Secretariatului Academiei de Înalte Studii Comerciale şi Industriale din
Bucureşti o listă de elemente tinere, bine pregătite, în care figura şi
Constantin Papanace. Astfel, încă din primii ani de licenţă, a fost numit
în funcţia de Şef Serviciu la Academia Financiară a Sectorului Negru
Bucureşti.

În tot timpul serviciului s-a impus ca un element de mare valoare
în treburile financiare, încât a fost solicitat de însuşi Prof. Madgearu.
Iată împrejurarea: Se cerea printr-o rezoluţie de la forurile centrale
ministeriale, chiar de la ministrul Madgearu care le recomanda anumite
practici în discordanţă cu legea şi instrucţiunile financiare. C. Papanace
a refuzat să le execute, găsindu-le chiar contrare legii. În faţa acestei
atitudini de refuz şi de neaplicare a rezoluţiei din partea lui C. P., ministrul
Madgearu l-a chemat pentru a discuta problema: ajuns la concluzia că
argumentele lui C. P. erau juste, ministrul l-a felicitat pentru curajul cu
care şi-a susţinut punctul de vedere, precizând: „dacă în Ţara
Românească ar mai fi cinci ca d-ta, am putea garanta bunul mers al
economiei naţionale”.
Tot în vremea studenţiei, pe lângă activitatea depusă la cele două
periodice, mai colabora intens la ziarul local Legionarii care apărea în
Bazargic sub direcţia avocatului Cola Ciumetti. Denumirea Legionarii
nu avea nimic cu Mişcarea Legionară, apariţia acestui ziar fiind anterioară
înfiinţării Legiunii. De semnalat totuşi că poziţia ideologică a ziarului
era identică cu aceea a Mişcării de mai târziu, iar directorul ziarului a
făcut parte mai târziu din Senatul Legionar.
C. Nagacevschi
Întristată adunare,
Participăm la plecarea dintre noi, în această Săptămână a
Patimilor – după calendarul ortodox – a celui care a fost lumină din
lumină, îndrumător şi model de viaţă. Acum zece ani, tot într-o săptămână
a Patimilor, era dus pe ultimul său drum, marele Radu Gyr. Genialul
poet care a cântat şi fidelul apărător care a străjuit valorosul tezaur
căpitănesc, au fost chemaţi în Legiunea Nemu-ritoare, de Cel căruia îi
dăruiseră tot ce aveau mai bun în ei. Lor li s-a rezervat marea taină de a
pleca dintre noi în aceste zile sfinte. A fost alături de fiecare câte o Floră.
La Radu Gyr, soţia Flora, la Constantin Papanace, sora Florica. Acest
mister ne depă-şeşte pe noi, muritorii de rând, dar ce ştim cu siguranţă

este faptul că cel pe care îl petrecem astăzi la mormânt se legase cu un
cutremurător legământ de a trăi în sărăcie şi în orice clipă să fie gata de
moarte. Cei care au trăit mai aproape de el, ştiu bine cum şi-a ţinut
credinţa, jurământul.
Ştiu ce au însemnat ultimii cincizeci de ani de viaţă ai lui
Constantin Papanace. Făuritor de idealuri şi tribun, de pe urma cărora s-
a ales cu lupte şi bucurii, încătuşeri şi umilinţe, arderi şi renaşteri,
nesiguranţă şi rezistenţă. A primit în faţă toate furtunile, ca piscurile
Pindului, unde a învăţat că numai cei oţeliţi biruiesc.
A fost prins de acea oră astrală românească, în Macedonia, când
rădăcina latinităţii aromâne şi-a găsit trunchiul în România Mare, când,
Paradis regăsit, Cadrilaterul şi-a deschis porţile fraţilor depărtaţi. A fost
colonizarea macedonenilor în Dobrogea Nouă, sudură cu Ţara Mamă.
Sudură cu neamul şi nu cu parte din el, fiindcă aromânii s-au colonizat
în România şi nu pe latifundiile vreunei grupări politice. A venit însă
trista experienţă politicianistă, pentru a înţelege că puterea votului,
depăşeşte dragostea de ţară. Nimeni în Macedonia nu putea crede că în
România, românii pot persecuta pe români.
„Idealul Naţional era prea măreţ. Numai cel care a fost robit în ţară
străină, poate înţelege ce putere miraculoasă are fraza: Liber în Ţara ta!”
Experienţa trăită de coloniştii aromâni din Cadrilater, l-a făcut
pe Constantin Papanace să nu rămână în atmosfera lui Gaudeamus Igitur,
ci să fie un apărător al Neamului său: „Nu mai râde de când plânge, nu
mai cântă de când tace”:
„Cine-a hotărât să-ncapă
soarta lui cu soarta mea.
Veacul ăsta bubă rea,
zace – n el şi-n mine crapă...”
Această crispare aromânească l-a smuls din alte rosturi şi i-a
hărăzit altă soartă. Inteligenţa sa vie, cultura bogată, spiritul analitic şi
puterea de sinteză, i-ar fi deschis o mulţime de căi, de la diplomaţie la
universitate sau de la literatură la istorie. Nu s-a dedicat niciuneia, deşi
ar fi strălucit în fiecare. A ales lupta, al cărui drum este o continuă durere.
Puterea merge altfel, el, care a fost înfrăţit cu Sterie Cuimetti, Iancu
Caranica, Doru Belimace, Grigore Pihu şi mulţi alţii ca ei?

Intransigent cu sine însuşi, nu tolera nici altora abateri. Atitudinea
rectilinie, care îţi aduce în viaţă mai multe necazuri. Şi totuşi cât de
înţelegător, răbdător şi bun era, când cel căzut în greşeală, îşi recunoştea
vina, pentru că marile precepte creştine erau vii în el, descendent dintr-
o familie de preot macedonean. Solicitările Exilului îl chemau,
pretutindeni. Şi-a ales ca loc de refugiu, Italia, simţindu-se în graiul
latin mai aproape de originea strămoşilor. Şi fraţii italieni catolici – de
care încă suntem despărţiţi canonic – l-au îmbrăţişat cu dragoste frăţească.
Era un nume în Salo: Dottore Constantin Papanace. Ne-a inspirat de la
intrarea în oraş, marele necrolog, afişat pe toate străzile.
Când sufletul lui Constantin Papanace pleca dintre noi, Cerul Italiei
era deschis Marii Învieri. Fie ca aceasta să fie semnul Marii Reînvieri
Româneşti, aşa cum Constantin Papanace ni l-a transmis întreaga viaţă,
de la cel care l-a învăţat că „Ţelul neamului nu este moartea ci Învierea”.
Zahu Pană
Ceva din viaţa de familie
O anumită gândire, atitudine şi manifestare în lupta permanentă
pentru păstrarea fiinţei şi conştiinţei noastre româneşti se constată încă
de pe vremea bunicului nostru Preotul Econom Stavrofor Atanase
Papanace.
Deşi deţinător al unor poziţii avantajoase în ierarhia societăţii
greceşti (fiind mai mare peste 70 de biserici) şi apreciat sub toate
raporturile, oferindu-i-se chiar posibilitatea de a juca un rol important în
viaţa social-religioasă – cărturar format în ţările greceşti şi un bun
cunoscător al limbilor vechi, latina şi elina, precum şi greaca modernă,
bunicul nostru a renunţat la toate avantajele de ordin material şi social,
socotind că misiunea lui cea mai înaltă, ca purtător şi propovăduitor al
Dumnezeieştii Învăţături, era să predice credinţa în limba maternă, limba
românească, deşi ştia că aceasta va avea pentru el consecinţe fatale.
El este primul preot în Macedonia, care citeşte Liturghia în limba
aromânească. Este exact un act de profundă semnificaţie, dacă nu chiar
istoric, prezenţa unei conştiinţe puternice româneşti, cutezanţa de a citi
Liturghia în limba românească într-o perioadă când încă în Ţară se simţea
influenţa grecească.

Reacţiunea grecească a fost violentă, preotul Atanase Papanace
a fost asasinat de către greci în toamna anului 1906: trei echipe de greci
au tras asupra lui când mergea spre biserică – biserica Sfânta Maria,
unde îl aştepta toată suflarea românească din Veria, oraş a cărui populaţie
de peste 20000 de locuitori, cât avea la acea dată, era formată în majoritate
de aromâni. Este o jertfă mare, conştientă, pe altarul românismului, dusă
pe meleagurile Macedoniei, împotriva înverşunatului duşman care de
milenii caută să deznaţionalizeze elementul românesc.
Voi relata, din poveştile mamei, modul cum a decurs asasinarea
bunicului în acea fatală duminică de toamnă târzie din 1906.
În urma hotărârii asasinării bunicului de către greci, în care scop
s-au format trei echipe pe traseul care duce la biserica Sf. Maria, prietenii
lui Greci, care erau contra acestei crime, şi chiar garda lui personală
(CAFAS) care îl însoţea mereu, l-au prevenit să nu meargă la biserică în
duminica aceea. Însăşi mama care era în doliu după tatăl ei mort de
curând şi care nu ieşea deloc din casă, a încercat să-l oprească, simulând
că merge şi ea cu dânsul la biserică cu copilul în braţe (este vorba de
fratele Costache care abia împlinise doi ani). Atunci bunicul a exclamat:
„Tu nu vii la biserică. Ce, vrei ca grecii să-mi distrugă întreaga familie?
Eu nu mă las intimidat de greci şi o să merg la biserică spre a sluji în
limba aromânească. Dacă grecii sunt hotărâţi să mă omoare, aceasta o
pot face oricând şi în alte împrejurări. Să aveţi grijă să îmi luaţi corpul
ca nu cumva grecii să-mi ieie capul şi să-l batjocorească”.
Povesteşte mama în continuare că toţi au amuţit. Nimeni n-a mai
spus nimic, impresionaţi profund de seninătatea şi ferma convingere de a
înfrunta atât de senin moartea. Şi, într-adevăr, echipele şi-au făcut pe deplin
datoria: înainte de a ajunge la biserică, bunicul a fost asasinat în plin centru
al oraşului. O soră de-a bunicului, pe nume Maria Tina, care se pregătea şi
ea să meargă la biserică, când a auzit detunăturile de arme şi-a dat seama
că s-a tras în bunic, s-a repezit despletită pe strada principală şi l-a găsit
încă în viaţă. Şi-a dat sufletul în braţele surorii sale. Pe această linie de
conduită şi simţire românească, cu o responsabilitate crescândă şi
amplificată şi pe alte direcţii, a continuat lupta tatălui nostru Enache
Papanace, care încă de pe băncile liceului lua atitudine ori de câte ori
profesorii greci ponegreau şi minimalizau faptele istorice ale neamului

românesc. Protestul lui i-a adus drept consecinţă eliminarea de la liceul
grecesc. Mai târziu s-a angajat şi cu mai multă ardoare în lupta contra
duşmanului de totdeauna. Fapt pentru care prigoana a fost înăsprită,
recurgându-se la acte mişeleşti, încercându-se să se dea foc casei noastre
în scopul de a distruge întreaga familie. Prigoana s-a extins cu timpul
asupra întregii comunităţi aromâneşti din Grecia, soldându-se cu închisori,
persecuţii şi asasinate în masă. Aceasta se petrecea pe timpul Imperiului
Otoman în plină descompunere. După eliberarea Greciei de sub stăpânire,
în 1912, persecuţiile au luat amploare şi mai mare. Mulţi fruntaşi aromâni
au fost întemniţaţi, printre care şi tata.
După o perioadă de întemniţare, prin care se urmărea intimidarea
elementului aromân, autorităţile greceşti au pus în libertate pe toţi cei
întemniţaţi, afară de tatăl nostru. El a fost exilat pe o insulă şi urma să
fie executat; dar în urma demersurilor pe linia diplomatică, prin consulul
român Contescu, care a acţionat energic, tata a fost eliberat, a venit imediat
în ţară şi s-a înrolat voluntar în armata română pentru a lupta cu alţi
compatrioţi din Macedonia în campania războiului balcanic din 1913.
Reîntors în Grecia, după terminarea războiului balcanic, acţiunea tatălui
nostru a fost reluată, întrucât grecii nu renunţau la acţiunile lor oculte de
deznaţionalizare a elementului românesc.
În această perioadă de timp, dându-şi seama de pericolul de care
era ameninţat elementul aromânesc din Grecia, mai ales după schimbul
masiv de populaţie care a intervenit între Turcia şi Grecia învinsă
(populaţia greacă fiind foarte numeroasă şi în parte aşezată în ţinuturile
locuite de aromâni), situaţia economică a elementului nostru devenind
şi ea precară, tata a preconizat colonizarea Aromânilor în Cadrilater,
integrându-l în elementul românesc.
Constantin Papanace

Cuvânt introductiv
În acest volum se reproduc patru conferinţe, ţinute de profesorul
Nae Ionescu în luna Mai 1938, în faţa legionarilor, pe când se găsea
internat în lagărul de la Miercurea Ciucului. Aceste conferinţe au fost
publicate în „Buletinul Informativ” (nr. 2, 3, 4, 5; August-Septembrie
1940) ce apărea săptămânal la Berlin, pentru uzul intern al legionarilor
refugiaţi în Germania, în primul exil.
Într-o notă preliminară, făcută de redacţia Buletinului se precizau
următoarele: „Sub acest titlu (Fenomenul legionar), profesorul Nae
Ionescu, pe când se afla în lagăr, a ţinut în primăvara anului 1938 o
serie de conferinţe, legionarilor închişi. Vor fi reproduse succesiv în
acest Buletin, după notele luate de la auditor. Conferinţele nefiind
stenografiate, ele trebuie considerate mai mult ca nişte rezumate”.
Auditorul care a luat notele nu a fost menţionat atunci. El era
răposatul preot Ştefan Palaghiţă, care ne-a dat asigurarea că gândurile
exprimate de ilustrul conferenţiar au fost notate fidel, aproape cuvânt cu
cuvânt, şi că, după fiecare conferinţă, îşi confruntase însemnările cu notele
altor camarazi, spre a completa eventualele omisiuni.
La sfârşitul volumului, reproducem cuvintele comemorative ce
le-am rostit pe ziua de 24 martie 1940, în faţa camarazilor strânşi la casa
de la Amalienhof (Berlin) cu ocazia morţii lui Nae Ionescu, subliniind
semnificaţia jertfei sale.
* * *
Din citirea conferinţelor reproduse se poate observa clar factura
gândirii lui Nae Ionescu, cu dialectica ei caracteristică. Totuşi, uneori,
parcă se simte o contracţie bruscă în cursivitatea gândirii, determinată,
probabil, de vreo lacună în notarea cuvintelor rostite de conferenţiar. Pe
de altă parte, trebuie ţinut seamă că, în timpul când conversa sau rostea
o conferinţă, pe lângă dialectica lui îndrăcită, Nae Ionescu degaja şi o
vrajă specifică, care capta pe auditor. Spre deosebire de alţi conferenţiari,
care obişnuiesc să citească sau să recite un text elaborat cu multă trudă

acasă, Nae Ionescu gândea pe loc. Prin aceasta nu numai că antrena pe
auditor în procesul de gândire, dar îl făcea să guste şi deliciul ei, aşa
cum se simte aroma pâinii calde abia ieşită din cuptor. De aceea, dacă în
rândurile redate dialectica lui specifică rămâne adânc impregnată, vraja
conferenţiarului însă, lipseşte. Şi aceasta face ca textul să apară mai
schematic.
Trebuie să menţionăm că profesorul Nae Ionescu a ţinut mai
multe conferinţe în legătură cu fenomenul legionar. În Buletinul
Informativ însă, nu s-au publicat decât acestea patru pe care le
reproducem, întrucât, cu nr. 7, din 13 Septembrie 1940, când a avut loc
repatrierea legionarilor refugiaţi, Buletinul şi-a încetat apariţia.
De aceea, în conferinţele ce reproducem, se tratează mai mult
probleme mai generale menite însă a servi ca bază la explicarea
fenomenului legionar propriu-zis. Notele de la conferinţele succesive
nu le-am avut la îndemână.
Nu ştiu dacă profesorul Nae Ionescu şi-a dezvoltat aceste idei şi
în alte conferinţe sau scrieri de ale dânsului. În situaţia de acum n-am
avea posibilitatea să verificăm, fiindcă nu avem la dispoziţie toate
articolele, conferinţele sau lucrările lui. Problema ar putea fi lămurită de
către aceia care sunt mai la curent cu activitatea profesorală sau
publicistică a ilustrului gânditor. Oricum, ideile expuse în paginile ce
urmează ar putea servi, în mare parte, ca bază pentru o doctrină legionară
sistematizată. Trebuie să relevăm însă că sunt şi câteva idei care n-ar
concorda cu linia Căpitanului. Pe una din acestea am vrea să o relevăm
în mod deosebit, fiindcă se exaltă spiritul imperialist.
„Caracterul naţiunii – spune Nae Ionescu – e ofensiv şi
imperialist prin excelenţă, adică un organism care nu poate trăi decât
în expansiune, viaţă, dinamism. S-ar putea obiecta care e poziţia faţă
de alte neamuri? Ireductibilitatea naţiei. Nu mă interesează pe mine,
naţiune vie, în ofensivă, ci pe ele. Să se aranjeze ele, cum pot, cu mine.
Noi trăim în istorie unde este păcat, veşnică luptă, unde trebuie
să ne cucerim dreptul la existenţă prin vrednicia noastră. (Dacă nu există
dreptul de existenţă, am fi în acest caz îngeri, şi nu sub păcat şi în istorie!).
Aici este adevărata înţelegere a lumii în istorie. A pune altfel
problema este o dobitocie, cei ce o susţin sunt sau proşti sau imbecili.

Prin urmare, cel care vrea să-l realizeze pe Dumnezeu nu o va face
decât cucerind în afară, strângând de gât pe altul, deci naţiunea e
dinamică, este viaţă ofensivă şi imperialistă. Nu există, altfel zis,
cuminţenie şi defensivă în naţionalism, căci neamurile care se pun pe o
astfel de temă, poziţie cad în robie...” (Conferinţa a IV-a, pag. 30-31).
Această idee a luptei necruţătoare o găsim exprimată de Căpitan
în nişte rânduri trimise Congresului Studenţesc ţinut la Brăila, în toamna
anului 1930. Scria atunci Căpitanul:
„...Respingeţi cu îndărătnicie toate falsele teorii ale falşilor
apostoli umanitarişti şi pacifişti, care tind să vă dezarmeze sufleteşte.
Nu uitaţi că dreptul este o proprietate care se sprijină pe forţă. În lume
oamenii se luptă. Din adâncul mării şi până în înălţimile văzduhului,
nu-i decât o luptă în care animalele se devorează unele pe altele. În
lumea plantelor, în natură, în păduri şi pe câmpii, acolo unde oamenii
se duc să guste pacea, nu este, în realitate, decât o luptă surdă şi
necruţătoare pentru viaţă. Voiesc să spun că nu există în natură pacea
pe care o cântă toţi poeţii şi literaţii, nu există decât o singură realitate,
mare, crudă, superbă: războiul. Neamurile care înţeleg acest adevăr
trăiesc. Celelalte pier. Românii, înconjuraţi de pretutindeni de vrăjmaşi
cu pofte mari şi invadaţi înăuntru de duşmani care îi slăbesc şi le macină
sistematic puterile de rezistenţă şi de viaţă, nu vor putea rezista în viitor,
decât dacă vor înţelege că pe pământul lor trebuie să crească soldaţii
ca brazii în pădure. De la acest adevăr fundamental şi în această direcţie
spirituală trebuie să pornească întreaga noastră activitate. Viaţa acestei
Patrii milenare va fi asigurată...” (Circulări, pag. 14).
În Pentru Legionari, şase ani mai târziu, Căpitanul, fără a renunţa
la principiul luptei naţionale active, îi dă, totuşi, o mai mare viziune
creştină, care formează partea cea mai originală şi patetică a doctrinei
legionare.
„Ţelul final al neamului – scrie el – este viaţa? Dacă este viaţa,
atunci nu interesează mijloacele pe care neamurile le întrebuinţează
spre a şi-o asigura. Toate sunt bune, chiar şi cele mai rele. Se pune deci
problema: După ce se conduc naţiunile în raport cu alte naţiuni? După
legea peştilor din mare sau a fiarelor din pădure? Ţelul final nu este
viaţa. Ci Învierea. Învierea neamurilor în numele Mântuitorului Iisus

Hristos. Creaţia, cultura, nu-i decât un mijloc, nu un scop, cum s-a
crezut, pentru a obţine această înviere. Este rodul pe care Dumnezeu l-
a sădit în neamul nostru, de care trebuie să răspundem. Va veni o vreme
când toate neamurile pământului vor învia, cu toţi morţii şi cu toţi regii
şi împăraţii lor. Având fiecare neam locul său înaintea tronului lui
Dumnezeu. Acest moment final, «învierea din morţi», este ţelul cel mai
înalt şi mai sublim către care se poate înălţa un neam...”
În lumina citatului de mai sus, teoria imperialismului şi a
expansionismului de esenţă amorală, vine în vădită contradicţie cu linia
creştină adoptată de Căpitan pentru Mişcarea Legionară.
Fără îndoială, mai mult ca oricare, Nae Ionescu trebuie să fi
observat această disonanţă. Ar fi extrem de interesant de ştiut ce anume
explicaţii a găsit el pentru a rămâne, nu numai ataşat de Mişcarea
Legionară, dar şi de a mărturisi o nestrămutată încredere în destinul
legionar chiar şi în eventualitatea dispariţiei fizice a Căpitanului. Încă
din 1936, probabil după apariţia cărţii Pentru Legionari, mărturisea unui
discipol al său: „A crede că o dată cu dispariţia lui Corneliu Codreanu
se va nărui şi opera lui, ar însemna să ne facem o slabă idee despre
adâncimea acestei opere. Minunea pe care a făcut-o Corneliu Codreanu
e aşa de mare, că de-acum îl depăşeşte şi pe el”.*
Poate Nae Ionescu să fi dat această explicaţie în conferinţele
despre Fenomenul Legionar ce au urmat, şi care, din cauza încetării
apariţiei Buletinului Informativ, nu s-au mai publicat. De aceea, înainte
de a recurge la alte scrieri de ale lui, vom căuta chiar în conţinutul
conferinţelor reproduse elemente care ar putea schiţa puntea de apropiere
a acestor două concepţii deosebite.
„Naţionalismul secolului al XX-lea – spune Nae Ionescu în a IV-
a sa conferinţă – pleacă de la popor, trece la popor, pentru a ajunge la
Dumnezeu. Cuvântul lui Hristos este unul în cer, pe linia perfecţiunii,
dar noi, oamenii, care trăim în istorie, îl înţelegem deosebit, deci relativ,
după naţiunea din care facem parte, altfel am fi îngeri. Aşadar, fiecare
om trăieşte cuvântul lui Dumnezeu în felul său, conform cu colectivitatea
supremă absolută, în istorie, care este naţiunea. În lumea Răsăriteană,
* Vezi Legea, anul II, nr. 3-4, Iunie-Iulie 1957, G. Racoveanu, Nae Ionescu, Fapte şi
Cuvinte. Inedit. Şi Orientări, nr. 13, Octombrie 1958

există un simţ mai dezvoltat al realităţii, fapt care ne deosebeşte de Apus,
unde domină simţul generalităţii, al abstracţiunii. Deci aici, în Răsărit,
există deja nuanţe în trăirea lui Dumnezeu. Dacă naţia realizează pe
Dumnezeu pe pământ, pe mine nu mă interesează decât Dumnezeu pe
care-l trăiesc eu şi nu ungurii, francezii etc. În Napoli, aproape fiecare
stradă are Madona ei, ceva al străzii; aceasta însemnează necesitatea
localizării, individualizării, naţionalizării lui Dumnezeu. Deci eu sunt
dator lui Dumnezeu numai în naţia mea. Ori, cum naţia este cel mai
important cerc colectiv în care trăieşte omul în istorie, eu n-am decât un
singur tribut de plătit în viaţă, faţă de Dumnezeu: prin naţie. Dacă
Dumnezeu nu este numai Dumnezeul meu, dacă nu este un Dumnezeu
singular, ci este şi al ungurilor, francezilor etc., atunci eu n-aş mai fi
român şi n-aş mai putea plăti lui Dumnezeu tributul meu prin naţia mea.”
Ideea realativităţii în veac, adică în istorie, la care se referă Nae
Ionescu la începutul paragrafului citat mai sus, este subliniată şi de
Căpitan.
„Facem o mare deosebire – scrie el – între linia pe care mergem
noi şi linia Bisericii Creştine” (Pentru Legionari, pag. 393). “Linia
istorică este una: aceea pe care o trăim noi. Căci noi trăim în veac.
Linia Bisericii este cu mult deasupra noastră. Către ea tindem, dar nu
realizăm decât puţin. Pentru că trăim sub condamnare şi sub piatra de
moară a păcatelor noastre, a lumii, şi a moşi-strămăşilor noştri.
Recunoaştem că suntem păcătoşi: aceasta este atitudinea legionară faţă
de Biserică” (Circulări, pag. 109).
Şi totuşi, acel puţin care se realizează în veac din năzuinţa creştină
pentru învierea neamului este foarte mult, dacă se compară cu tendinţa
generală dominantă în societatea contemporană de a se comporta,
exaltând legea junglei, a „peştilor din mare sau a fiarelor din pădure”.
Specifica omenie românească arată că năzuinţa creştină de a depăşi legea
junglei este apanajul întregului popor român. Poate şi el a realizat puţin
în cursul zbuciumatei sale istorii, dar n-a păcătuit ca alte popoare,
„strângând de gât pe altul”.
Desigur, pentru cei care au cultul păgân al forţei materiale, cu
sete de putere şi tendinţe de dominaţie imperialistă, această năzuinţă
creştină ar părea ca o mare deficienţă. Căpitanul însă o considera ca un

titlu de nobleţe istorică a poporului român. Pe această linie orienta el
şcoala legionară, menită, după vindecarea metehnelor imprimate de
dominaţia fanariotă şi potenţarea virtuţilor „să dea ţării acesteia un mare
tip de român. Poate să iasă din ea ceva mare, cum n-a mai fost, care să
frângă în două întreaga noastră istorie şi să pună temeliile începutului
unei alte istorii româneşti, la care acest popor are dreptul, datorită
suferinţelor şi răbdării lui milenare, precum şi curăţeniei şi nobleţii
sale sufleteşti, căci este, poate, singurul popor din lume, care, în toată
istoria sa, n-a cunoscut păcatul robirii, încălcării, sau nedreptăţii altor
popoare” (Pentru Legionari, pag. 287).
Desigur, şi această năzuinţă va părea celor îmbibaţi de concepţia
amoralismului în politică, ca ceva nerealistic, dacă nu chiar utopic. Dar
şi aceştia trebuie să ţină seamă că marile avânturi sau salturi în istorie n-
au pornit din tehnica excesivă a calculelor dozate în specularea forţelor
constituite sau a pasiunilor umane, ci din aspiraţia spre înalte idealuri,
uneori adevărate utopii. În fiecare om există această tendinţă de evadare,
întreţinută de atavica nostalgie a paradisului pierdut. Numai asemenea
tendinţe pot desfunda marile zăcăminte de energie morală care stagnează
în adâncul oamenilor sau al colectivităţilor umane.
Poporul român, sufocat de o pătură suprapusă decrepită, sedi-
ment al unei mixturi eterogene şi nesănătoase, simţea adânc nevoia erup-
ţiei spre culmi tot mai înalte şi senine. Şi aceste culmi i le-a indicat Căpi-
tanul prin Mişcarea sa inspirată de cea mai autentică şi sănătoasă tradiţie
românească. Oricum, atitudinea de toleranţă rezultată în mod firesc ca o
expresie a dimensiunii creştine a Mişcării, produs al unui popor, care,
cum arată întreaga lui istorie, totdeauna a fost cu „frica lui Dumnezeu”.
Românii, care s-au apărat cu înverşunare când au fost atacaţi, au
repudiat organic cultul păgân al forţei de „a strânge de gât alte popoare”,
spre a se afirma în istorie. De această atitudine constantă a ţinut seamă
Căpitanul când a formulat principiile doctrinei sale: dacă în „lupta
necruţătoare pentru viaţă... spre a putea rezista în viitor, trebuie ca pe
pământul lor să crească soldaţii ca brazii în pădure”, pentru a valorifica
„talentul pe care Dumnezeu l-a sădit în neamul nostru”, trebuie ca „ţelul
final al neamului să fie Învierea. Învierea neamurilor în numele
Mântuitorului Iisus Hristos”.

În această perspectivă integrală se împacă atât spiritul combativ
eroic preconizat pentru apărare, în „lupta necruţătoare” din această
viaţă, cât şi lupta sfântă cu păcatul, pentru „Învierea din morţi”, acest
moment final, ţelul cel mai înalt şi mai sublim către care se poate înălţa
un neam. Prin aceşti doi poli, primul situat pe pământ, în clocotul vieţii
acestei lumi, şi secundul transpus în cer, în lumea cealaltă, trece axa
verticală a doctrinei legionare fixată de Căpitan.
Dar, pe lângă această explicaţie de ordin oarecum idealist-
transcedental, mai există şi o justificare de ordin strict conjunctural.
Privind problema raporturilor între popoare printr-o prismă românească
strict politică, adică a „trăirii în veac”, vedem că, concepţia Căpitanului
apare mult mai oportună şi mai realistă decât aceea etalată de realiştii
care vor să justifice cultul forţei. Teoria amoralităţii în politica naţională,
şi mai ales internaţională, ar avea interes să o propage popoare mari (în
sens de numeroase) ca ruşii, germanii, americanii, chinezii etc. Dar ar fi
o mare imprudenţă, ca să nu spunem neghiobie, dacă ea ar fi etalată şi
justificată de popoare mijlocii sau mici. Căci s-ar oferi, în mod stupid,
alibiul pentru hrăpăreţii lor vecini! Popoarele mici nu pot concura într-
un climat politic dominat de concepţia luptei amorale. Însăşi existenţa
lor fizică este permanent ameninţată. De aceea, ele au interes să
propovăduiască toleranţa între indivizi sau popoare. Şi să fie adepte
acestei doctrine dacă la baza ei stă o concepţie creştină sinceră, şi nu
calcule interesate „ale falşilor apostoli umanitarişti şi pacifişti, care
tind să dezarmeze sufleteşte”, pentru a putea mai uşor să-şi întindă stă-
pânirea lor spoliatoare şi asupritoare.
Cât priveşte afirmarea în istorie, ea trebuie căutată pe alt teren,
în afara forţei materiale.
Cum am arătat şi cu alt prilej,*  toate frământările distructive ale
omenirii provin din faptul că este predominantă concepţia demoniacă
cu arzătoarea ei sete de stăpânire. Poporul român n-a fost turmentat de
această pasiune şi mulţi au considerat acest lucru ca o deficienţă naţională.
Dar afirmarea în istorie nu poate avea numai acest aspect oarecum
material, erupt din stratul primitiv al sufletului uman. Elementul spiritual
* A se vedea în Orientări notele: Afirmarea în istorie, nr. 25, Octombrie 1959 şi
Făuritorii de istorie, nr. 60, Septembrie 1962.

va trebui într-o zi să fie mai mult apreciat. În această perspectivă, poate
tocmai absenţa în manifestări a elementului demoniac amintit, care, cum
am spus, după concepţia actuală, este considerat ca o deficienţă, să
constituie mâine, într-o societate mai evoluată şi cu adevărat civilizată
în sens creştin, un mare merit.
Căpitanul a intuit acest adevăr de bază când legitimează afirmarea
masivă în istoria neamului românesc, invocând marea lui omenie. Această
concepţie, afirmată într-o lume abrutizată de materialism şi sete de
dominare (prepotenţă), constituie un „mare moment de iluminaţie” pe
care însă mulţi nu-l înţeleg. Ea însă, pe lângă înălţimea morală, este
pătrunsă şi de un lucid realism politic: noi, românii, ca popor mic, avem
interesul ca legile junglei, care domină astăzi raporturile între popoare,
să fie înlocuite şi în fapt cu legea creştină. Încercarea popoarelor mici
sau mijlocii de a concura pe tărâmul forţei materiale, le-ar pune în postura
ridicolă a broaştei umflate din fabulă. Prin concepţia Căpitanului se pot
tămădui şi acele complexe de inferioritate, cu nimic justificate, ce se
observă la unii cărturari români, care cred că neamul românesc a fost
mai mult un obiect decât subiect de istorie. O dovadă s-a avut cu
excentricul scriitor Emil Cioran, adânc chinuit de un asemenea complex
de inferioritate. Când a reflectat mai adânc însă, s-a dezmeticit şi a
mărturisit:
„... Il reste que s’il fut un temps oů j’étais honteux de faire partie
d’un peuple mineur, il n’en va plus de męme maintenant. Du moins
écartée l’Histoire, en tirera-t-il la fierté de n’avoir pas commis les forfaits
qui y conduisent” („Preuves”, nr. 14, avril 1952).
Marea viziune a istoriei contemplată de Căpitan apare şi mai
clară în Însemnările de la Jilava. Scrie el în acele întunecate momente:
„Caracteristica timpului nostru: Ne ocupăm cu lupta dintre noi
şi alţi oameni, nu cu lupta dintre poruncile Duhului Sfânt şi poftele firii
noastre pământeşti. Ne preocupăm şi ne plac victoriile asupra oamenilor,
nu victoriile împotriva Diavolului şi păcatului. Toţi oamenii mari ai
lumii de ieri şi de azi: Napoleon, Mussolini, Hitler etc. sunt preocupaţi
mai mult de aceste biruinţi. Mişcarea Legionară face excepţie, ocupându-
se, dar insuficient, şi de biruinţa creştină în om, în vederea mântuirii
lui. Insuficient! Răspunderea unui conducător este foarte mare. El nu

trebuie să delecteze ochii armatelor sale cu biruinţi pământeşti,
nepregătindu-le în acelaşi timp pentru lupta decisivă, din care sufletul
fiecăruia se poate încununa cu biruinţa veşniciei sau înfrângerea
veşnică” (pag. 59).
Aşadar, neamul românesc se va afirma masiv în istorie nu pe
căile bătătorite de la subsolul pasiunilor umane, ci croindu-şi prin omenia
sa drum propriu, pe înălţimile spirituale pe care sufletul lui le contemplă
încă de pe timpul strămoşilor „traci nemuritori”, aureolate apoi de
credinţa creştină. Pentru această afirmare masivă în istorie, pe drum nou,
a vrut Căpitanul să creeze „un mare tip de român”, repudiind pe oamenii
slabi, fără respiraţie lungă, sau „căzăturile morale”, care sunt gata să-şi
renege credinţa legionară pentru avantaje materiale sau arivisme de tot
felul. Acesta este drumul luminos pentru un popor care vrea să fie cu
adevărat creştin.
Dacă se cercetează chestiunea de aproape, se poate vedea că în
fond, această concepţie este împărtăşită şi de Nae Ionescu. Referindu-se
la „iertarea creştină”, Nae Ionescu scrie:
„Creştinismul este religia milei şi a iertării. Religia celor slabi
deci? A sclavilor? A, nu! Ci mai degrabă a eroilor. A eroilor umili şi
anonimi; a celor care s-au înfrânt pe ei, a celor care nu mai sunt ai lor,
ci ai lui Dumnezeu. Cine nu mai cere nimic pentru el, e creştin. Cine nu
mai există prin el, e creştin. Cine s-a omorât în trupul lui, în ambiţiile şi
poftele lui, dar trăieşte în spiritul şi legea lui Dumnezeu, acela e creştin.
Înseamnă însă aceasta că un creştin nu există, nu cere nimic, nu vrea
nimic, nu luptă pentru nimic? Deloc. El este, luptă şi cere împlinirea
legii lui Dumnezeu”.*  Confruntând acest text cu citatele din Conferinţa
a IV-a reproduse mai înainte, privitor la caracterul ofensiv şi imperialist
al naţiunii, care pare că respiră voinţă de putere Wille Zur Kraft a lui
Nietzsche, apare o evidentă disonanţă. Şi cum Nae Ionescu se mărturiseşte
un profund creştin şi crede, ca şi Căpitanul, cu toată tăria în Învierea
Mântuitorului, trebuie redimensionat sensul acelor citate. Aceasta cu
atât mai vârtos, cu cât Nae Ionescu – cum era şi firesc – respinge teoria
lui Nietzsche privitoare la creştinism.
* Nae Ionescu, Îndreptar Ortodox, Wiesbaden, 1957, pag. 62 (ediţie îngrijită de D.C.
Amzăr).

„Nietzsche – scrie el – a crezut că poate arunca suprema insultă
creştinismului, considerându-l drept o morală a sclavilor. E o eroare;
chiar dacă ea vine de la un om de netăgăduit geniu... De sclavi nu poate
fi vorba atunci când se cumpăneşte structura intimă a Evangheliei; căci
recunoaşterea drepturilor la existenţă a durerii nu duce la luptă
împotriva ei – e drept; dar nu duce nici la resemnare... Creştinismul
primeşte durerea ca o realitate, dar nu o neagă, ci o valorifică... Astfel
durerea însăşi poate deveni izvor de nesfârşită bucurie, dacă ea
îndeplineşte un rost şi îşi capătă un sens în încordarea noastră înspre
mântuire” (op. cit., pag. 47-48).
Am reprodus in extenso toate aceste pasaje, spre a se putea vedea
mai bine că, în substanţa ei adâncă, gândirea lui Nae Ionescu merge pe
aceeaşi linie creştină ca a Căpitanului. Discordanţa ce se observă între
teoria „imperialistă” şi „iertarea creştină” ar fi cam de aceeaşi natură
cu aceea semnalată mai sus, când am comparat circulara Căpitanului cu
„lupta necruţătoare pentru existenţă” şi „Ţelul final al neamului”.
Primul concept ne ţine ancoraţi în miezul realităţii, unde trebuie
să ne „apărăm sărăcia şi nevoile şi neamul” pentru a subzista; al doilea
ne indică un ţel sublim, dumnezeiesc, atrăgând expansiune („imperialismul
nostru”), pe linia verticală ce duce spre nepieritoarele valori creştine. Căci,
dacă popoarele mici rămân handicapate pe terenul plat (orizontal) al
materialismului, caracterizat prin cantitate, în schimb se pot valorifica cu
mai mult succes, pe cel vertical, al spiritualităţii, unde se cere calitatea.
Numai prin aceste două concepte juxtapuse se poate avea o viziune integrală
a întregii realităţi, dând Mişcării Legionare o complexitate fascinantă.
Nu este exclus ca tocmai această complexitate să-l fi atras pe
Nae Ionescu spre „militanţii revoluţiei naţionale”, cum scrie el (vezi
prefaţa la Crez de generaţie), mărturisind încredere deplină în
durabilitatea Mişcării Legionare asigurată prin „trăire intensă” şi
„moarte de martiri”.
* * *
Apropierea lui Nae Ionescu de Mişcarea Legionară a făcut să-i
crească simpatiile atât în opinia publică românească, în general, cât şi a
studenţimii, în special. Cât de mare a devenit în scurt timp această

apropiere, se poate vedea din faptul că, în ziua plecării spre Spania, Ion
Moţa i-a lăsat în păstrare mai multe scrisori sigilate şi adresate părinţilor,
soţiei, copiilor, când vor fi mai mari, şi Căpitanului, cu rugămintea de a
fi înmânate numai în cazul morţii sale. Poate această încredere şi stimă
deosebită a făcut pe cei care au editat documentele diplomatice secrete
germane să noteze pe raportul ministrului german la Bucureşti, Fabricius,
din 17 Mai 1938, unde se anunţa şi arestarea lui Nae Ionescu, că el este
„Locţiitorul Conducătorului Gărzii de Fier, Codreanu” („Stellvertreter
des Führers der Eiserne Garde, Codreanu”).*
Fără îndoială, cei care au făcut această notă au comis o eroare.
Nae Ionescu a fost un sincer şi mare prieten, „din vremuri grele”, al
Mişcării Legionare. Dar niciodată n-a deţinut calitatea ce i se atribuie în
nota amintită. Mai mult: el proiecta noţiunea de legionar într-o lumină
atât de pură, încât nu se considera vrednic de a fi chiar un simplu legionar.
Ca unul care trecuse prin lumea veche, unde păstra încă multe legături,
el se considera un om pătat şi mărturisea în gura mare acest lucru, tocmai
spre a pălmui cu pilda lui atâţia arivişti, care dădeau din coate spre a-şi
face loc în primele rânduri, în loc să se ţină „pe linia a doua”, cum
recomanda Căpitanul.
Reversul simpatiilor atrase de Nae Ionescu pentru apropierea de
Mişcare era ura camarilo-politicianistă şi pizma anumitor „prieteni ai
legionarilor”. Voi releva un caz din categoria „prietenilor” fiindcă mi
se pare mai semnificativ în legătură cu poziţia lui Nae Ionescu raportată
şi la situaţia actuală.
Îmi amintesc cu tristeţe de o răbufnire ranchiunoasă a lui Nichifor
Crainic, împotriva lui Nae Ionescu, pe când ne găseam închişi la Jilava
(Ianuarie 1934) după cazul Duca. Într-o noapte, fiind de planton amândoi
în încăperea subterană din reduitul central, denumită eufemistic
„dormitorul doi” unde am fost îngrămădiţi toţi cei care făceam parte
din primul lot de arestaţi, a venit vorba de Nae Ionescu, despre care s-a
aflat că fusese arestat. Cum a auzit pomenindu-se acest nume, faţa buhăită
de culoare pământie a lui Crainic, parcă a început să devină verzuie. A
spus cu o acreală de pizmă coclită: „Acest om este un impostor! Toate
* Document 1988/441 055 – 056 reprodus în original în Orientări pentru Legionari,
nr. 12 din Septembrie 1958.

ideile în legătură cu ortodoxia şi problema naţională cu care se
împăunează le-a luat de la mine. Acum când îl văd că dă târcoale
legionarilor, îmi produce scârbă. Este un tip periculos. Eu nu voi putea
sta alături de el. Voi spune aceasta şi lui Corneliu”.
Am rămas uluit şi îndurerat. Nu bănuiam atâta ranchiună. M-am
mărginit să spun: „Dacă a fost închis pentru cauza legionară, închisoarea
v-a constitui o încercare şi păcatele despre care se spune că le are, se
vor purifica prin suferinţă”. Apoi am schimbat vorba.
De „furarea ideilor lui Crainic” de către Nae Ionescu nici nu
putea fi vorba. Un om ca acesta, al cărui creier în permanentă efervescenţă,
scânteia risipind „idei originale” în toate ocaziile, nu avea nevoie să
recurgă la limitatul bagaj de idei greoaie al lui Crainic.
Şi apoi, chestiunea „ideilor originale” este foarte discutabilă:
extrem de puţine sunt în istoria culturii ideile cu adevărat originale. În
mod obişnuit, originalitatea constă mai mult în felul nou sau specific de
prezentare a unor idei vechi.
În cazul nostru însă, problema se simplifică şi mai mult, dat
fiind stilul de gândire şi exprimare diametral opus al acestor doi rivali
culturali. Între ei deosebirea nu era numai de metodă, dar şi de structură.
Pentru Nae Ionescu, Nichifor Crainic trebuie să fi avut şi el „incapacitatea
de a se împăca – fie şi numai teoretic – cu metoda sa de cercetare a
întâmplărilor” (op.cit., pag. 9). Şi viceversa.
De altfel, această diferenţă se putea observa uşor atât în
conferinţele publice sau prelegerile universitare, cât şi în scrisul lor
cotidian de la Calendarul şi Cuvântul.
„Articolele domnului Crainic – scrie Căpitanul – erau adevărate
lovituri de tun care făceau ravagii în lumea antiromânească” (Pentru
Legionari, pag. 411). Ele erau impecabile ca formă, dar se simţea truda
grea cu care erau elaborate, pe canavaua unui număr restrâns de idei,
devenite monotone prin repetiţia lor. Erau gustate, dar şi greu digerate.
Dimpotrivă: varietatea şi efervescenţa ideilor lui Nae Ionescu,
valorificate printr-o dialectică îndrăcită şi unică în felul ei, conferă acestor
idei un farmec deosebit. Prospeţimea de gândire le făcea să fie căutate
ca „pâinea caldă”. Şi acest fapt făcea să dospească nesecata pizmă a lui
Nichifor Crainic.

Dar diferenţa nu se mărgineşte numai la acest aspect. Apropierea
lor de Mişcarea Legionară s-a făcut – cum s-a putut vedea cu trecerea
timpului – din mobiluri deosebite. În caracteristica lui înfumurare, Crainic
manifesta pretenţia de a fi doctrinarul, dacă nu chiar mentorul Mişcării
Legionare. Era o dovadă că el n-a înţeles nimic din fenomenul legionar.
De pe o poziţie diametral opusă, porneşte Nae Ionescu. Cu
luciditatea şi onestitatea lui în gândire, el mărturiseşte, chiar cu umilinţă,
că s-a apropiat de Mişcarea Legionară spre a cunoaşte şi trăi acest fenomen
spiritual şi politic românesc, unic prin originalitatea lui. Felul pătrunzător
cum Căpitanul intuia esenţa lucrurilor şi rezolva problemele cele mai
complicate îi stârnea uimire şi admiraţie. Cât priveşte doctrina legionară,
Nae Ionescu a precizat, cu marea lui autoritate, că ea „se creează prin
fapta de fiecare zi a Legiunii, aşa cum se desprinde ea din hotărârea
celui aşezat de Dumnezeu în locul în care se porunceşte”.
Gradul de sinceritate al acestor apropieri de Mişcarea Legionară
s-a verificat urmărind traiectoria evoluţiei lor ulterioare. Lipsit de credinţă
sinceră şi tărie de caracter, Crainic a alunecat repede în rândurile
adversarilor Mişcării.
Scrie Căpitanul aceste rânduri pline de amărăciune şi dezgust:
„Mulţumesc lui Dumnezeu că mă pedepseşte pentru păcatul meu, punând
în aceste vremuri grele pentru noi pe acest om, căruia eu i-am acordat
prietenia mea şi prietenia vitejiei şi gloriei voastre, ca să mă insulte astăzi
şi să mă lovească, în ceasul greu de acum, cu ciocanul în moalele capului,
alături de grupa iudeo-cuzisto-liberalo-masonă, în care toţi vrăjmaşii
naţiei româneşti şi-au pus ultima lor speranţă” (Circulări, pag. 47).
Cu totul alta a fost traiectoria evoluţiei lui Nae Ionescu: a stat în
lagăre şi închisori, nu cu aer de om deprimat sau intrat în panică, aşa
cum am avut prilejul să constat la Crainic, ci cu seninătatea pe care o
poate da numai o mare credinţă. Trăia intens fenomenul legionar şi,
prin exemplul lui, răspândea încredere, chiar când situaţia apărea
disperată. Erau momente când, după concepţia lui profund creştină,
„durerea însăşi poate deveni izvor de nesfârşită bucurie, dacă ea
îndeplineşte un rost şi îşi capătă un sens în încordarea noastră înspre
mântuire”.Această idee, transformată în atitudine în vremuri grele, Nae
Ionescu n-a luat-o de la Nichifor Crainic, fiindcă acesta n-a avut-o. Iar
160 CONSTANTIN PAPANACE
în cazul că a avut-o, s-a codit să o trăiască. De aceea, la un pătrar de veac
de la asasinarea Căpitanului, când acelaşi nenorocit de Crainic
preamăreşte „concepţia pocită a bolşevismului” – cum o denumea el
altădată – şi denigrează „concepţia integrală a spiritualismului”,
împroşcând cu „bale de venin” memoria Căpitanului şi a tuturor
Martirilor noştri, am găsit necesar să reproducem aici gândurile
filozofului-martir, în legătură cu fenomenul legionar, exprimate acum
25 de ani, în vremuri de cumplită prigoană. Este un semn de omagiu şi
pentru memoria lui.
În Exil, 30 Noiembrie 1963 Constantin Papanace

CONFERINŢA I
România legionară nu este un fapt simplu, ci complex
Adică viziunea legionară a realităţii este o formulă care cuprinde
întreaga manifestare de viaţă, aşa cum se încadrează ea în istorie. România
legionară va fi o formă de viaţă politică, economică, spirituală, alta decât
cea de astăzi. Punctul de plecare este istoria. Tot ce se întâmplă, se
întâmplă în timp şi spaţiu, adică în istorie, teologii spun în veac.
Întâmplările curg în istorie, adică istoria însăşi curge, fiindcă istoria
trăieşte sub o coordonată anume a timpului, care este o continuă curgere.
Filosofii istorici cred că istoria curge încotrova, că are o direcţie, un
sens. Nu e de crezut că ea are un sens, după cum nici viaţa nu duce
încotrova, ci duce la sfârşit, la moarte, început şi sfârşit.
Istoria nu se înşiră evolutiv (evoluţia este o idee necreştină, nu
anticreştină, introdusă în gândirea noastră în secolul al XIX-lea). Ea a
căutat să găsească un sens vieţii plecând de la un om, nu de la Dumnezeu.
Istoria este o realitate necesară, dar şi schimbătoare, deoarece şi faptele
care o constituie se schimbă. Asta înseamnă că tot ce se întâmplă în
istorie, adică în timp şi spaţiu, este relativ. Atunci şi întâmplările sunt
relative, în înţelesul că nu reprezintă un sens în sine, nu se produc după
o lege anumită. Mentalitatea creştină este o mentalitate realistă, întrucât
ea primeşte tot ceea ce este dat în chip normal. Lumea, adică, este aşa
cum este ea în chip normal, nu cum vrem noi să fie. Există deci un
criteriu de apreciere, de măsură a faptelor, chiar în această relativitate a
istoriei: normalitatea.
De pildă, un grăunte de grâu pus în pământ dă un fir de grâu,
asta e normalul, nu un pui de găină, anormalul. Anormalitatea înseamnă
dezechilibru în aşezarea firească a lucrurilor. Cum se stabileşte
normalitatea şi anormalitatea? Normal înseamnă ceea ce este mai des
(frequenţa). Tipul românului este între blonzi şi bruni (chateni), acesta
e normal. Normalitatea este şi ea aproximativă. Conceptele cu care
măsurăm normalitatea sunt instrumente aproximative. Ca să putem spune

că un fapt este normal sau anormal trebuie întâi să fie ca fapt. Faptele
istorice se grupează într-un anumit loc şi timp – au un fel de aer comun,
un fel de familie. Sunt mai multe fapte, însă şi asta dă caracterul colectiv.
Faptele se schimbă în raport cu timpul, şi aici stă relativitatea. Bunăoară
există şi o formă absolutistă de conducere a faptelor, dar şi una
democratică. Din faptul că există mai multe forme de conducere, lumea
crede că poate să aleagă. Fals, pentru că formele acestea nu există în
sine, ele fiind, în funcţie de un anumit timp, de anumite condiţii istorice.
Aici e relativitatea. Exemplu: Să umbli în chiloţi trebuie să fie vară, căci
dacă e iarnă, lumea te crede nebun; aşa şi cu forma de conducere.
Când lumea era condusă de principii democratice, e nebun cel
care e absolutist (adică umblă iarna cu chiloţi). Formele de viaţă sunt
legate de un anumit timp şi loc. În momentul, de exemplu, în care masele
participă activ la viaţa politică, după placul meu, adică eu nu pot alege
printre formele politice. Regele îşi dă seama că ţara vrea un principiu
autoritar. Altul era însă principiul autoritar pe vremea lui Carol cel Mare,
altul este astăzi. Principiul autoritar al regelui nostru [nu] este cel al lui
Carol cel Mare. Şi anume, principiul autoritar de astăzi este altul. Astăzi
participă masele, aderă, nu deleagă ca în sistemul democraţiei. Exemplu:
un alegător întrebat cu cine votează, răspunde: nu interesează pe cine, ci
ce spune acela pe care-l aleg.
Fiecare moment istoric îşi are forma lui de viaţă, iar unii oameni
sunt legaţi de ea. Istoria este relativă faţă de timp, dar nu şi de oamenii
care trăiesc într-un moment. Fiecare moment istoric reprezintă o formă
istorică, obligatorie pentru oamenii care participă la ea.
În ce constă o formă istorică?
Renaşterea, Clasicismul sunt nume ce caracterizează forme
istorice. O formă istorică cuprinde toată viaţa omenească care are diferite
aspecte, elemente constitutive, feudal, renaşterea, lumea greacă, romană...
Toate acestea la un loc constituie istoria la un moment dat, dar toate
aceste aspecte au între ele o diferenţă particulară. Între toate există, în
chip normal, o legătură. De exemplu: Nu pot fi ortodox, dacă sunt
capitalist, idealist sau nominalist în filosofie, individualist în etică,

democrat în politică. Dacă sunt protestant nu pot fi decât aşa. Există
deci o corelaţie între elementele constitutive, într-un moment dat. Această
corelaţie dă diagrama, profilul formei istorice. Deci o formă istorică este
o unitate organică, pentru că diferitele părţi nu sunt puse la întâmplare,
ci sunt legate într-un fel.
Se poate identifica o epocă istorică pornind de la un element
constitutiv, adică totul prin parte, cu o condiţie însă: epoca istorică să
fie bine definită, să fie ajunsă la normalitate. Formele istorice sunt
succesive: se nasc şi mor. Între început şi sfârşit există un moment optim.
Ne trebuie o anumită înaintare în timp ca să putem identifica forma
istorică din care facem parte.
Dar se mai întâmplă ceva: o epocă care moare este coexistentă
cu una care începe. Cum putem identifica epoca care moare şi cea care
începe? Aprecierea elementelor definitorii este o chestiune de artă
personală. Există şi elemente obiective.
17 Mai 1938

CONFERINŢA a  II-a
Faptele istorice
Faptele istorice se înşiră în timp, se grupează în anumite unităţi
înlăuntrul cărora diferite elemente constitutive stau într-o strânsă
corelaţie. Pentru fiecare element constitutiv şi fiecare individ care face
parte dintr-o formă istorică, aceasta este obligatorie, în vreme ce formele
istorice se succed, dar nu se condiţionează, nu există cauzalitate şi sens
în istorie. Există forme istorice pure şi impure. Cele pure se nasc acolo
unde condiţiile istorice se suprapun cu cele geografice. O formă istorică
apare de obicei în locul cel mai potrivit. Dar nu trăieşte numai acolo, ci
are tendinţa de a lua în stăpânire şi alte locuri ce nu îi sunt proprii. De
pildă: forma de viaţă a Greciei vechi a luat în stăpânire şi alte domenii
ca Italia, Asia Mică, gurile Dunării etc. Aici a găsit alte condiţiuni, alte
posibilităţi de valorificare a existenţei.
Nominalismul este o şcoală filosofică care pune cuvintele sau
numele la baza concepţiei noastre despre nume. Aceste concepţii
înlocuiesc realitatea. Pentru noţiunile: a intra, a ieşi, a coborî, a urca,
după cum se vede, românul are termeni deosebiţi, pe când neamţul zice:
untergehen, auf etc. Nominalismul stă la baza culturii noastre de la
Renaştere până astăzi. Aceasta este o epocă ştiinţifică, tehnică, cu aplicaţii
etc. Nominalismul s-a născut în Anglia, şi anume la Franciscani, şi numai
acolo se putea naşte, întrucât exista o tendinţă de abstractizare. Apoi a
început să cunoască şi alte domenii, cu ele s-a altoit pe un alt material ce
nu era propriu. În cazul acesta apar fenomene monstruoase, hibride. Aşa
s-a întâmplat cu liberalismul şi democraţia la noi. Democraţia este o
formă istorică. Ea în sine nu este nici bună, nici rea. Trebuie să ţinem
seama întâi unde a apărut. N-a prins la noi. Faptul că s-a născut în sud-
vestul Europei şi de acolo s-a întins în altă parte, dovedeşte că sunt
forme viabile. Putem însă noi să oferim elementele, condiţiunile care să
rodească? Nu, căci nu avem condiţiuni. Democraţia a fost bună acolo,
însă nu la noi. Nu tot ce este bun la ei este bun şi la noi. În Anglia, de

pildă, de la 10 până la 3 p.m. negustorii din Londra umblau cu joben, pe
când la noi ar da naştere la ridicol.
Ce presupune liberalismul?
O mentalitate individualistă. Formele de viaţă reduse la individ.
Unde s-a născut individualismul s-a născut şi protestantismul, care este
o formă individualistă de trăire a lui Dumnezeu. Proprietatea în Apus
era individuală. În Apus era formula: jus utendi, fruendi et abutendi. La
noi nu e aşa. De pildă, proprietatea rurală creşte şi descreşte în raport cu
populaţia, cu numărul membrilor familiei. Aceasta înseamnă că la noi
proprietatea nu este un bun individual, ci familial, legat de forţa de lucru
a familiei. Raportul dintre bun şi proprietar este altul la noi. La noi ţăranul
nu este proprietarul terenului în sensul formulei romane, ci este slujitorul
pământului. Nu există concepţie individualistă în România. În 1933,
când era criză, ţăranul cumpăra teren agricol ca şi când criza n-ar fi existat.
La noi liberalismul nu găsea materialul necesar. Aşa se explică de ce
statul nostru este rău. Pentru ţăran statul a fost simţit ca un vrăjmaş
pentru că lua fără scrupule impozite multe şi în schimb nu da nimic. De
exemplu, statul liberal are justiţie. La baza ei stă ideea de drept, care este
o idee abstractă. La noi oamenii însă nu ţineau seamă de justiţie, ci de
dreptate. Exemplu: Ivaşcu din Tătaru, deşi nu era de nimeni numit
judecător, totuşi împărţea dreptate ţăranilor.
Iar acum câţiva ani, ziarele au scris despre un popă din judeţul
Tulcea, care a fost arestat fiindcă împărţea dreptate. De ce se duceau
ţăranii la aceştia? Fiindcă aceştia reprezentau un prestigiu şi o conştiinţă.
Dreptatea este un element psihologic şi nu abstract. Şi ţăranul trebuie să
aibă încredere în dreptate. La noi, în loc de dreptate este legea, care este
un aparat străin adăugat pe deasupra. De aceea ţăranul consideră legea
ca ceva duşman. Exemplul cu logofătul care a spus că el a avut dreptate,
dar paragraful i-a mâncat capul.
Prin urmare, statul liberal de la noi trebuia să lucreze în condiţiuni
extrem de grele. A fost obligat să împrumute. Critica statului liberal
făcută de junimişti, că nu trebuie să-l acceptăm, este o copilărie, căci
chiar junimiştii au fost obligaţi să împrumute elemente liberale. Exemplu:
legea minelor a lui Carp, a meseriilor, Neniţescu, care erau conservatori.

De ce? Fiindcă erau obligaţi de necesităţile timpului. Toată lumea era
liberală, căci toţi fiind capitalişti şi noi trebuia să fim la fel. Altfel
deveneam colonie. Am intrat în formula liberală [în] 1829 [când] Ţările
Române au intrat în aria internaţională, deci au împrumutat formula
liberală, prin englezii care lucrau prin levantini (negustorii din
Constantinopol).
Apoi vin germanii, care înlocuiesc pe levantini prin jidani. Că
noi n-am înflorit sub această formulă, este o altă chestie. Nu ne putem
izola însă. Chiar Germania nu se putea sustrage, deşi avea o cultură mai
bine definită, mai exprimată decât a noastră. A existat înainte de război
o Germanie capitalistă şi liberală. O formă istorică, deci, se poate întinde
şi în ţările unde nu găseşte condiţiunile proprii, dând naştere la forme
hibride, improprii, impure. Aşa a fost cu liberalismul în sud-estul Europei,
deşi a fost bun în Apus. O formă istorică întrebuinţează elemente ce-i
sunt proprii, atât la ea acasă, cât şi în ţările unde se întinde. Forma liberală,
protestantă, capitalistă, individualistă, convine spiritului iudaic. Aşa se
explică creşterea iudaismului în secolul al XIX-lea prin capitalismul
bancar. Capitalismul bancar înseamnă posibilitatea de a măsura orice
bun prin ban. Banul este caracteristica economiei capitaliste, care nu
consideră bunul în el însuşi, ci în valoarea lui de schimb. Un român
zice: am cinci pogoane; jidanul zice: am două milioane. Jidanii au trăit
pretutindeni în forme de viaţă care erau ale lor. Ei se năşteau în forme
istorice în care noi trebuia să ne acomodăm. Aici stă succesul lor în
secolul al XIX-lea!
Formele istorice se succed fără să se cauzeze. Locul unde apar şi
chipul cum apar este un mister. Nu ştim ce se va întâmpla după o formă
istorică. Adoptăm o atitudine de aşteptare. O formă istorică este o unitate
organică. Ca şi la organism, intervin cazuri de boală care se numesc
crize. Crizele, care sunt trecătoare şi mortale, prin ce se deosebesc? Criză
înseamnă schimbarea raporturilor dintre elementele constitutive. Avem
o epocă care este protestantă. Dacă este protestantă trebuie să fie
capitalistă în economie, democratică în politică, individualistă în etică
(democratică, parlamentară), raţionalistă şi idealistă în filosofie etc. La
un moment dat apare în această lume un filosof, care în loc să fie
raţionalist şi idealist, este realist şi mistic. El face oarecare vâlvă, adepţi,

şcoală. Concepţia lui nu se încadrează în chip organic în realitatea istorică
pe care o reprezintă. Dacă el şi şcoala dispar după câţiva ani, criza a fost
trecătoare. Dacă el câştigă aderenţi în diferite sectoare ale vieţii şi dacă
există tendinţe de corelaţie, înseamnă că avem de-a face cu o nouă formă
istorică. De pildă: apare un curent antidemocratic în politică şi un
principiu de economie dirijată în economie, avem o criză totală (mortală).
Acestea sunt elementele obiective, după care putem cunoaşte forma
istorică. Pe la 1870 apare în Franţa impresionismul în pictură. Tot aici
se încadrează şi literatura rusească. De ce? Pentru că a găsit teren. Atât
impresionismul francez, cât şi romanul rus reprezintă disocierea.
Lucrurile acestea sunt foarte simple. În România lumea nu le înţelege.
Până în 1933 noi puneam criza pe seama războiului, aşa se explică
aducerea Partidului Liberal la guvern. Criza era mai gravă însă. Începutul
se făcuse înainte de război, iar după război s-a agravat.
19 Mai 1938

CONFERINŢA a III-a
Profilul istoric al epocii
Să încercăm să stabilim profilul istoric al epocii în care ne aflăm.
Plecând de la afirmaţia că orice moment istoric, privind o unitate organică,
se poate defini printr-un singur element constitutiv, înseamnă că vom
putea înfăţişa profilul întregului moment istoric de azi. Epoca începută
cu Renaşterea, din punct de vedere al metodei de cercetare ştiinţifică stă
sub semnul metodei experimentale. Adică eu studiez un fapt singur şi
din acest fapt pot formula o lege generală. Exemplu: a căzut un măr,
Newton a scos o lege, gravitaţia universală. Legea aceasta este valabilă
pentru toate corpurile care cad. Deci pleci de la un singur fapt şi formulezi
o lege valabilă pentru o serie de fapte. Cu o condiţie însă: faptul după
care stabilesc o lege universală trebuie să fie caracteristic. Eu văd un
grup de oameni pe care îi măsor. Găsesc 1,65, 1,75, 1,82 metri. Constat
că înălţimea variază. Nu pot spune că toţi oamenii variază între 1,65-
1,82 m. Văd mai mulţi cocoşi cu mai multe culori. Nu pot spune că toţi
cocoşii au mai multe culori. Pot fi şi de o singură culoare. Deci, cu
căderea mărului am stabilit o lege valabilă pentru enorm de multe fapte,
deşi a fost un singur fapt, şi deci, în celelalte cazuri, plecând de la mai
multe fapte, nu pot stabili o lege. Alt exemplu: toate lebedele erau socotite
albe, astfel că expresia lebădă albă era un pleonasm. Totuşi, s-au găsit
şi lebede negre. Explicaţia: sunt fapte caracteristice sau esenţiale, sau
fapte necaracteristice, adică neesenţiale. Dintr-un fapt caracteristic se
poate scoate o lege, pe când dintr-unul necaracteristic nu. Ce vrem să
dovedim cu aceasta?
 Metoda experimentală lucrează cu fapte caracteristice
reprezentative. Este acelaşi lucru cu preocuparea etică de pe vremea aceea,
care căuta omul caracteristic, care crea legea, adică istoria. De pe la
sfârşitul secolului al XIX-lea nu se mai lucrează cu metoda experimentală,
ci cu cea statistică. Există o teorie ce vrea să explice ce este un gaz. Se
spune că înlăuntrul unei molecule de gaz sunt particule ce se mişcă pe

linii arbitrare, fără regulă, anarhice. Toate aceste mişcări, considerate în
media lor, dau molecula.
Alt exemplu: avem într-un vas bile mici de aceeaşi formă, unele
albe, altele negre. Băgăm întâi pe cele negre, apoi pe cele albe şi le
amestecăm. Nu ştim cum şi pe unde umblă ele, dar după ce le amestecăm
mult, vedem că cele albe se amestecă în chip egal cu cele negre. Deci, la
urmă s-a stabilit un fel de echilibru. Teoretic se poate spune că există
posibilitatea ca, mişcând mereu, bilele albe să se separe de cele negre.
Ce face bila, pe unde umblă, nu interesează. Fapt este că se amestecă.
Alt exemplu: aruncăm un ban cu cap şi efigie (pajură). Cade o
dată capul, altădată pajura. Cu cât aruncăm de mai multe ori, diferenţa
dintre numărul de căderi cu cap şi pajură este din ce în ce mai mică. Şi
continuând mereu, diferenţa dintre cap şi pajură va scădea până la nulitate.
Când va cădea cap şi pajură nu ştim. Dar cert este că diferenţa va fi
mică. Acestea sunt întâmplări caracteristice, ce nu se mai leagă de un
singur fapt, ci de o sumă de fapte la fel. Suma de fapte la fel se numeşte
în ştiinţă colectiv.
Sunt fapte ce se leagă nu de întâmplări individuale, ci de colectiv,
adică suma de fapte la fel. De exemplu: fiecare bilă îşi urmează drumul
ei pe care nu-l ştim, dar ştim şi ne interesează că la sfârşit totul ia un
aspect cenuşiu, care nu este o calitate a fiecăreia, adică în parte, ci a
tuturor la un loc. Într-un oraş în care se ţine o statistică a sinuciderilor,
pot stabili câte sinucideri vor fi în anul viitor. Cum se explică aceasta,
căci sinuciderea este un act de voinţă individuală! Sinuciderea este un
element individual al colectivului ce se cheamă Bucureşti. Acelaşi lucru
îl pot stabili cu naşterile, căsătoriile etc., care sunt funcţiuni ale
colectivului Bucureşti.
Colectivul acesta Bucureşti este o fiinţă de sine stătătoare, nu
numai în număr de oameni. Acţiunea noastră individuală nu este relevantă
din colectivul din care fac parte eu. Eu vreau să mă căsătoresc, de pildă.
Mai târziu mă răzgândesc. Se găseşte altul însă în locul meu care se
căsătoreşte, aşa că fapta mea nu este relevantă. Faptele acestea se studiază

prin statistică. Ea se aplică nu numai în politică, sociologie, ci şi în
fizică, mecanică, matematică etc.
Ce este un fapt fizic? În genere orice fapt ce este posibil de a fi
măsurat. Ce înseamnă o măsură? Iau o lungime pe care o stabilesc ca
unitate de măsură şi văd de câte ori se cuprinde în obiectul pe care-l am
de măsurat. Dacă măsor de mai multe ori, rezultatul diferă.
În fizică, teoretic şi practic vorbind, măsurătoarea este valoarea medie
a unui număr infinit de măsurări.
Deosebirea între metoda statistică şi cea experimentală
Metoda experimentală ia un fapt reprezentativ şi acesta impune
legea. În metoda statistică o colectivitate impune legea individului. Lucrul
acesta îl ştia şi Platon, care spunea că un lucru din lumea sensibilă nu
există decât în măsura în care participă în idee, care era, după el, o
existenţă cu adevărat reală, pe când obiectele, faptele, pe care le trăim
noi, erau de mai puţină realitate. În măsura în care lucrul sau fapta
participă la o idee, în aceeaşi măsură lucrul sau fapta aceea există.
Un colectiv are o lege a lui. Iudeii se mişcă după legea lor.
Individul va avea contururi mai precise numai atunci când se va comporta
după legea colectivului din care face parte. Exemplu: se zice că Zaharia
este român. Când e român? Adică când se aseamănă foarte mult cu ceea
ce noi numim români. Românu l este tipul de om care se găseşte în
colectivul român. Individul se defineşte astăzi în funcţie de colectivul
din care face parte. Aceasta este deosebirea între Renaştere şi vremea
noastră.
Să vedem dacă această schimbare, ce se întâmplă în domeniul
metodei este aplicabilă şi în alte domenii. Ce se întâmpla în Renaştere,
când guverna metoda experimentală, în domeniul religiei, de pildă: În
acelaşi timp cu Renaşterea apare Reforma. Ce este ea? Reforma se sprijină
pe afirmaţia că Biblia şi raţiunea omenească sunt suficiente pentru a da
omului adevărul în materie de Creştinism. Ea renunţă la forma istorică
religioasă de la Hristos şi până atunci. Reforma este întoarcerea la origine,
la izvor. Întoarcerea aceasta trebuie valorificată după raţiunea omenească,
adică nu numai de Biblie. Cele ce se întâmplă în viaţa religioasă, se
întâmplă în toate reformele. Reforma nu atinge nici ţările ortodoxe, nici

pe cele catolice, ci numai pe cele protestante. În ţările ortodoxe şi catolice
este o renaştere pentru religie. La protestanţi este o criză religioasă.
Anglicanii au venit acum câţiva ani la noi şi au cerut să-i recunoaştem
de creştini, adică să intre şi ei în colectivitatea creştină, să recunoaştem
că au şi ei o ierarhie preoţească. Dar de ce? Ce-i jenează?
Care este deosebirea între felul nostru de a mai crede şi al lor? Ei
zic, cu Biblia şi raţiunea se poate înţelege ce a zis şi a vrut Iisus. Noi
spunem nu, numai Biserica este în stare să ştie ce a vrut şi spus Iisus.
Biserica trebuie înţeleasă ca întreaga comunitate, toţi credincioşii de la
Hristos până azi, uniţi prin iubire în timp şi spaţiu. Este ceea ce Căpitanul
înţelege prin ecumenicitate.
După cum în ştiinţă dictează metoda experimentală, tot aşa şi în
religie se recunoaşte că adevărul religios este numai adevărul
colectivităţii. (Adică se întâmplă în religie exact acelaşi fenomen care s-
a întâmplat în domeniul metodei ştiinţifice).
Care este aspectul politic al mentalităţii instituite prin
Renaştere?
Individul domină lumea, nu Dumnezeu. Individul este în centrul
lumii (antropocentrism, nu teocentrism). Noi, oamenii, ne naştem egali,
avem o demnitate, aceleaşi drepturi. Societatea nu este decât creaţia
noastră, voinţa noastră. S-a încheiat un fel de contract cu reguli... adică
la baza societăţii stă individul. Am încheiat un contract şi dispunem de
ceea ce se întâmplă. Prin ce? Hotărăsc cei mai mulţi. La baza înţelegerii
lumii stă voinţa individuală şi nu voinţa naţiunii, în sens de colectivitate,
entitate, sinteză, sumă. Democraţia nu a vorbit de voinţa naţiunii, căci
naţiunea este o fiinţă colectivă. Democraţia a vorbit de popor, în înţeles
de majoritate de voturi, ceea ce nu înseamnă voinţa naţiunii.
Azi au apărut în lume forme politice noi: fascism, hitlerism,
legionarism. Atât fascismul, cât şi mai ales hitlerismul se sprijină numai
pe naţiune. Naţiunea luată nu în sens democratic, pentru că fascismul şi
hitlerismul nu au nevoie de voturi. Voturile de acolo, chiar şi atunci
când se recurge la vot, nu sunt voturi individuale. Acolo poporul este
considerat ca unitate, iar oamenii care stau în capul statului (în fruntea
poporului) sunt consideraţi ca emanaţiuni ale poporului, sunt ca naţiunea.

Hotărârea lor este prezentată a fi hotărârea întregului popor. De aceea se
zice totalitar, căci individul e complet topit în colectivitate. Se aleg şi
acolo de mai multe ori prin vot, dar votul are mai multe funcţiuni. Se
rupe într-un sat un pod. Se adună oamenii şi satul alege pe cei ce trebuie
să-l repare. Alegerea e bună. Dacă însă ne-ar duce pe noi de aici în satul
respectiv şi ne-ar întreba pe cine să alegem să-l repare, n-am şti. Alegerea
e valabilă când votezi în cunoştinţă de cauză. Asta înseamnă că lucrurile
despre care am cunoştinţă de cauză le trăiesc prin experienţa mea, le
cunosc prin mintea mea. În logică asta se cheamă concret şi abstract.
Statul e concret pentru noi, pentru ţărani e abstract. Funcţionează şi în
statul totalitar alegerea, dar cu alte rosturi decât în democraţie. În statul
totalitar se face numai pe baza concretului. De aceea există la ei autonomia
comunală. Deci în politica actuală hotăreşte colectivitatea, care este o
fiinţă cu legile ei, individul supunându-i-se şi împlinindu-i legile.
În viaţa economică, în epoca Renaşterii şi până la războiul
mondial, a dominat liberalismul sau capitalismul, adică priceperea
individului, munca şi lupta lui. Dar azi? În toate statele apare principiul
economiei dirijate. Statul se amestecă, nu dă voie individului să facă ce
vrea. Statul este reprezentant al intereselor colectivităţii, hotărând
activitatea individului. Aşadar peste tot domină colectivitatea. Totul este
răsturnat. În locul individului avem naţiunea. Interesul individual
(particular) trece după cel colectiv. Individul trebuie să se încadreze în
legile colectivităţii, căci altfel avem o stare anormală, dezechilibrată, de
boală, în colectivitate.

CONFERINŢA a IV-a
Trădarea
1. Trădarea este ruperea din comunitate. Un individ se defineşte
prin colectivitate, comunitate. Nu există adevăr individual absolut decât
unul: adevărul comunităţii (de destin, de dragoste etc.). A te rupe din
comunitate înseamnă să nu mai vorbeşti, simţi, gândi, lucra ca ea, adică
a nu mai recunoaşte singurul adevăr absolut, firesc, ca şi ereticii. Deci o
anormalitate.
2. Nu interesează cauzele, intenţiile trădării, nici chiar pedeapsa
ei, căci fapta se defineşte prin ea însăşi. Nu spun eu sau altul, nu impun
eu sau altul o atitudine faţă de trădători, ci faptul în sine mă obligă să
rup relaţiile cu un individ care nu mai există. A lua contact cu el înseamnă
a trăda comunitatea, a trăda cauza ta. Trădarea admite numai judecăţi de
existenţă (constatare) nu de valoare.
3. Trădare şi convertire. Convertitul pleacă dintr-o comunitate
trecând în alta, pe când trădătorul rămâne izolat, suspendat. Mai mulţi
trădători nu pot forma o comunitate, căci la temelia comunităţii lor nu
stă ceva pozitiv, ci o negaţie.
Naţiunea
Secolul al XIX-lea e cunoscut ca secolul naţionalismului, al
statului naţional. Naţiunea se bazează pe ideea de stat şi de cetăţean,
pentru că statul nu este o realitate organică, ci e alcătuit din indivizi
care locuiesc un anumit ţinut, fără a avea aceeaşi origine, având aceleaşi
drepturi stabilite de legi pe care le conferă statul.
De exemplu: Constituţia de la 1923 consideră statul ca o existenţă
juridică. Toţi locuitorii care alcătuiesc statul român sunt români, deşi nu
sunt toţi de origine românească, statul le conferă totuşi anumite drepturi,
cuprinse în anumite legi. Constituţia era, deci, o lege juridică, nu organică.

Secolul al XX-lea dă o altă interpretare naţiunii şi naţiona-
lismului. Naţionalismul are un suport organic: poporul. Ce este poporul?
Orice naţiune este conturată numai relativ (teoria cunoaşterii), tot aşa şi
cu poporul. Poporul este o realitate organică: trăieşte, creşte, moare.
Poporul e ca şi un câine care ştie, vede, cunoaşte, dar n-are conştiinţă de
sine. Câinele e subiect faţă de lumea înconjurătoare, pe când omul este
şi subiect şi obiect, adică are şi ştiinţă şi cunoştinţă. Între om şi câine,
care deşi sunt două realităţi organice, există totuşi şi această deosebire
fundamentală.
Când un popor capătă conştiinţă de sine, încetează de a mai fi un
popor şi devine naţiune, adică o realitate spirituală, conştiinţa de sine
necunoscută în trecut. O naţiune, ca o co-lectivitate organică şi spirituală,
are anumite legi fireşti. Acestea trebuie realizate în formă optimă, căci
nu se poate cădea la tranzacţie în realizarea lor. Această realizare a lor în
formă optimă se cheamă ideal. O naţie trăieşte în timp şi spaţiu, în istorie,
în veac. Cel mai mare cerc colectiv din care face parte omul este naţiunea.
Omul trăieşte în mai multe colectivităţi: familia, biserica, meseria etc.
Biserica şi naţiunea la noi, ortodocşii, se suprapun. Pentru individ deci,
adică în istorie, naţiunea este un absolut.
Naţiunea, având legi fireşti, acestea se impun aşa cum sunt ele,
după state, nu cum vrem noi. Adevărul în privinţa acestor legi nu e la
noi, indivizii, ci în consemnul colectiv, în ceea ce gândeşte naţia. De
exemplu: unirea tuturor românilor era o lege firească, nu o dorinţă a
oamenilor – motiv politic. Dumnezeu a făcut neamuri, toate cu o singură
datorie, de a realiza legea firească pe care Dumnezeu a pus-o în ele.
Pilda talanţilor, căci astfel realizează pe Dumnezeu, în istorie, în veacul
de acum, nu în cel viitor, când va fi o turmă şi un păstor, realizând legea
firească pusă de Dumnezeu, ca orice existenţă lăsată de Dumnezeu. Deci
o naţiune trebuie să se realizeze în legile sale fireşti.
Fiecare naţiune reprezintă un fel de ireductibil de existenţă. De
exemplu: trecerea de la un popor la altul e însă posibilă, dar de la o naţie
la alta este imposibilă. O naţie poate să moară, dar nu se poate schimba.
Caracterul naţiunii: ofensiv şi imperialist prin excelenţă, adică
un organism care nu poate trăi decât în expansiune, viaţă, dinamism. S-
ar putea obiecta care e poziţia faţă de alte neamuri? Ireductibilitatea naţiei.
175Fenomenul legionar
a) Nu mă interesează pe mine, naţiune vie în ofensivă, ci pe ele.
Să se aranjeze ele, cum pot, cu mine.
b) Noi trăim în istorie, unde este păcat, veşnică luptă, unde trebuie
să ne cucerim dreptul la existenţă, prin vrednicia noastră. (Dacă nu există
dreptul de existenţă, am fi în acest caz îngeri şi nu sub păcat şi în istorie!).
Aici este adevărata înţelegere a lumii în istorie. A pune altfel
problema e o dobitocie, cei ce o susţin sunt sau proşti sau imbecili. Prin
urmare, cel care vrea să-L realizeze pe Dumnezeu, nu o va face decât
cucerind în afară, strângând de gât pe altul, deci naţiunea e dinamică,
este viaţă ofensivă şi imperialistă. Nu există, altfel zis, cuminţenie şi
defensivă în naţionalism, căci neamurile care se pun pe o astfel de temă,
poziţie, cad în robie. Un exemplu: Orice formulă de viaţă culturală,
politică etc., se naşte în chip organic într-un anumit loc, dar ea tinde în
chip firesc să ia în stăpânire locuri şi naţii care nu-i sunt proprii.
Concluzia logică
Orice formulă de viaţă a unei naţiuni vii, în expansiune, are
clientelă (tributari), în mod fatal. Naţiile clientelă sunt astfel forme
hibride. Exemplu: cultura hibridă veche care s-a răspândit în Asia, Africa,
Italia (de sud), malurile Mării Negre.
Deci imperialismul unei naţii este justificat, întrucât realizează
o formulă de cultură nouă, o formulă nouă spirituală. Altfel zis,
imperialismul este justificat în măsura în care voieşte să realizeze pe
Dumnezeu, adică să reprezinte o nouă formulă spirituală de viaţă, nu să
realizeze pe Diavol: mongoli, ruşi, turci, austro-ungari, evrei, căci idealul
tuturor celorlalte popoare fiind contrare nouă, este contrar Dumnezeului
nostru.
Rezumând până aici, cele trei consecinţe, prin naţionalis-mul
secolului al XX-lea se înţelege potenţarea existenţei în realităţi organice
devenite, prin conştiinţă de sine, realităţi naţionale, care în absolut tind
la identificarea naţiunii cu Dumnezeu, prin realizarea completă a legilor
lor fireşti.

Deci naţionalismul secolului al XX-lea pleacă de la popor, trece
la naţiune (în original popor – n. ed.) pentru a ajunge la Dumnezeu.
Cuvântul lui Hristos este unul în cer, pe linia perfecţiunii, dar
noi oamenii, care trăim în istorie, îl înţelegem deosebit, deci relativ,
după naţiunea din care facem parte, altfel am fi îngeri. Aşadar, fiecare
om trăieşte cuvântul lui Dumnezeu în felul său, conform cu colectivitatea
supremă absolută, în istorie, care este naţiunea.
În lumea Răsăriteană există un simţ mai dezvoltat al realităţii,
fapt care ne deosebeşte de Apus, unde domină simţul generalităţii, al
abstracţiunii. Deci aici, în Răsărit, există deja nuanţe în trăirea lui
Dumnezeu. Dacă naţia realizează pe Dumnezeu pe pământ, pe mine nu
mă interesează decât Dumnezeul pe care-l trăiesc eu şi nu ungurii,
francezii etc. În Neapoli, aproape fiecare stradă are Madona ei, ceva al
străzii; aceasta însemnează necesitatea localizării, individualizării,
naţionalizării lui Dumnezeu. Deci eu sunt dator lui Dumnezeu numai în
naţia mea. Ori, cum naţia este cel mai important cerc colectiv în care
trăieşte omul în istorie, eu n-am decât un singur tribut de plătit în viaţă,
faţă de Dumnezeu: prin naţie. Dacă Dumnezeu nu este numai Dumnezeul
meu, dacă nu este un Dumnezeu singular, ci este şi al ungurilor,
francezilor etc., atunci eu n-aş mai fi român şi n-aş mai putea plăti lui
Dumnezeu tributul meu prin naţia mea.
Despre Constituţie
Constituţia presupune un regim politic. Regim constituţional:
obligaţii reciproce. Doi factori: poporul şi capul statului, între care se
stabileşte un raport (pact fundamental). Dacă este în pace, viaţa
dinlăuntrul unui stat este exprimarea de voinţă de ambele părţi şi un
acord perfect.
Înţelesul acesta este fals, nu-i obligatoriu. Prin constituţia a ceva
se înţelege felul în care acel ceva e constituit şi cum funcţionează el
firesc. Cuvântul constituţie exprimă o stare de fapt firească şi se poate
aplica acest cuvânt când e vorba de un stat.
Legea poate fi înţeleasă în două feluri:

1. Felul general în care se întâmplă anumite lucruri;
2. Felul general în care trebuie să se întâmple anumite lucruri.
Deci un înţeles de constatare şi un altul de normă, regulă a
întâmplării. Adică morala şi dreptul cu legile normative şi ştiinţele naturii
cu legile care constată stările de fapt. Legile-norme sunt existenţe
deosebite sau nu? Dreptul zice că există o autonomie a normei. Morala
zice: există o autonomie a valorilor morale. Dacă există legi-norme ca
realităţi independente, atunci şi constituţia poate fi o învoială.
Legea de drept dă constrângere unui conţinut moral. Dar normele
juridice nu sunt realităţi autonome, ci concluzii. Deci nu există o ştiinţă
a dreptului şi a moralei ca ştiinţă, ci numai ca tehnică, findcă o ştiinţă nu
se întemeiază pe corolarii, pe concluzii. Deci existenţa autonomă o au
numai legile naturale, nu şi legile normative. Deci constituţia, în înţeles
de pact, este de două feluri: înţeles de existenţă, de voinţă firească, şi
cum trebuie să fie.
Când creăm cu privire la noi o constituţie, facem ceva arbitrar, o
formă care să nu se potrivească cu realitatea. Ca o constituţie să fie bună,
să fie expresia realităţii, nu pleci nici de la principiu, nici de la norme, ci
trebuie să studiezi forma normală a statului.
De exemplu: Constituţia corpului omenesc, anatomia şi
fiziologia. Deci constituţia este starea de fapt a unui neam şi nu o învoială
între diferite părţi.
Constituţia nu trebuie să fie deci o normă, ci totalitatea formelor
fireşti. Azi mentalitatea juridică trebuie înlocuită cu mentalitatea organică.
De la statul juridic până la statul organic este tot atâta distanţă cât este
de la Renaştere până astăzi.

EPILOG
Semnificaţia jertfei profesorului Nae Ionescu*
- Cuvânt comemorativ -
Ne-am strâns laolaltă să ne reculegem câteva clipe pentru sufletul
profesorului Nae Ionescu. Profesorul Nae Ionescu a căzut în luptă pe
reduta onoarei legionare. Pierderea lui este imensă pentru întregul neam
românesc. Cu el s-a dus o lume de gânduri cum rar se sălăşluieşte într-
un cap omenesc atât de formidabil organizat. Buzele lui reci au zăvorât
pentru totdeauna un verb încărcat de vrajă. Pleoapele lui s-au lăsat grele
peste acele priviri pătrunzătoare care au scrutat adânc pământul şi cerul
românesc. S-a stins un mare focar de atracţie şi educaţie socratică al
culturii româneşti.
Dar din jertfa lui a ţâşnit o imensă flacără care luminează calea
destinului acestui neam în zilele tenebroase ce le străbatem, când infame
urzeli pornesc din toate ungherele.
E plină de adânc înţeles jertfa profesorului Nae Ionescu! El n-a
fost din generaţia Căpitanului. Era mai vârstnic. N-a trecut prin şcoala
Frăţiilor de Cruce. Nu şi-a făcut educaţia în cuib. N-a deţinut vreun
grad legionar. Nu se legase prin jurăminte sfinte şi nu purtase săcuşorul.
S-a apropiat circumspect de Mişcare. Drumul lui n-a fost un drum
obişnuit. N-a venit în Legiune din elan tineresc, fiindcă era în plină
maturitate atunci când a apărut Legiunea. Nu l-a furat vreun val efemer
al popularităţii, fiindcă prin structura lui era tăios de lucid. Nu l-a mânat
oportunismul politic pe care totdeauna l-a detestat şi nici vreun gând de
a-şi „face situaţii”, el, care de atâtea ori a refuzat să le primească, în
special după restauraţie.
* Am publicat în acest Buletin gândurile profesorului Nae Ionescu privitoare la multe
probleme care se pun Mişcării Legionare. Moartea lui prematură, survenită în condiţii
nelămurite, a secat acest izvor de adâncă gândire legionară. Dar totodată această moarte
le-a sfinţit şi le-a dat toată tăria pentru lumea legionară de acum şi de mai târziu. Mişcarea
Legionară nu va uita niciodată semnificaţia jertfei profesorului Nae Ionescu.
Reproducem cuvintele comemorative rostite cu ocazia morţii lui şi la o grea cotitură
pentru Mişcarea Legionară.

După experienţa cu ţărănismul românesc care a eşuat atât de
lamentabil, profesorul Nae Ionescu a încercat o mare deziluzie. Dar acest
lucru nu l-a descurajat.
Dimpotrivă, a continuat să adâncească mai mult explorările lui
făcute ani de-a rândul pe tărâmul material şi spiritual al obiditului neam
românesc. Atunci a văzut el cum toate izvoarele de viaţă ale acestui
neam – pornite din adâncurile pământului şi istoriei româneşti – formează
marele fluviu al spiritualităţii şi energiei legionare care curge când maies-
tuos, când învolburat în matca adâncită printr-o viaţă de trudă şi jertfă a
Căpitanului. Cu aceasta profesorul Nae Ionescu şi-a găsit sensul existenţei
sale, pe care atât de amar de vreme l-a căutat prin toate părţile mintea lui
cuprinzătoare.
De acum încolo, unicul lui gând va fi să propovăduiască adevărul
cu deplina mulţumire că a cunoscut şi a înţeles pe Căpitan.
De matca acestui torent de nouă viaţă românească nu s-a înde-
părtat nici o clipă. L-a urmat pretutindeni, prin beciurile poliţiei, în lagăre,
în închisori, prin infirmerii murdare şi cu cât a suferit mai mult, cu atât
s-a îndrăgit mai mult de el.
Când însă a văzut că la cotitura zilelor de astăzi se sapă diabolic
această matcă şi se încearcă deturnarea curentului de nouă viaţă spre
mocirla pestilenţială a lumii vechi, plină de bube fizice şi morale, pe
care el le-a identificat atât de bine, s-a opus cu toată rezistenţa fiinţei
sale. La temelia acestei rezistenţe a căzut corpul său, ca simbol de jertfă,
pentru a se putea dura digul salvator. În faţa jertfei lui, se apleacă smeriţi
legionarii să-şi ia noi puteri de luptă. Ce vor fi înţeles din această impre-
sionantă jertfă unii bieţi intelectuali pretenţioşi şi înfumuraţi, care cu
greu pot gângăvi un silogism de-al maestrului, puţin interesează.
 Adevărata intelectualitate românească vede prin jertfa celui mai
de rasă intelectual român, definitiva ei încadrare în spiritualitatea
legionară.
Prin moartea lui Nae Ionescu, Mişcarea Legionară face un mare
pas spre învierea Neamului Românesc care, peste toate uneltirile şi
mişeliile întunericului, va învinge.
Berlin - Amalienhof,
24 Martie 1940 Constantin Papanace
Constantin Papanace – Mihai Eminescu un mare precursor al

